
HAKON    JARLS    DØD, 

ELLER 

CHRISTENDOMMENS  INDFØRSEL 
I  NORGE 

De  Nætter  ruge  saa  lange  og  sorte. 

Syvstiemen  skimter  saa  mat. 

Ud  stormer  Vinden  fra  Himmelens  Porte, 

Fælt  knager  Granen  i  kolde  Nat. 

I  Offerlundene  Blæsten  tuder, 

Om  mosgroede  Støtter  af  Valhals  Guder. 


„Vor  Tid  er  forbi! 

Snart  synke  vi!" 

Den  rasler  og  styrter  den  blodige  Steen, 

Og  knaser  omliggende  Offerbeen! 


Den  gothiske  Steenmasse  kneiser, 
Brunrødlig  skummel  i  Maaneglands. 
I  mørkeblaae  Luft  sit  Spir  den  reiser, 
Om  Muren  Dødninge  rangler  i  Dands. 
Fra  lange  Blyevindve  en  Straale  iler 
Til  Alterets  Crucifix  og  smiler: 
„Du  seirer  vist. 
Du  hvide  Christ! 

Snart  skal  den  vilde  nordlige  Zone 
Neie  sig  for  din  Tornekrone!" 


Olaf  Tryggesøn  lander  i  Norge. 

Brat  synger  han  Messer  paa  hviden  Strand! 

Fra  skumle,  sydlige  Borge 

Bringer  han  Munke  til  Klippeland. 

Alt  mere  den  christne  Troe  sig  udbreder; 

Men  mægtige  Hakon  Bønderne  leder. 

For  gamle  Troe 

I  Fædreboe 

De  moder  Olaf  med  tapper  Ære  — 

Men  Konningen  splitter  de  samlede  Hære! 

Høit  galer  Hanen  ved  Midnatstide; 
Jarl  Hakon  slagter  sin  Søn. 
Han  drager  den  rygende  Kniv  af  hans  Side 
Og  synker  i  Lunden,  og  giør  en  Bøn. 
„Christel  forstyr  ej  de  straalende  Aser. 
Tag  dette  Offer,  mit  Hierte  raser! 
Og  giv  os  Held! 
Forlad  vort  Field! 
Men  Uglen  flagrer  paa  Rotas  Bryst 
Og  tuder  med  dæmpet,  varslende  Røst. 


Korsbannerne  vildt  i  Ætheren  velte. 

De  lyne,  de  lyne  af  sted! 

Høit  opflammer  Luren  de  christne  Helte, 

Hvor  Olaf  stevner  er  Lykken  med. 

Foran  ham  bæres  Verdens  Befrier, 

Rundt  om  lyder  Psalmer  og  Litanier; 

Med  korsdannet  Sværd 

Han  fører  sin  Hær. 

Foran  ham  iler  de  seirende  Rygter! 

Forladte  Hakon  fnyser  og  flygter. 


Afsted  paa  den  vrindskende  Ganger  han  traver. 
Den  standser  ved  Gaulaae,  med  Skum  bedækt. 
„Blev  alle  Nordmænd  end  feige  Slaver, 
Saa  skiender  jeg  ej  min  ældgamle  Slægt." 


Med  Taarer  sin  sidste  Ven  han  dræber, 

I  Gangerens  Blod  han  sin  Kiortel  klæber. 

„Nu  troer  du  mig  død! 

At  mit  Blod  her  flød; 

Men  Olaf  giv  Tid,  jeg  har  Kiemper  i  Nor, 

Og  paa  min  Side  strider  Tyr  og  Thor." 


Saa  knittrende  vrede  hans  Øine  skule; 
Han  iler  til  grantakte  Field 
Og  skiuler  sig  i  en  skummel  Hule, 
Med  Thormod  Karker  sin  frigivne  Træl. 
En  rygende  Fyrrespaan  Hulen  oplyser. 
Der  sidde  de  tause,  Trællen  gyser! 
Den  ene  ej  troer 
Den  andens  Ord- 
Fælt  stirrer  Trællen  paa  Jarlen  hvid; 
Dog  slumrer  han  ind  ved  Midnatstid. 


Da  hvidsier  det  sagte  i  Hulens  Morke, 
Og  Asa  Hermod  for  Hakon  staaer. 
„Guderne  sætte  Lid  til  din  Styrke! 
Giv  Olaf  Christen  sit  Banesaar! 
Guldtaarer  den  yndige  Freya  græder. 
Ha  skal  en  sydlig  korsfæstet  Misdæder 
Forstyrre  os  her? 
Gaae,  sving  dit  Sværd. 
Med  Olafs  Blod  vore  Altre  bestænk! 
Da  skal  du  sidde  paa  Valhals  Bænk." 


Saa  taler  den  røde  Skygge  og  svinder, 

Men  Trællen  vaagner  forfærdet  op. 

„Jesus  stod  for  mig  med  smilende  Kinder 

Og  pegede  paa  din  blodige  Krop!" 

„Ha  usle  Slave!  frygt  Tordnerens  Torden! 

Hvi  bliver  du  bleg  og  sort  som  Jorden? 

Formaster  du  dig 

At  forraade  mig?" 

„Nej!"  gyste  Trællen  med  frygtende  Sind; 

Og  udmattet  slumrede  Jarlen  ind. 


Men  underlig  fælt  han  smiler  i  Drømme, 

Og  Karker  ræddes  ved  dette  Syn. 

„Hvi  saae  jeg  ham  nylig  i  Blod  at  svømme? 

Hvi  trækker  han  saa  med  det  højre  Bryn? 

Han  er  dog  en  Røver,  som  Norge  skiender. 

Velan,  i  hans  Blod  jeg  toer  mine  Hænder. 

Til  Olaf  jeg  gaaer 

Og  en  Guldkiede  faaer!" 

Saa  hvisker  han  bleg  i  den  sorte  Grube 

og  zittrer  —  og  udskierer  Jarlens  Strube! 


Høit  Lurene  skralde  fra  nærmeste  Fieide. 
„Her  er  han!  her  flygted  han  hen!" 
Som  Fossen  med  brusende,  knusende  Vælde 
Indbryder  Kong  Olaf  med  sine  Mænd. 
Brat  Hakons  Træl  Hellebarderne  dræbe 
Og  Olaf  skuer  med  smilende  Læbe 

Tæt  ved  sin  Fod 

Hakon  Jarl  i  Blod. 

„Den  ypperste  Hedning  faldt!  jeg  er  hevnet. 

Ved  hans  Død  er  Vankundigheds  Forhæng  revnet!' 


Det  ruller  i  Horizontens  Himmel 

Og  sagtelig  skielver  Hav  og  Jord. 

De  gamle  Guders  brogede  Vrimmel 

Forsvinder,  og  kommer  ej  meer  til  Nord. 

Istedet  for  Lundens  ærværdige  Minder 

Man  idel  Kirker  og  Klostere  finder. 

Kun  hist  og  her 

Man  fiern  og  nær 

En  Høi  og  en  opreist  Kampesteen  skuer, 

Som  minder  om  Oldtidens  slukte  Luer. 


GULDHORNENE 

De  higer  og  søger 
I  gamle  Bøger, 
I  oplukte  Høie 
Med  speidende  Øie, 
Paa  Sværd  og  Skiolde 
I  muldne  Volde, 
Paa  Runestene 
Blandt  smuldnede  Bene. 

Oldtids  Bedrifter 

Anede  trylle; 

Men  i  Mulm  de  sig  hylle. 

De  gamle  Skrifter. 

Blikket  stirrer. 

Sig  Tanken  forvirrer. 

I  Taage  de  famle. 

„I  gamle  gamle 
Hensvundne  Dage! 
Da  det  straalte  i  Norden, 
Da  Himlen  var  paa  Jorden, 
Giv  et  Glimt  tilbage! 

Skyen  suser, 

Natten  bruser, 

Gravhøien  sukker, 

Rosen  sig  lukker. 

De  øvre  Regioner 

Toner! 

De  sig  møde,  de  sig  møde, 

De  forklarede  Hoie, 

Kampfarvede,  rode. 

Med  Stierneglands  i  Øie. 


„I  som  raver  i  blinde. 

Skal  finde 

Et  ældgammelt  Minde, 

Der  skal  komme  og  svinde! 

Dets  gyldne  Sider 

Skal  Præget  bære 

Af  de  ældste  Tider. 


Af  det  kan  I  lære. 
Med  andagtsfuld  Ære 
I  vor  Gave  belonne. 
Det  skionneste  Skionne, 
En  M  oe 

Skal  Helligdommen  finde!' 
Saa  synge  de  og  svinde. 
Lufttoneme  doe! 

Hrymfaxe  den  sorte 

Puster  og  dukker 

Og  i  Havet  sig  begraver. 

Morgenens  Porte 

Delling  oplukker, 

Og  Skinfaxe  traver 

I  straalende  Lue 

Paa  Himlens  Bue. 


Og  Fuglene  synge. 

Dugperler  bade 

Blomsterblade, 

Som  Vindene  gynge, 

Og  med  svævende  Fied 

En  Mee  hendandser 

Til  Marken  afsted. 

Violen  hende  krandser. 

Hendes  Rosenkind  brænder, 

Hun  har  Lilliehænder. 

Let  som  en  Hind 

Med  muntert  Sind, 

Hun  svæver  og  smiler; 

Og  som  hun  iler 

Og  paa  Elskov  grubler  — 

Hun  snubler! 

Og  stirrer  og  skuer 

Gyldne  Luer, 

Og  rødmer  og  bæver 

Og  zittrende  hæver 

Oehlenschlåger 

Med  undrende  Aand, 
Af  sorten  Muld, 
Med  sneehvide  Haand, 
Det  røde  Guld. 

En  sagte  Torden 
Dundrer! 
Hele  Norden 
Undrer! 

Og  hen  de  stimle 
I  store  Vrimle, 
Og  grave  og  søge 
Skatten  at  forøge. 
Men  intet  Guld! 
Deres  Haab  har  bedraget. 
De  see  kun  det  Muld, 
Hvoraf  de  er  taget. 

Et  Sekel  svinder!! 

Over  Klippetinder 
Det  atter  bruser. 
Stormenes  Sluser 
Bryde  med  Vælde. 
Over  Norges  Fieide 
Til  Danmarks  Dale 
I  Skyernes  Sale, 

De  forklarede  Gamle 
Sig  atter  samle. 


„For  de  sieldne  Faae 

Som  vor  Gave  forstaae, 

Som  ei  Jordlænker  binde, 

Men  hvis  Siele  sig  hæve 

Til  det  Eviges  Tinde, 

Som  ane  det  Køie 

I  Naturens  Øie, 

Som  tilbedende  bæve 

For  Guddommens  Straaler, 

I  Sole,  i  Violer, 

I  det  Mindste,  i  det  Største, 

Som  brændende  tørste 

Efter  Livets  Liv, 

Som  —  o  store  Aand 

For  de  svundne  Tider! 

See  dit  Guddomsblik 

Paa  Helligdommens  Sider, 

For  dem  lyder  atter  vort  Bliv! 

Naturens  Søn, 

Ukiendt  i  Løn, 

Men  som  sine  Fædre 

Kraftig  og  stor, 

Dyrkende  sin  Jord, 

Ham  vil  vi  hædre. 

Han  skal  atter  finde!" 

Saa  synge  de  og  svinde. 

Hrymfaxe  den  sorte 
Puster  og  dukker, 
Og  i  Havet  sig  begraver. 
Morgenens  Porte 
Delling  oplukker, 
Og  Skinfaxe  traver 
I  straalende  Lue, 
Paa  Himlens  Bue. 

Ved  lune  Skov 
Øxnene  trække 
Den  tunge  Plov, 
Over  sorten  Dække. 

Da  standser  Ploven, 
Og  en  Gysen  farer 
Igiennem  Skoven. 
Fugleskarer 
Pludselig  tier. 
Hellig  Taushed 
Alt  indvier. 

Da  klinger  i  Muld 
Det  gamle  Guld. 

Tvende  Glimt  fra  Oldtidsdage 
Funkler  i  de  nye  Tider. 
Selsomt  vendte  de  tilbage, 
Gaadefyldt  paa  røde  Sider. 


Mystisk  Helligdom  omsvæver 
Deres  gamle  Tegn  og  Mærker. 
Guddomsglorien  ombæver 
Evighedens  Underværker. 

Hædrer  dem,  thi  Skiebnen  skalter! 
Snart  maaskee  de  er  forsvunden. 
Jesu  Blod  paa  Herrens  Alter 
Fylde  dem,  som  Blod  i  Lunden. 

Men  I  see  kun  deres  Lue, 
Ikke  det  ærværdigt  Høie! 
Sætte  dem  som  Pragt  tilskue 
For  et  mat  nysgierrigt  Øie. 

Himlen  sortner.  Storme  brage! 
Visse  Time  du  er  kommen. 
Hvad  de  gav  de  tog  tilbage. 
Evig  bortsvandt  Helligdommen. 


WILHELM    OG    BLOMSTERNE 

WILHELM 

God  Morgen  I  Skiønne! 

Hvor  smukt  i  det  Grønne 

Bæver  I,  prydet  med  Dugperlens  Glands. 

O  kom  lad  mig  binde 

Min  elskte  Veninde 

En  frisk,  en  duftende  Blomsterkrands ! 

BLOMSTERNE 

Ak  altid  kommer  du  kun  herhen 

For  at  plukke  os  Stakkier,  saa  gaaer  du  igien. 

Grusomme  Wilhelm!  kort  er  vort  Liv; 

Dog  dræber  du  os  til  din  Tidsfordriv! 

O  skaan  os!  Lad  os  beskygges  af  Hækken, 

Dufte  i  Dalen,  smile  i  Bækken, 

Aabne  i  Solen  vor  svulmende  Barm, 

Indtil  vi  synker  i  Dødens  Arm! 

WILHELM 

O  hvorfor  kan  Eders  Søstre  dog  ei, 
Som  visned  i  Lydas  bølgende  Haar, 
Vende  tilbage  paa  Livets  Vei, 
Og  sige  Eder  det,  som  I  ikke  forstaaer! 


I  vil  hellere  visne  paa  dette  Sted, 
End  flættes  i  en  smilende  Krands, 
Som  jeg  vilde  pryde  Lyda  med, 
Naar  med  svævende  Fied 
Hun  i  Aften  iler  til  muntre  Dands? 

0  Blomster!  Blomster!  O  lad  Eder  sige! 

1  veed  vist  ei 

Hvor  sødt  det  er  at  omslynge  en  Pige, 
Men  det  veed  jeg! 

BL  o  MSTE  RNE 

En  Pige  mig  hid 

Og  en  Pige  mig  did! 

Nei  kiere  Wilhelm  du  skal  have  Tak! 

Du  narrer  os  ikke  med  al  din  Snak! 

Du  kan  længe  nok  til  din  Pige  gaae, 

Men  os  Blomster  skal  du  smukt  lade  staae! 

WILHELM 

Hvor  er  I  dog  noget  uvidende  Kram! 
Det  er  sandelig  næsten  en  Spot  og  Skam. 
Jeg  skal  lade  jer  staae?  Det  Imperativ 
Har  jeg  aldrig  hørt  Mage  til  i  mit  Liv. 
Dersom  I  kunde  det  ringeste  Philosophie, 
Saa  maatte  I  vide:  Kun  den  har  Ret 
Som  er  0  i  e  m  e  d  selv,  Person,  og  frie, 
Som  har  Fornuft  og  Autonomi  e. 
Men  det  har  I  ikke.  Seer  I  det! 
I  er  blotte  Midler,  I  arme  Skrog ! 
Hvis  I  eengang  imellem  saae  i  en  Bog, 

Saa  vidste  I,  inden  en  Uge  var  omme, 
At  jeres  Villie  stak  i  min  Lomme! 

BL  O  MSTERNE 

O  fornuftige  Wilhelm!  bliv  ikke  vred; 
Og  træd  os  ei  i  din  Harme  ned! 

WILHELM 

Jeg  har  Ret  til  at  blive  alvorlig  vred! 
Jeg  har  Ret  til  at  blive  i  Hovedet  heed. 
En  Skabning!  En  Pige  som  min  Veninde! 
Der  beskiemmer  Flora,  skiont  hun  er  Gudinde! 
Som  selv  af  de  deiligste  Blomster  bestaaer, 
Der  smile  saa  huldt  i  en  evig  Vaar! 
Hendes   Øine !   De  sande  Forglemmigeier! 
Hvo  eengang  i  deres  Himmel  seer 
Han  glem.mer  dem  sandelig  aldrig  meer; 
Hvis  ellers  han  noget  erindre  pleier. 
Hendes  Kinder!  O  himmelske,  salige  Skier! 
En  Semperflcrens  blusser  paa  hver, 
Og  en  L  i  1 1  i  e  h  o  b  saa  hvælvende  dolger 
Det  Hierte,  som  kielent  og  kierligt  bclger. 
Forgieves  det  skionneste  Purpur  stræber 
At  rødme  som  hendes  yndige  Læber. 
Intet  overgaaer  de  enkelte  Dele 
Uden  det  skionne,  harmoniske  Hele! 
Intet  er  deiligt  og  sodt  som  hun! 
Og  I?  qvos  ego!  ! 

BL  O  MSTE  RNE 

O  pluk  OS  kun! 
Du  slog  OS  alt  med  din  Philosophie, 
Men  mere  endnu  med  din  Poesie! 

DIGTEREN    I    LEIRE-LUNDEN 

Phantasie!  hvi  river  du  mig 

Til  skiønne  Erindringer  hen? 

Gierne,  gierne  fulgte  jeg  dig, 

Men  maa  vende  tilbage  igien 

Til  den  kolde  Tid,  da  din  skiønne  Lue 

Hvirvler  ei  længer  mod  Himlens  Bue. 

Hvi  aflokker  Harpe  din  Sølverklang, 
Som  bæver  i  Aftnen  saa  huld, 
Den  modløse  Sang  endnu  en  Sang, 
Mens  Solen  gaar  ned  i  sit  Guld? 
Ak  bedre  du  taus  paa  Egen  hænger! 
Dine  venlige  Toner  elskes  ei  længer. 

Der  var  en  Tid!  ak  længst  den  svandt! 
Dens  Minder  dybt  i  mit  Hierte  gløde. 
Da  agtedes  Minnisang  ei  for  Tant. 
Det  var  Jordens  barnlige  Morgenrøde! 
Naar  Skialden  sang  med  begeistret  Røst, 
Da  blussede  hvert  nærværende  Bryst. 

Kongen  var  stolt  af  at  være  hans  Ven, 

Skiønt  han  afslog  Glimmer  og  Rang. 

De  skiønneste  Piger  stimlede  hen 

Og  kyssed  ham  naar  han  sang. 

Der  sad  han  henrykt.  Hans  skiønne  Vinding 

Var  den  Krands  de  vandt  om  hans  lokkede  Tinding! 


Harald  og  Frode!  I  muldne  i  Leer. 
Eders  skiønne  Tider  forsvunde! 
Sangen  besieler  ei  Kiemper  meer 
Om  det  herlige  Tafelrunde! 
See  Ruinerne!  hvor  vemodigt  de  gløde, 
I  den  sidste,  glimtende  Aftenrøde. 


Kom  Harpe!  Solen  udslukkes  brat. 
Dens  sidste  Straaler  kun  virke. 
Kom!  vi  vil  slutte  os  inde  i  Nat 
I  Roskildes  gamle  Kirke. 
Der  vil  jeg  ved  din  dæmpede  Klang 
I  Choret  synge  min  Svanesang. 


Min  Røst  skal  mane  Skyggerne  frem, 

Fra  Jordens  fugtige  Volde. 

Fra  Gravens  gamle  ærværdige  Hiem 

Skal  de  stige  med  Harnisk  og  Skiolde; 

Og  de  blege  Piger  i  Maaneskin 

Skal  atter  smile  med  blussende  Kind. 

Saa  har  jeg  dog  siunget  en  eeneste  Stund 
Paa  en  Tid  det  var  værd  at  siunge. 
Farvel  du  gamle,  dunkle  Lund! 
Under  Hvælvingen  nu  min  Harpe  skal  runge. 
Mellem  Ridder  og  Hustru  og  Svend  og  Møe 
Vil  jeg  synge  og  blusse  og  blegne  og  døe! 


DU    SKIØNNE    BLAAE 

Du  skiønne  Blaae! 
Du  hvælver  saa  huldt  om  de  grønne  Straae, 

Med  Dugperlerne  paa, 

Hvor  Lærkerne  slaae, 

Hvor  Bølgerne  gaae, 
Hvor  de  spraglede  Kornblomster  venligt  staae! 


Du  lave  Høi! 
Din  Hvælving  fierner  fra  Lys  og  Støi. 

Din  Urne  staaer 

Fra  Oldtids  Aar, 

Af  Aske  fuld 

I  det  dybe  Muld. 

Ubevægelig  den  staaer, 
Til  eengang  den  store  Klokke  slaaer. 


O  lyse  Glands! 
Naturens  funklende  Straaledands ! 

Gyd  i  mit  Bryst 
Din  liflige  Glæde,  din  varme  Lyst. 

Snart  er  det  forbi. 
Snart  synker  jeg  i 
Det  kolde  Muld; 
Og  skuer  ei  længer  dit  luende  Guld. 


Ak  Livets  Lyst! 
Kun  stakket  du  flammer  i  det  svage  Bryst. 

Din  luende  Drik 
Indsuger  saa  kort  kun  det  matte  Blik. 

Det  brister  saa  brat, 

I  den  dunkle,  den  dunkle  Nat. 


Arme  Menneskestøv! 

Visne  Løv! 
I  den  kolde  Urne  maa  du  hvile  der, 
Mens  det  er  saa  varmt  og  saa  lyst  og  saa  herligt  her. 


0  du  evige  Natur! 

Inden  jeg  favnes  af  den  sorte  Muur, 
Lad  mig  skue  dig! 
Du  oplue  mig! 

Din  uendelige  Harpe  saa  huld, 
Med  de  liflige  Strenge, 
Af  Havets  Sølv  og  af  Solens  Guld 

1  mit  Hierte  trænge, 
Med  sin  Harmonie, 
Med  sin  søde  Sympathie! 

Flora!   evigunge  Møe, 
Huld  du  kommer  og  forsvinder. 
Roserne  paa  dine  Kinder 
Livner  Skov  og  Mark  og  Søe. 

Flora!   evigunge  Moe, 
Tryk  mig  huldt  i  dine  Arme, 
Lad  mig  favne  dig  med  Varme, 
Favne  dig  med  Kraft  og  doe! 


DE    KIØRENDE 

Fra  qvalmfulde  Mure! 

Til  Marken  saa  huld! 

Der  pløiede  Fure 

Har  ydet  sit  Guld. 

Saa  friske,  saa  sunde 

De  Bønder  vi  see. 

Ved  kiølige  Lunde 

De  hvæsse  den  blinkende  Lee. 

See  Blomsterne  virke 

Et  Teppe,  som  gaaer 

Om  gothiske  Kirke, 

Hvor  Korsene  staaer. 

Saa  bruun  den  sig  reiser 

I  lysgrønne  Dag. 

See  hvor  Storken  kneiser, 

Paa  det  gamle,  mosgroete  Tag. 

Huulveien  mod  Havet 
Nedluder  saa  brat. 
Med  Skygge  begavet, 
Med  Træer  besat. 

Her  risle  saa  milde 

De  Bølger  fra  Land, 

Fra  venlige   Kilde, 

Langt  ud  i  den  himmelblaae  Strand. 

Saa  langsomt  i  Sandet 

Vi  glide  af  sted; 

Imens  ruller  Vandet 

Ved  Hestenes  Fied. 

Den  flagrende  Maage 

Flyer  hen  over  Søe. 

Hist  see  vi  i  Taage 

Thyco  Brahes  kneisende  Øe. 

Her  Bøgenes  Kroner 
Sig  om  os  har  hvalt. 
De  spøgende  Toner 
Vi  høre  jo  alt. 
See  Teltene  hvide! 
See  hvirvlende   Røg! 
Vi  kiøre,  vi  ride. 
Vi  ile  til  Latter  og  Spøg. 


KIRSTEN    PILS    KILDE 

Det  er  saa  lummert  og  saa  tungt, 

Det   brænder    stærkt   deroppe. 

Her  skygger  Løvet  grønt  og  ungt, 

Fra  Vaarens  lyse  Toppe. 

Her  springer  langt  fra  Qvalm  og  Larm 

Ved  Sang  af  Nattergalen, 

Den  tykke  Straale,  som  en  Arm, 

Fra  Høien  ud  i  Dalen. 

I  sorten  Mulm,  i  dyben  Jord 

De  klare  Bølger  rinde. 

En  ukiendt  Vei  de  langsomt  snoer 

Sig  ligesom  i  Blinde. 

De  risle  giennem  Jordens  Bryst, 

I  Dybets  mørke  Huler, 

Og  skue  sikkert  der,  med  Lyst, 

Hvad  Overfladen  skiuler. 

Den  Verden  som  vi  ane  hist. 
Dybt  under  Havets  Bunde, 
Den  har  de  giennemtumlet  vist, 
Og  bølget  i  dens  Lunde. 

Oehlenschlager  3 

33 


Den  runde,  tykke  Sclverarm, 
Som  risler  her  forvildet, 
Har  kysset  Ellepigens  Barm 
Og  drukket  hendes  Billed. 


I  gamle,  længst  forsvundne  Tid 

Der  var  en  deilig  Pige; 

Hun  var  saa  god,  hun  var  saa  blid, 

Hun  var  saa  from  tillige. 

Et  Crucifix  i  Hytten  stod. 

For  det  hun  altid  knælte, 

Naar  Maanen  med  sit  Aftenblod 

Paa  Crucifixet  dvælte. 


Engang  hun  gik  i  denne  Skov 

Og  fæstede  sit  Øie, 

Imens  hun  sang  sin  Frelsers  Lov, 

Paa  Stiernen  i  det  Hoie. 

Da  foer  hun  vild  paa  spæde  Fod 

Og  Torsten  hende  piaged. 

Tilsidst  blev  stakkels  Pige  mod, 

Hun  græd  og  sig  beklaged. 


Ak  Gud!  hvorledes  kommer  jeg 
I  Aften  til  min  Hytte? 
Jeg  reent  forfeilet  har  min  Vei, 
Jeg  kan  ei  Foden  flytte. 

Jeg  er  saa  tørstig  og  her  er 
Ei  aller  mindste  Draabe. 
Kun  vilde  Dyr  og  Spøgelser! 
Ak  Gud!  hvad  kan  jeg  haabe? 


Og  see  —  Hver  den  som  troer  paa  Gud 

Den  hielper  han  i  Nøden!  — 

Hvor  Taaren  faldt  et  Væld  sprang  ud, 

Og  loe  i  Aftenrøden. 

Da  drak  hun  af  det  klare  Vand 

Og  fulgte  Bølgen  rolig. 

Den  ledte  med  sin  Blomsterstrand 

Til  Kirstens  lille  Bolig. 


Sanct  Kirsten  hviler  sødt  i  Blund, 
I  Gravens  Arme  milde. 
Dog  kommer  hun  hver  Midnatstund 
Og  stirrer  paa  sin  Kilde. 
Som  hendes  Øie  den  er  blaae, 
Som  hendes  Blik  den  blinker. 
Kom  I!  som  gaae  derovenpaa. 
See,  liden  Kirsten  vinker. 


FREIAS    ROK 

Naar  Natten  udruller  sit  sorte  Slør, 
Naar   Dagen   døer, 

Naar  Himlen,  berøvet  sin  blanke  Lue, 
Ruger  ned  som  høitidelig  Kirkebue: 
Da  fremluer,  Freia!  din  Rok  saa  blid. 
Ved    Kiærligheds    stille    Midnatstid, 
Sødtstraalende,  bævende,  hvid. 

Og  mens  den  tindrer  med  venlig  Ild, 

Du,  deilig,  mild, 

Med  runde  Fingre  den  Silke  spinder. 

Som  du  om  Rosenkiæderne  binder. 

Hvormed  du,  yndig  og  elskovsvarm, 

Med  din  fulde,  sneehvide  Arm 

Slynger  Yngling  og  Pige  Barm  til  Barm. 

Og  da  nu  hver  voxen  Svend  og  Mø 
Vil  heller  døe, 

End  vandre  fiemet  fra  Elskovsflokken, 
End  mangle  Roser  og  Traad  af  Rokken, 
Saa  sukker  til  dig  det  hele  Nord, 
Og  du  bønhører  hvert  kiærligt  Ord. 
Derfor  er  din  funklende  Rok  saa  stor. 


VIOLERNE 

Smaae  Violer!   o,  hvor  sødt 
Mellem   Græsset,   ungt  og  blødt, 
Frem  I  blaane. 
Solen  varmer   eders   Luft, 
Veemod   suger  eders   Duft 
Af  den  blege  Maane. 

Tæt  I  ved  hverandre  staae. 
Rødmen  i  det  stærke  Blaa 
Sødt  henviger. 
Herligt  i  den  unge  Lund 
Spætter  I  den  grønne  Bund, 
Vinker  Egnens   Piger. 

O,  men  kold  er  spæde  Vaar! 
Sammenklynget  tæt  I  staaer. 
Hvor  I  skiælve! 
Magtesløs  paa  kolde  Muld 
Vil  sig  Urten  medynksfuld 
Luunt  om  eder  hvælve. 

Smaae  Violer!   nei,   o  nei! 
Grumme  Storm  skal  længer  ei 
Jer  nedtynge. 

Her  I  ei  skal  staae  forladt; 
Venligt  om  min  Emmas  Hat 
Vil  jeg  eder  slynge, 

Om  den  lysegule  Bund 

I  en  yndig  Krands  saa  rund 

Eder  bøie. 

O,  hvor  vil  det  svage  Skin 

Hæve   hendes   Purpurkind 

Og  det  sorte  Øie! 


VAARSANG 

Nu  er  da   Vaaren   kommen, 
Nu  er  os  Busken  Lse, 
Og  Nattergalen  toner 
Sødt  i  det  grønne  Træ, 
Og  huldt  de  unge  Roser 
Tæt  ved  hverandre  staae. 
Og  klart  de  runde  Vover 
I   Sølverbækken  gaae. 

Og  Aftenstiernen   smiler. 
Den  vækker  Elskovs  Lyst. 
O,  see  den  smekkre  Pige 
Hist  m-ed  det  fulde  Bryst! 
Og  see  de  smaae  Zephirer, 
See,  hvor  de  uden  Larm 
Det  tynde  Flor  bortrive, 
Som  dækker  hendes  Barm. 

O,  Pige!   søde  Pige! 
Nu  har  jeg  lukt  min  Bog, 
Jeg  sidder  ei  og  stirrer 
Meer  i  det  gamle   Sprog; 

Det  Liv,  som  der  jeg  finder, 
Det    blomstrer    ude    nu. 
Ak,   kom,   min   Elskerinde! 
Hvor  længe  tøver  du? 


Kiærminde,   som   kan  skue! 
Du  Zephir,  som  kan  staae! 
Du   Lilie,   som  kan   lue! 
Du  Rose,  som  kan  gaae! 
Sødt  synge  Nattergale, 
Naar  Skoven  sig  har  hvalt. 
Du  synger  og  kan  tale, 
Du  søde  Alt  i  Alt! 


Ak,   kommer,   og   omringer 
Den  unge   Sanger   her. 
Mens  høit  hans  Lyra  klinger 
Bag    disse    Bogetræer! 
Om   Amors   Rosenlænker 
Han  henrykt  synge  vil. 
Ak,  kommer  hid,  og  skienker 
Et  Kys  ham  for  sit  Spil! 


See,  Tiden  gaaer  tilbage, 
Naar  Lovet   springer   frem; 
De  unge   gamle   Dage 
Staae  op  fra  mcrke  Hjem. 


Slet  Intet  da  jeg  savner 
I  Favnen  af  min  Mø; 
I   Skoven  springe  Fauner, 
Najader  i  min  Sø. 


Og  Pan  staaer  kiæk  for  Skoven 
Brat  for  en  Tiørnehæk, 
Og  jager  Tidens  Kloge 
Bort  med  en  panisk  Skræk, 
Som  vil  min  Dryas  dræbe, 
Min  overgivne  Faun, 
Og  med  en  isnet  Læbe 
Koldt   spotter   Elskovs    Navn. 


ROESKILDE    DOMKIRKE 

Alt  rasler  Nøglen  i  de  tunge  Døre, 

Med  Larm  den  rustne  Laas  nu  op  sig  lukker, 

Dens  Gienlyd  kan  jeg  dybt  i  Kirken  høre. 


Mod  raske  Lyd  den  gamle  Hvælving  sukker. 
Alt  staaer  jeg  paa  de  brede  Rødsteens-Fliser, 
Mod  hvilke  Loftet  bøiet,  hvalt  sig  bukker. 

Den  sorte  Mand  nu  rundtomkring  mig  viser 
I  Hvælvingen,  hvor  Heltens  Been  er  lagt, 
Hvor  stille  Borger  endnu  Herren  priser. 

Du  gamle  Kirke,  stolt  og  uden  Pragt! 
Taust  vidne  dine  gothiskstærke  Piller 
Om  Oldtids  dybe  Høitidsaand  og  Magt. 

Siig,  Taare!  hvi  du  ned  ad  Kinden  triller; 
Siig,  hvi  saa  brændende  mit  Blik  du  væder, 
Da  stolte  Minder  for  mit  Syn  sig  stiller. 

Ak!  ei  af  Sorg,  af  Ærefrygt  jeg  græder, 
Mens  jeg  i  det  begravne  Danmark  gaaer. 
Som  efterlod  til  Evighed  kun  Hæder, 

Med  vilde,  stærke  Slag  mit  Hierte  slaaer. 
En  barnlig  Skiald,  som  Harpen  kun  kan  røre, 
De  tunge  Sværd  jeg  løfte  knap  formaaer; 

Men  for  det  Store  gav  mig  Gud  et  Øre, 
Skiøndt  selv  ei  Kæmpe,  tolker  jeg  Bedrifter, 
Og  sene  Slægter  skal  mit  Drapa  høre. 

Den  Aand,  som  luer  i  de  gamle  Skrifter, 
Den  svæver  her  i  disse  dunkle  Gange, 
Den  sukker  giennem  Gravens  dybe  Rifter. 

Saa  ton  da,  Oldtid!   giennem  mine  Sange, 
At  hvad  du  viser  den  henrykte  Aand, 
Den  atter  kan  med  Vellyst  vise  Mange. 

Du  leder  mig  saa  kiærligt  ved  din  Haand 

Hen  over  disse  halvudslidte  Stene, 

Som  fængsler,  ak!  mit  Blik  med  stærke  Baand. 

Thi  under  Pladen  hvile  Heltens  Bene; 
Enfoldigt  staaer  han  med  sin  stille  Frue 
Udhuggen  der  paa  Gulvet  —  men  ei  ene, 

Thi  som  paa  Marken  Tue  staaer  ved  Tue, 
Saa  stander  Heltegrav  ved  Keltegrav, 
Omfavnet  af  den  høie  Tempelbue. 

D  u  faldt  paa  det  fribaarne  danske  Hav, 
Du  hisset  sank  i  Danerkongens  Hære, 
D  u  fromt  og  helligt  bar  din  Bispestav. 

For  at  udbrede  Jesu  rene  Lære 

Dit  Liv  svandt  hen,  derfor  blandt  disse  Helte 

Du  hviler  broderligt  til  evig  Ære. 

Ugudeligste  Frækhed  kun  kan  vælte 

Den  Liigsteen  bort,  hvor  Kæmpen  nu  ei  meer 

Til  Forsvar  rive  kan  sit  Sværd  fra  Bælte. 


En  Rustning-Skikkelse  jeg  hisset  seer, 
Med  intet  Legem  i.  Dens  Barm  ei  slaaer; 
Men  Morgensolen  hen  paa  Hielmen  leer, 

Og  siger:  Saadan  Heltens  Minde  staaer; 

Selv  naar  til  Støv  hans  Legem  længst  er  blevet, 

Ei  Tidens  matte  Haand  hans  Dod  formaaer. 

Det  Navn,  som  Sagas  Griffel  dybt  har  skrevet. 
Det  sletter  ingen  Alders  Taager  ud. 
Det  lever  herligt,  som  det  for  har  levet. 

Skiendt  Fanen  hist  er  vorden  til  en  Klud, 
Saa  vidner  dog  den  lange,  stærke  Stang, 
At  Fienden  blegnet  faldt  paa  Heltens  Bud. 

Hiin  Glavind  truer  end  med  Undergang, 
Skiøndt  sort  og  rusten  den  paa  Kisten  hviler, 
Og  Guldet  bortslidt  er  af  stærke  Fang. 

Hvor  selsomt  Solen  ind  i  Kirken  smiler! 

Som  Oldtid  smiler  i  den  nye  Tid, 

Saa  smiler  Nutid  ind,  hvor  Oldtid  hviler. 

Ak,  see  den  blinde  Snedkers  fromme  Flid! 
Et  Taam  af  bløde  Træ  til  Herrens  Ære 
Han  trolig  skar,  og  satte  her  det  hid, 

At  paa  hans  Andagt  Tegn  det  skulde  være. 
Skiøndt  dunkelt  var  hans  Syn,  lys  var  hans  Siæl, 
Da  famlende  hans  Hænder  det  mon  skære. 

Med  Farve  dækt  er  Kirkestolens  Pæl; 
Hvor  saae  jeg  Egeplanken  selv  dog  gierne 
Paa  dette  Sted,  hvor  hellig  er  hver  Fiæl! 

Om  Nutids  Glimmer  og  om  Oldtids  Kierne 
Taust  vidner  dette  rødblaa  Stolestad, 
Hvor  Overfladen  skal  om  Alting  værne. 

Meer  op  jeg  triner  i  den  lange  Rad. 
Høialtret  der  med  Andagt  nu  jeg  skuer, 
Hvor  gamle  Konger  knælte  ned  og  bad. 

Dit  hele  Levnet,  elskte  Jesus!  luer 
Paa  Altartavlen,  som  sig  blank  oplader, 
Og  spreder  ud  sin  Glands  i  Kirkens  Buer. 

Med  Haab  og  Trøst  jeg  i  dit  Smiil  mig  bader. 

Hvo  hviler  her  bag  Altrets  lune  Ly? 

Hvo  glemmes  bag  de  gitterslyngte  Plader? 

O,  Margareta!  du,  som  Danmarks  Sky, 

Liig  Maanen,  huldt  med  Modersmiil  adskilled! 

Her  slumrer  du,  du  Nordens  stolte  Ry! 

Og  blegt  og  rankt  dit  moderlige  Billed, 
Med  Kronen  om  de  lange  Hovedhaar, 
Er  oven  lagt,  i  hvide  Klæder  hildet. 

Bag  dig  det  høie,  sorte  Gitter  staaer. 

Og  værner  om  det  Sted,  hvor  Oldtid  boer. 

Hvor  ældste  Levning  endnu  ei  forgaaer. 

Med  Gysen  træder  jeg  i  dunkle  Chor, 
Som  ved  en  Troldmands  Bud  i  Osterland, 
Hvor  lutter  Underværker  mig  omsnoer; 

Thi  Phantasien  Intet  vise  kan, 

Af  Tiden  uafhængigt  meer  og  Ælde, 

End  disse  Piller,  smykt  med  Farvevand; 

Som  spotte  Døden  og  dens  stærke  Vælde, 
Som  stande  henved  tusind  lange  Aar, 
Mens  Tiden  ingen  Steen  har  kunnet  fælde. 

Paa  Støtten  Harald  Blaatand  malet  staaer; 
Den  støbte  Kiste  Tveskiægs  Fader  glemmer, 
Indmuret,  som  hans  Navn,  den  ei  forgaaer. 

Skraas  overfor,  hvor  Pillen  op  sig  stemmer. 
Der  favner  Muren,  o  Svend  Estrithsøn! 
Den  sidste  Rest  af  dine  trætte  Lemmer. 

Og  ret  for  dig  din  Dronning,  huld  og  skiøn. 
Ved  Harald  Blaatands  Side  venligt  stander; 
Tinkisten  slutter  hendes  Been  i  Løn. 

Den  fromme  Vilhelms  Aske  her  sig  blander; 
Han  ved  din  Side  staaer  med  Bispestav, 
Hans  Nærhed  om  din  dybe  Gudsfrygt  sander. 

Men  alle  Fire  ned  fra  eders  Grav 
I  skue  paa  det  stolte  Marmor  rolig, 
Som  Efterslægten  eders  Afkom  gav. 

o,  hvor  sig  Loftet  hvælver  her  fortrolig 
Mod  Pillerne,  som  rage  dristigt  frem. 
Det  gamle  Chor  er  Helligdommens  Bolig. 

Hist  aabner  sig  en  liden  Brædelem: 
Uskyldighedens   Engel  huldt  beskiermer 
De  danske  Kongers  Børn  i  Dødens  Hiem. 

En  Kugle  hist  i  Muren  jeg  mig  nærmer, 
Den  knuste  Brystet  paa  den  tappre  Juel. 
Han  hviler  nu,  hvor  ingen  Fiende  sværmer. 

Hvad  træder  her  jeg  paa?  Et  ydmygt  Skiul! 
En  smal  og  ringe  Sandsteen,  glat  og  lige. 
Beskeden  ruger  over  Graven  huul. 

O,  Taare!  du  behøver  ei  at  snige 

Dig  langsomt  frem,  hist  siger  Tavlen  mig: 

Her  hviler  Saxo  i  de  Dødes  Rige. 

Din  Indskrift  selv  du,  Ædle!  satte  dig. 
Dit  Navn  ei  trænger  til  i  Steen  at  hugges; 
Lad  Ridderen  beholde  Sligt  for  sig. 

Et  Gitterværk  nu  atter  seent  oplukkes. 
Fra  Femte  Fredrik  bring  mig  hisset  ned, 
At  sødt  mit  Blik  med  Veemod  kan  bedugges. 

Her  slumrer  med  sin  Hustru  blidt  i  Fred 
Den  Fierde  Christian,  som  skal  elsket  være 
Af  hver  taknemlig  Dansk  i  Evighed. 

Hist  hvor  hans  ædle  Fædre  høit  til  Ære 

Et  herligt  Hvilested  a£  Steen  er  sat, 

Skal  end  med  Andagt  mine  Been  mig  bære. 

Og  nu,  I  elskte  Liig!  god  rolig  Nat. 
Tilgiver  Skialden,  som  sit  Fied  lod  lyde 
Ved  stillen  Grav!  Dog  I  har  alt  forladt; 

Thi  I  har  seet  hans  Taare  kiærligt  flyde. 

THORSING 

Venligen  vinkte  paa  gronnen  Strand  de  knudrede  Boge, 
Selsomt  det  blomstrende  Lov  vifted,  og  hvalte  sig  kiækt, 
Fuglen  i  Toppene  sang,  giennem  Blomsterne  risled  en 

Kilde, 
Alt  (saa  tyktes  det  mig)  tolked  et  ældgammelt  Sagn, 
Og  for  det  forskende  Blik,  som  utrættelig  skued  did- 

henvendt, 
Flux   sig   forvandled   hvert   Træ,   blev   til   en   drabelig 

Helt. 
Toppen  blev   til   en    Hielm,   dens   Lov   til   en   vaiende 

Fiærbusk, 
Og  til  et  Pandser  af  Staal  glatted  sig  rynkede  Bark. 
Grenen  strakte  sig  ud  som  en  Arm  med  et  blinkende 

Glavind. 
Saadan  stod  Kæmpen  med  eet  kiæk  for  det  undrende 

Syn. 
Længe  jeg  stirred,  fer  ret  jeg  blev  vaer,  at  kun  Alt  var 

et  Blindværk; 
Som  et  Varsel  jeg  dog  Synet  betragted,  og  taug. 
Og  hvor  hurtig  forklarte  sig  Alt,  da  jeg  undrende  horte 
Øens    sandfærdige    Navn:    T  h  o  r  s  i  n  g,    ei    Taasing, 

forvendt. 
Thorsing!  Herlige  Thor!  saa  stod  dit  hellige  Tempel, 

Midt  i  Danmark  omtrent,  hisset,  hvor  Træerne  staae? 
Nu  begriber  jeg  først  mit  Syn,  hvi  de  vinkende  Bøge 
Tyktes  mig  Kæmper  i  Jern,  rusted'  med  Glavind  og 

Skiold. 
Nu  jeg  begriber  Foræringens  høie  Betydning,  da  for- 
dum, 
0!  du  blev  Helten  til  Løn,  Manddom  fik  Mandigheds 

Hiem. 
Thi  Kong  Christian  stod  høit  i  sin  Hal,  med  et  fader- 

Øie 
Vendt  imod  Kiøgebugt;  Stunden  var  vigtig  og  stor. 
Juel  var  giordet  til   Strid,   rask  blussed   den   dristige 

Kæmpe, 
Lokkerne  flagrede  vildt,  Kamplysten  stod  i  hans  Blik. 
„Niels!"    lød   Konningens    Ord,    og   hans    Haand   laae 

paa  Kæmperens  Tinding, 
„Gak  nu  med  Gud,  min   Søn!   rust  dig,   og  vent  paa 

mit  Bud." 
Og  nu  stod  Dankongen,  og  saae,  og  beregned,  og  pøn- 

sed; 
Fienden  ei  laae  ham  tilpas,  Juel  fik  til  Angreb  ei  Vink. 
Pludselig  dundred  Kartoverne  dumpt  i  den  svulmende 

Havbugt, 
Og  over  oprørte  Vand  slyngte  sig  Røgskyen  hen. 
Blussende   Konningen  stod  i   sin  Borg  med  vredeligt 

Aasyn, 
Harmfuld  skiælved  hans  Haand  under  det  speidende 

Glar. 
Danerflaaden    tog    Flugt    (saa   syntes   det),    Krigsluen 

brændte, 

4* 

Dristig  paa  egen  Haand  frækt  af  en  Undersaat  tændt! 
Da  svor  Skioldungen  dyrt,  i  usigelig  Harme,  ved  Him- 
len: 
„Slagen   skal   du,   Niels   Juel!    hænges   i    Galgen   med 

Jern." 
Men,  som  det  pleier  at  gaae  (hvert  Land  klækker  sær- 
egne Drift  ud), 
Huusvant  fra  Lodbroks  Tid  Øboen  pladsker  til  Soes. 
Saadan  gik  det  saa  tidt,  og  saa  gik  det  her,  thi  Niels 

Juel  kun 
Flygted  paa  Skrømt,   for  at  slaae  Fienden  for  Alvor 

paa  Flugt. 
Og  da  bedækt  nu  med  Støv  og  med  Sved  og  med  Blod 

han  paa  Land  steg. 
Knælende  ned  for  sin  Drot,  fuldvel  sin  Brode  bevidst, 
See!    da  græd  Dankongen;   thi  ret  som  en   Misdæder 

knælte 
Ydmyg  den  herlige  Helt,  vented  sin  Dristigheds  Lon. 
Kiærligt  han  tog  ham  i  Favn,  som  en  Fader  han  løf- 

ted  sin  Finger: 
„Niels!   Niels!"  smiilte  han  blidt,  „nys  jeg  en  Lænke 

dig  svor; 
Den  skal  du  faae."  Men  flux  af  sin  Hals  tog  Kongen 

en  Kiæde, 
Tung  af  hiin  rødeste  Guld,  rundt  med  Karbunkler  be- 
sat, 
Hængte  den   trindt  om   Heltens   Hals;    og   det   blom- 
strende Thorsing 
Blev  den  Galge,  hvori  herlig  Forbryderen  hang. 

MORGEN VANDRING 

Saa  huldt  til  den  hellige  Bøgeskov 

Det  vinkte  mig, 
O,  Jord!  hvor  end  al-irig  den  tunge  Plov 

Havde  furet  dig. 
De  hulde  Smaablomster  saa  venligt  stod 

I  dunkle  Ly, 
De  smiilte  saa  inderligt  ved  min  Fod 

Mod  Himlens  Sky. 

Til  Skoven  jeg  giennem  en  Mark  monne  gaae. 

Da  fik  jeg  see 
En  vældig  Steenhob  paa  Marken  staae 

Mellem  Hoie  tre; 
Den  stod  saa  ærværdig,  graalighvid. 

En  aflang  Ring. 
Her  holdtes  der  vist  i  gammel  Tid 

Et  Kongething. 

Paa  Kampestenen,  som  hisset  staaer. 

Stolkongen  sad 
Med  Krone,  Scepter,  i  Zobel  og  Maar, 

Saa  faderglad; 

Og  hver  en  Kriger  alvorlig  treen, 

Fredsæl  i  Aand, 
Og  satte  sig  rolig  paa  sin  Steen 

Uden  Sværd  i  Haand. 


Paa  Høien  hisset  stod  Kongens  Gaard 

Med  stærken  Muur. 
Hist  havde  hans  Dotter,  den  vene  Maard, 

Sit  Jomfrubuur. 
Og  paa  den  tredie  et  Tempel  stod, 

Berømt  i  Nord; 
Der  offredes  rygende  Bukkeblod 

Til  Asa-Thor. 


O,  venlige  Mark!  O,  Lund  saa  prud! 

Græskolne  Væng! 
Overalt  havde  Flora  pyntet  ud 

Sin  Brudeseng. 
Paa  Marken  kneiste  de  rode,  blaae 

Kornblomster  frem. 
Jeg  maatte  standse,  jeg  maatte  staae, 

Og  hilse  dem. 


Velkommen  atter  igien  i  Aar 

Paa  grønnen  Jord! 
Hvor  lifligt  I  op  i  den  unge  Vaar 

Blandt  Kornet  groer! 

Som  Stiemer  I  blinke,  blaat  og  rødt, 

Blandt  gule  Lyn. 
O,  hvor  fortryller  mig  barnligsødt 

Jert  Sommersyn! 


„Ak,  Digter!  du  har  kun  lidt  Forstand. 

Ak,  Herregud! 
Du  skulde  kun  see  vor  Eiermand, 

Hvor  han  seer  ud. 
Hvergang  han  seer  os,  han  kalder  os  Tant, 

I  Øiet  en  Tom; 
Han  kalder  os  Helvedes  Klint  iblandt 

Det  velsignede  Korn. 


Den  største  Naade,  han  viist  os  har 

I  dette  Liv, 
Er  det,  at  han  stundom  af  Lommen  taer 

Sin  Foldekniv, 
Og  skær  sig  en  Haandfuld,  stor  og  tung. 

Under  vranten  Snak, 
Og  blander  os  i  en  Sælhunds-Pung 

Blandt  Røgtobak. 


Han  siger,  at,  smøget  paa  den  Maneer, 

Vi  arme  Skrog 
Efter  fattig  Leilighed  Verden  teer 

Nogen  Nytte  dog. 

For  Resten  vor  Skiønhed,  rod  og  blaa, 

Er  hap  som  hip. 
Alt  Nyttigt  bør  giennem  Munden  gaae, 

Det  er  hans  Princip." 


I  arme  Stakler!  den  arme  Mand! 

De  arme  Mænd, 
Som  uden  salige  Glæder  kan 

Gaae  Livet  hen, 
Som  ei  begribe,  hvad  Gud  har  giort, 

Som  ene  veed, 
At  Munden  er  den  nærmeste  Port 

Til  Salighed! 


Smaablomster!  ak,  som  det  eder  gaaer, 

Saa  gaaer  det  mig. 
En  stakkels  Poet  som  en  Kornblomst  staaer, 

Og  græmmer  sig. 
Det  nærende  Korn  kun  i  Veien  han  er; 

Hvad  retter  han  ud? 
Han  hæver  sit  barnlige  Farveskiær 

Kun  fromt  til  Gud. 


Kom,  Blomster!  vi  høre  tilsammen,  vi. 

Kom,  vakkre  Glut! 
Og  slyng  dig  med  tryllende  Sympathie 

Om  denne  Luth, 

Og  bæv,  som  Zephir  bevæged  dit  Blad, 

Ved  Strængens  Klang; 
Saa  synge  vi  hver  vor  Skaber  glad 

En  Morgensang. 


FREIDIGT    SOMMERLIV 

Hvor  deilig  er  Naturen,  og  hvor  rolig! 
Høit  hvælver  sig  den  grønne  Blomsterbolig, 
Svagt  Sommerfuglen  spæde  Græs  nedtynger, 
Og  Bækken  risler  blaa,  mens  Fuglen  synger. 

Ned  fra  Olympen  Flora  venlig  kommer. 
Mildt  bølger  i  den  unge,  friske  Sommer 
Gudindens  blonde  Lok;   for  Vinden  svinge 
Sig  tunge  Ax,  som  gyldne  ørenringe. 

Livstykket  svulmer  græsgrønt  for  mit  Øie 
Omkring  Gudindens  trinde  Liliehoie. 
I  Maanskin  Bolgerne  sig  langsomt  vælte, 
Og  spinde  hendes  Liv  et  Solverbælte. 

See  muntre  Satyr  hist  med  Bukkefodder, 
Hvor  han  bag  Busken  gaaer  og  knækker  Nødder. 
See  Faunerne,  hvor  de  paa  Hoien  dandse, 
Og  binde  Dionysos  Epheukrandse. 

I  Skoven  dybest  inde  Pan  jeg  skuer. 
Han  smiler;  dog  jeg  for  hans  Aasyn  gruer. 
Hiin  unge  Faun,  den  venlige,  den  lille, 
Han  lærer  paa  sin  Syrinx  nu  at  spille. 

O,  Piger!  lader  det  et  Varsel  være. 
Lad  Syrinx'  bittre  Skiebne  eder  lære, 
Ei  at  foragte  Elskovs  varme  Bønner, 
Og  ei  at  spotte  Skovens  raske  Sønner. 

Hun  flygted  daarlig  ud  af  Gudens  Arme, 
Som  brændte  inderligt  af  Elskovsvarme, 
Da  blev  hun  til  et  Siv,  af  Skum  indsløret, 
Og  Vinden  klaged  sørgeligt  i  Røret. 

Og  til  en  Fløite  giorde  Gudens  Hænder 
Det  arme  Siv;  endnu  hans  Hierte  brænder, 
Naar  han  om  Aftnen  under  Egens  Kroner 
Aflokker  Fløiten  sode  Veemodstoner. 

Saaledes  ogsaa  Daphne  maatte  bøde. 
Kold  for  Apollos  høie  Morgenrøde. 
Nu  maa  hun  lønne  hver  en  Harpes  Tone. 
Jeg  haaber  selv  en  Krands  af  hendes  Krone. 

Men  stille!  Artemis  paa  Høien  løber. 
Hvor  tryllerisk  hun  sig  i  Skyen  svøber! 
Igiennem  Skyens  Rift  og  Skovens  Bue 
Hun  ryster  vildt  sin  Fakkels  blege  Lue. 

Alt  Hecate  ht?n  over  Engen  træder, 
Og  ind  i  Skumring  sine  Urter  klæder; 
Til  Duft  hun  Natviclen  sødt  bevæger, 
Og  lukker  Jomfrurosens  Purpurbæger. 

Med  langsom  Gang  hen  over  Mark  og  Floder 
Erindringens  Gudinde,  Musers  Moder, 
Den  stille  Mnemosyne  mig  beseger. 
Og  læser  høit  for  mig  i  gamle  Boger. 

Hvor  Natten  hisset  sortindsløret  sidder. 
Og  lytter  taus  til  Nattergalens  Qvidder! 
To  Børn  hun  breder  sine  Vinger  over. 
Eet  lader,  som  det  sov,  det  andet  sover. 

Det  første  vaagner  snart  med  Morgenroden, 
Det  andet  vaagner  ei,  thi  det  er  Døden. 
Det  første  rører,  venligt  som  en  Engel, 
Mit  Øie  med  sin  lange  Valmustængel. 

Hvo  kommer  hist?  I  hulde  Smaae  med  Vingei 
Af  giennemsigtigt  Flor!  siig,  hvad  I  bringer. 
Et  Skuespil  I  op  for  mig  vil  fore? 
Jeg  hører  eder  med  mit  indre  Øre. 

I  vakkre  Glutter!  Nogle  staaer  i  Lue 
For  mine  Blik,  med  Harnisk  og  med  Bue; 
I  Træet  klattre  Nogle,  Noele  svømme 
I  Bækken  om,  og  raabe:  „Vi  er  Drømme. 

I  Fald  du  bare  smukt  vil  ligge  rolig, 
Da  skal  du  blive  snart  med  os  fortrolig. 
Vor  Leg  skal  glæde  dig;  men  dine  Blikke 
Maae  være  lukte,  vaagne  maa  du  ikke." 

O,  søde  Drøm!  Jeg  skuer  grant  i  Aanden 
Den  gamle  Oldtid  række  Fremtid  Haanden; 
Mat  synker  Døgnet  ned,  som  vilde  hindre. 
Og  tætforenet  seer  jeg  Begge  tindre. 

Hvad  lysner  hist  i  Østen?  Ak,  hun  stiger, 
Den  rosenrødeste  blandt  alle  Piger, 
Aurora!  Hun  forsvandt?  En  Yngling  kommer, 
Hans  Blik  opliver  flux  den  muntre  Sommer. 

Han  griber  i  sin  Harpes  gyldne  Strænge, 
Og  Dagen  skylder  ham  ei  Svaret  længe. 
Det  lyder  høit  fra  Field,  fra  Biergets  Gruber, 
Og  skingrende  fra  tusind  Fuglestruber. 

Men  ogsaa  mig  du  skienkte  Mund  og  Tunge, 
Phøbus  Apollo!  for  din  Lov  at  siunge. 
Min  Sang  skal  strømme  ud  fra  Skovens  Krone, 
Og  lyde  mod  din  gyldne  Himmelthrone. 

Tak  for  din  Gnist  af  Ild,  af  Morgenrøde! 
Det,  som  du  gav,  det  stræber  dig  i  Møde, 
For  atter  til  sit  Middelpunkt  at  ile, 
Naar  du  mig  rammer  med  de  gyldne  Pile. 

HIEMFARTEN 

Luna!  kiærlige  Mø!   elskovssyg-sodtblegnende  Jomfru 

du! 
Har   du   Phøbus   den   stærkblussende   Helt   afløst   paa 

Himmelen? 
Seer  du  høit  fra  din  Sky  ned  paa  vor  So,  for  i  din 

Midnatsstund 
Huldt  at  vise  vort  Skib  snorrette  Vei  hen  ad  din  straa- 

lende 
Sølvbro,  grundet  af  Vand,  kruset  af  Vind,  dækket  af 

Himmelglands? 
O,   hvor  bleg  paa   det   blegtsvulmende    Seil   skuer   du 

veemodsfuld! 
Vender   venlig  de  matfunklende   Horn  ned  imod  Ur- 
terne 
Hist  paa  Langelands   Bred,   hyllet   i   Natskumring   og 

Sommerduft. 
Selsomt  afstikker  her  jordiske   Blus,   rødt  og  fast  le- 
gemligt. 
Mod   din   ætherne   Glands,    salige   natvandrende    Pile- 
grim! 
Thi  den  grusomme  Mand  hidlokker  her  med  sine  Nat- 

teblus 

Den   uskyldige   Fisk  op   fra   sit   Dyb   til   sin  Fordær- 
velse. 
Skummelt  luer,  som  Blod,  dybt  imod  Land  fristende 

Lygtemænd, 
Mens  du  salig  og  fri  smiler  din  maisværmende  Kiær- 
lighed, 
Lokker  smægtende  Mø  ud  til  den   sødtqviddrende 

Bøgelund, 
Hvor  krystalklare  Bæk,   kølig  og  mild,   den  utaalmo- 

dige 
Beiler  lokker,  at  see,  som  i  et  Speil,  Luna!  din  Ven- 
lighed. 
Men  hvad  smelter  saa  huldt,  yndigt  med  Sangchor  i 

dit  Ætherlys? 
Skynd  dig,   skynd   dig,  o   svagtblæsende   Vind!   skynd 

dig,  og  bring  os  did 
Til  letglidende  Baad,   opfyldt  kun   af  syngende  Pige- 
flok, 
Krandst  med  Mai,  der  er  brudt  paa  den  af  Smaavover 

ombølgede 
0,  hvor  bøgende  Køer  nylig  har  ydt  qvægende  Sund- 

hedssaft. 
Seer  du  Karret,  med  Kornblomster  omhængt?  Skynd 

dig,  og  bring  os  did, 
At  med  Pigernes  natjublende  Chor  froe  vi  kan  følges 

til 
Nære,  dæmrende   Strand  giennem  det  lyskrusede 

Bølgeskiær. 


MARIA 

Mild  og  varm 
Med  det  søde  Barn  i  Arm, 
Ung,  uskyldig,  huld  og  skiøn. 
Smiler  hun  til  sin  elskte  Søn, 
Lægger  ham  ved  sit  fulde  Bryst. 
Fuglesang  er  hendes  Rost, 
Hvid,  som  Lilien,  hendes  Haand, 
Himmelblaat  hendes  Klædebon, 
Øine,  som  Havet,  dunkelblaae; 
Bølgende  Taarer  i  Øiet  staae. 
Haaret  er  Solens  Straaleflod, 
Kinden  Morgenens  Rosenblod. 
See,  hvor  i  Ætherens  Solverflor 
Sødt  hun  vugger  det  spæde  Noer! 

PHARISÆEREN 

Hvad  vil  du  mig,  du  stolte  Sommerstraale  ? 

Jeg  Sympathie  med  dig  har  aldrig  havt. 

Min  Isse  kan  din  hede  Brand  ei  taale, 

Den  svækker  Kraften,  selv  dog  uden  Kraft. 

Dit  Solstik  martrer  kun,  som  skarpe  Naale, 

Og  tærer  bort  al  Livets  Ungdomssaft; 

Det  bringer  med  sig  Støv  og  Qvalm  og  Tørke, 

Og  giør  et  Paradiis  til  Sahras  Ørke. 

Din  frække,  vilde,  ubetvungne  Lue 
Forjager  Helligdommens  Dæmringsskiær. 
Med  dorske  Blik  du  troer  dig  alt  at  skue; 
Dog  er  din  Middag  Nattens  Mørke  nær. 
Du  lyser  op  af  yderste  Formue, 
Og  brænder  Stæder  af,  som  vilden  Hær, 
Og  kalder  Mørkheds  Børn,  hvo  ei  sig  bøie 
For,  Afgud!  dig,  du  med  det  frække  Øie! 

Almuen  blændes  af  din  stolte  Flamme, 
At  synke  ned  for  dig,  den  troer  en  Dyd; 
Og  medens  dine  Purpurlapper  bramme. 
Frarøver  du  dem  Fromhed,  Tro  og  Fryd. 

Oehlenschlåger  5 

Hver  Helligdom  for  dig  maa  staae  til  Skamme, 
Du  haaner  Skiønhed,  Viisdom,  Spil  og  Lyd, 
Og  troer  en  bedre  Lyst  at  tilberede, 
Naar  mat  de  gisper  i  din  Middagshede. 


Ha!  fly  til  hine  grændseløse  Lande, 

Hvor  Blomsten  doer,  hvor  ingen  Lyd  er  hort. 

Hvor  Hvirvler  Støv  med  heden  Luft  sig  blande, 

Af  en  forpestet  Vind  i  Veiret  ført. 

Der  brænd  og  lys;  men  skaan  de  hulde  Strande, 

Af  Rosenhækker  og  Kiærminder  slørt. 

Der  ryst  din  Fakkel  paa  den  golde  Hede, 

Og  vilden  Afrer  skal  din  Ild  tilbede. 


Thi  hvad  du  Sandheds  Lys  med  Hyklen  kalder. 
Er  en  i  Verden  kastet  Røverbrand, 
Som  dræber  frommen  Uskylds  gyldne  Alder, 
Og  fylder  op  med  Røg  det  hele  Land; 
Og  hvor  ei  ind  dens  frække  Straale  falder, 
Der  Vanvid  har  sit  Hiem  i  Mulm  paa  Stand! 
Med  Overmagt  og  Vold  din  Lue  knittrer. 
Enfoldig  Fromhed  døer,  og  Uskyld  zittrer. 


Dit  hedefyldte,  dumme,  drukne  Øie 
Den  hulde  Farveglands  ei  see  formaaer; 
Hvor  Sol  ei  brænder  over  golde  Hoie, 
Der  Overtroens  Midnatstaage  staaer! 

Den  hele  Jord  din  Straale  kan  ompløie, 
Men  Tidsler  er  din  Høst,  fra  Aar  til  Aar; 
Og  dog  din  Middagsbrand,  som  døsigt  oser, 
Skal  foretrækkes  Morgenrødens  Roser? 


Ak!  havde  du  et  Blik  for  Rosens  Lue, 
Ak!  havde  du  for  Duggens  Blink  en  Sands, 
For  Liliens  Reenhed  under  Træets  Bue, 
For  Fuglens  Sang,  for  Bækkens  stille  Glands, 
Da  vilde  du  med  Undergang  ei  true, 
Ei  visne  hen  den  fagre  Ungdomskrands ; 
Det  Lys  blev  slukt,  hvorfor  Naturen  gyser. 
Som  dræber  Lyset,  medens  op  det  lyser. 


Dog  brænd  og  bram  i  straalebræmmet  Kaabe! 

Din  Ild  skal  slukkes,  og  din  Magt  ei  staae. 

Din  Guddom  skal  ei  Afmagt  meer  anraabe. 

En  kølig  Luft  skal  over  Egnen  gaae. 

Og  bringe  Livet  atter  til  at  haabe. 

Og  qvalmen  Hede  kiæk  tilbageslaae. 

Og  svale  Jorden  med  sit  Perleklæde, 

Og  vække  Jordens  Liv  til  Held  og  Glæde. 


Og  alle  Syger  skal  fra  Jorden  ile, 
Og  ikke  ængste  meer  det  bange  Sind. 
En  Aftenrøde  blideligt  skal  smile 
Med  Morgenrødens  sunde  Rosenkind. 

Den  modne  Drue  skal  bag  Løvet  hvile, 

I  Blomstens  Sted  skal  Frugten  sættes  ind, 

Og  til  en  hellig  Nadver  os  indbyde, 

En  Forsmag  paa  den  Fryd,  vi  hist  skal  nyde. 


SIMON    PEDER 

Milde  Morgenvinde,  linde, 
Køle  heden  Sommerluft, 
Kruse  Havets  Vande,  blande 
Sig  med  Lundens  Blomsterduft. 

Lilien  op  sig  lukker,  bukker 
Under  Sommerfuglens  Vægt. 
Rundt  i  muntre  Klynger  synger 
Hele  Skovens  Fugleslægt. 

Morgenpurpurkuglen,  Fuglen, 
Langsom  hiin,  og  hiin  med  lil, 
Lover  over  Havets  Vover 
Gud  med  Sang  og  Rosensmiil. 

Medens  Lærken  synger,  gynger 
Baaden  i  det  stille  Vand. 
Ved  sin  Angel  rolig,  trolig 
Sidder  ungen  Fiskermand. 

Men,  som  han  fornøiet  Øiet 
Kaster  hen  paa  Sol  og  Jord, 
Synes  ham  hans  Øre  hore 
Som  et  sammenblandet  Chor; 

Hvori  Blomstervrimlen,  Himlen, 
Bølgen,  Fuglen  høit  paa  Qvist, 
Og  den  Duft,  som  viger,  siger. 
Hvad  han  aldrig  før  har  vidst. 

Alt  eet  Sprog  kun  maler,  taler 
Selv  det  hemmelige  Sprog. 
Øiet  rundt  sig  vender,  brænder 
I  Naturens  store  Bog. 

Og  mens  Blikket  stirrer,  dirrer 
Bogens  Træk  i  gylden  Glands; 
Og  hvorhen  han  skuer,  luer 
Nu  en  venlig  Blomsterkrands. 

Først  en  Flok  af  blide,  hvide 
Lilier  staaer  ham  ganske  nær. 
Tvende  blaae  Kiærminder  finder 
Øiet  i  det  hvide  Skiær; 

Og  ved  dem  to  sode,  røde 
Roser,  klædt  i  Jomfrupragt. 
Gyldne  smaae  Aurikler  vikler 
Sig  i  den  foreente  Pagt. 

Og  af  Tulipaner  baner 
Sig  en  broget  Sværm  sin  Gang. 
Medens  Skyggen  lindrer,  tindrer 
Solen,  lyder  Fuglesang. 

Og  for  Peders  Øie  føie 
Lilier  sig  til  Lilie  blid; 
Og  mens  Blomsten  viger,  stiger 
Frem  en  Yngling,  liliehvid. 

Og  de  blaae  Kiærminder  svinder 
I  hans  Øine  himmelblaae; 
Kindens  Rosenbuer  luer 
Der,  hvor  nys  han  Roser  saae. 

Og  de  smaae  Aurikler  vikler 
Sig  i  gyldne  Lokker  grant. 
Tulipaner  bølge,  dølge 
Skuldren  i  et  let  Gevant. 

Og  de  høie  Straaler  bøie 
Om  hans  Tinding  sig  med  Lyst. 
Og  den  Sang,  som  lyder,  bryder 
Ud  nu  i  hans  hulde  Røst: 

Seer  dit  forhen  blinde  Øie  nu  engang  sin  Skaber  dog? 
Har  det  endelig  da  lært  at  tyde  dette  stumme  Sprog? 
Finder  det  i  Blomsterflokkens   Glands,  i  Fuglens 

muntre  Sang, 

Kildens  Røst,  i  Skovens  Svale,  Vindens  Pust  og 

Solens  Gang, 
Udi  Tidens  gamle,  store  Sagn,  i  Harpens  hoie  Lyd, 
Skialdens  Sang,  den  Vises  Grublen,  Heltens  Daad  og 

Qvindens   Dyd, 
Ikke  blot  en  Glands,  som  slukkes,  ei  et  Liv,  som 

dræbes  brat, 
Men  en  evig  Dag,  som  bryder  selv  igiennem  Gravens 

Nat? 
Men  en  Hær  af  lyse   Straaler,  funklende   fra  Pol  til 

Pol, 
Som  i  sikker  Retning  samles  i  en  herlig  fælles  Sol? 
Skuer  du  din  Skabers  Finger,  som  i  Alting  peger  frem, 
Og  hver  Aand,  som  opad  stræber,  viser  til  sit  rette 

Hjem? 
Saae  du,  da  den  tykke  Taage  fra  dit  kiække  Øie  faldt. 
At  for  sig  er  Alting  Intet,  men  i  Alt  er  Alting  Alt? 
O,  da  læg  din  ringe  Mede,  kast  den  hurtigt  fra  dig 

her; 
Fisk  du  ikke  meer  skal  fange,  du  skal  fange 

Mennesker. 


VISSELULLE    NU,    BARNLIL 

Visselulle  nu,  Barnlil! 
Sov  nu  sødt,  og  sov  nu  længe, 
Skiøndt  din  Vugge  stander  stil. 
Uden  Duun  og  uden  Gænge. 

Hører  du  den  dumpe  Storm 
Sukke  ved  hvad  jeg  forliste? 
Mærker  du,  den  sultne  Orm 
Pikker  paa   din  Fyrrekiste? 

Sov,  Barnlille!  ved  min  Sang. 
Intet  skal  din  Glæde  mangle. 
Hører  du  den  muntre  Klang 
Hist  i  Taamet  af  din  Rangle? 


Nattergalen  nærmer  sig; 
Fryde  dig  dens  blide  Klukke? 
Du  har  ofte  vugget  mig. 
Nu  skal  jeg  dig  atter  vugge. 

Hvis  dit  Hierte  ei  er  Steen, 
Mærk  min  Idræt,   Moder  kiære! 
Her   af   denne   Hyldegreen 
Vil  jeg  dig  en  Fløite  skære. 

Ved   dens  Toner  fryd   dit  Sind. 
Hvor  den  klager  svagt  og  ene. 
Som  en  vildsom  Nattevind 
I   de   vaade   Vintergrene! 

Ak,  nu  maa  jeg  fra  dig  gaae; 
Det  er  koldt  i  dine  Arme, 
Og  jeg  eier  ingen  Vraa, 
Hvor  jeg  mig  igien  kan  varme. 

Visselulle  da,  Barnlil! 
Sov  nu  sødt,  og  sov  nu  længe, 
Skiøndt  din  Vugge  stander  stil. 
Uden  Duun  og  uden  Gænge. 


THORS    FISKERI 

Ormen  laae  paa  salten  Bund  i  Havet, 
Strengt   i   Dybets   Fængsel  avet, 
Bag    Steenplanterne    begravet. 

Over  ham  flød  fri  og  dristig  Hvalen, 
Men  i  mørke  Bølgedalen 
Beed  han  slugen  sig  i  Halen. 

Tæt  besat  med  Brusk  og  Knokkelringe 
Kan  han  dog  ei  Bugten  tvinge. 
Kan  ei  hæve  skællet  Bringe. 

Lumsk  han  maa  bag  vaade  Planter  dukke, 
Søvnig  maa  han  Øine  lukke. 
Dybet  tidt  har  hørt  ham  sukke. 

Vandet  dækker  for  ham  Himlens  Buer. 
Som  en  Biørn  paa  Labben  suer. 
Bider  Stierten  han,  og  truer. 

Musling,  Østers,  som  ei  Pladsen  vrage, 

Sætte  sig  i  Bankers  Kage 

Som  et  Skiæg  om  Ormens  Hage. 

Med  sin  Krop  han  knuger  vaade  Kyster: 
Vandet  stiger,   Jorden   ryster, 
Nastrondsdybet   sig   forlyster. 

Glædens  Lue  frem  af  Hekla  vælter; 
Røden  Sod,  som  Stenen  smelter, 
Størkner  sig  til  Biergets  Bælter. 

Vandet  slaaer  i  Ormens  Mankelokker. 
Som  han  ligger  nu  og  rokker, 
Og  forventer  Ragnaroker, 

Aabner  Øiet  han  paa  venstre  Side, 
Vender  ud  det  fæle  Hvide: 
Maddingen  han  seer  nedglide. 

Tyrens  Hoved  ham  i  Møde  svæver, 
Dorsk  sin  Hovedknub  han  hæver, 
Hungeren   at  stilles   kræver. 

Om  den  skarpe  Krog,  om  stærken  Anker 

Bider  døsig  han  i  Tanker 

Med  de  haarde  Gummers  Planker. 


See,  da  trækker  Thor  i  Meigingarder. 
I  de  sorte  Ganens  Barder 
Bider  Hægten,  som  en  Parder. 

Ormen  føler  draget  op  med  Vælde 
Panden,   mosbegroet  af   Ælde, 
Fra  sin  Afgrunds  dybe  Fieide. 

Stærkt  han  knuger  sig  med  faste  Bugter, 

Ankeret  med  Gift  befugter; 

Men  hans  Kæm^pen  Intet  frugter. 

Asa-Thor  en  Fisker  er  med  Kræfter, 
Ormen  med  opladne  Kiæfter 
Give  maa  for  Styrken  efter. 

Hovedet  sig  hæver  over  Vandet: 
Gysen   giennemfarer   Landet, 
Bølgen  blander  sig  med  Sandet. 

Som  naar  Nastrond  aabner  sig,  og  brænder, 
Høit  i  Sky  han  Svælget  vender 
Med  de  lange  Huggetænder. 

Hoire  stort,  og  lidet  venstre  Øie, 
Ringene   sig   farvet   bøie. 
Som  paa   smidig  Pandsertrøie. 

Kiæven  gaber.  Med  den  svulne  Gane 
Dragen  efter  gamle   Vane 
Galer,  som  en  Kæmpehane. 

Luften  bliver  qvalm  af  Svælgets  Tørke. 
Da  den  Gud,  som  Helte  dyrke, 
Forst  iførte  sig  sin  Styrke, 

Spændte  mere  fast  om  Lænd  sit  Bælte; 
Baaden  truer  med  at  vælte. 
Herlig  steg  den  Gud  for  Helte. 

Fiernt  i  Sky  sit  Hoved  op  han  hæver, 
Rykker  til  —  og  Ormen  bæver. 
Blodet  strømmer  af  dens  Kiæver. 

Baaden  brister;  med  sin  Fod  paa  Bunden 
Thor  har  atter  Fæste   funden, 
Trækker   Ormens  Ryg   fra   Grunden. 

Slangen  brøler,   Øiet  blodigt  flammer. 
Auka-Thor  med   loftet  Hammer 
Truer  Niffelheim  med  Jammer. 

Da  nu  Jetten  saae  den  store  Fare, 
Tænkte  han:  „Jeg  maa  bevare 
Kryberen  for  Biergets  Skare. 

Er  ei  spaaet,  at  den  skal  dæmpe  Kraften? 
Asa-Thor  den  sidste  Aften 
Daane  skal  for  Eddersaften." 

Da  den  lumske  Trold  med  Ulverynker, 
Ræd,  fordi  alt  Baaden  synker, 
Og  fordi  den  Fangne  klynker. 

Tog  sin  Daggert  frem,  det  skarpe  Værge, 
Som  i  Nordens  dybe  Bierge 
Smedded  ham  de  kloge  Dverge; 

Gav  sig  til  paa  Bæltets  Snor  at  file  — 
Da  sank  Miølner  tyve  Mile 
Ind  i  Slangen  med  sin  Kile. 

Havet  mørknes.  Graneskoven  ryster. 
Kaster  Løv  paa  sine  Kyster; 
Asa-Heimdal  sig  forlyster. 

Grønt  i  sorte  Skyer  brændte  Buen. 
Heimdal  stod  paa  Farveluen, 
Gladforbauset  ved  sin  Skuen. 

Regnen  pidsked,  Thor  i  Skyen  lyned. 
Solens  Øie,  glad  ved  Synet, 
Stak  igiennem  Taagebrynet. 

Asa-Thor  sin  Hammer  atter  hæved. 
Da  den  fule  Jotun  bæved, 
Ormen  lydt  sin  Redning  kræved. 

Jettens  Staal  kan  ikke  Bæltet  tvinge; 
Da   med    Svømmefinners   Vinge 
Pladsker  han  til  Ormens  Bringe, 

Filer  med  sin  Kniv  paa  Jernet  selve  — 
Heimdal  maa  paa  Buen  skiælve, 
Himlen  maa  sig  kulsort  hvælve. 

Jernet  brister,  Ormen  synker  atter. 
Da  sang  Asa-Lokes  Datter 
Høit  sin  Seierssang  med  Latter. 

Jetten  flygter  i  sit  Bierg  paa  Landet. 
Thor  til  Bæltet  gaaer  i  Vandet, 
Kalder  Niffelheim  forbandet. 

Skummer,  vader  i  de  salte  Bølger, 
Ei  Forbittrelsen  fordølger, 
Dybet  han  med  Lyn  forfølger, 

Haaber,  han  har  Slangen  Døden  givet; 
Men  den  smutter  under  Sivet, 
Daaner  vel,  men  redder  Livet, 


Hæver  atter  Kammens   Bølgelokker, 
Ligger  paa  sin  Steen  og  rokker, 
Og  forventer  Ragnaroker. 

Opbragt  kaster  Thor  sin  Hammer  efter 
Næbbet  sig  i   Skællet  hefter. 
Ha,  de  skiønne  spildte  Kræfter! 

Uden  Hammer  Thor  maa  gaae  tilbage. 
Mislner  under  skiægget  Hage 
Skiuler  sig  paa  fælen  Drage. 


Oehlenschlager 


LOKE  FATTER  ELSKOV  TIL  SIF 

I  Valaskialf  sad  Loke  længe, 

Han  kieded  sig,  lod  Hovdet  hænge, 

Ei  Valhals  Glæder  meer  ham  smage. 

Man  seer  ham  selv  Sæhrimner  vrage; 
Han  bittert  leer,  og  spotter  Guder. 

Det  skumle  Blik  ei  Godt  bebuder, 
Sit  Buskebryn  han  ofte  sænker, 
Paa  Asa-Thor  han  stedse  tænker. 


„Du  drog  paa  Eventyr,  du  Stærke! 
Men  lod  for  Lok'  dig  Intet  mærke."  - 
Sligt  kan  ei  atter  Loke  glemme. 

Han  foler  ingensteds  sig  hiemme, 
Og  derfor  lyster  ham  at  fare. 

At  folge  Thor  i  Harnisk  klare, 
Det  smigrer  ham,  det  maa  han  lide. 

At  gaae  med  Kampens  Gud  ved  Side, 
For  ham  at  bære  staalblank  Vante: 


Som  MisteJtein,  den  Snylteplante, 
I  Egestammens  Rift  at  trives, 
Derved  han  styrkes,  og  oplives. 

Thi  skiøndt  han  mægtigt  Guden  hader, 
Dog  Glandsen  af  den  Høies  Plader 
Bestraaler  h  a  m  i  Linnedkiolen. 

Som  Maanen  faaer  sit  Lys  fra  Solen, 
Han  lader  sig  af  Thor  bestraale. 

Ei  Askurs  Børn  saa  langt  kan  maale, 
De  tage  Begge  dog  for  Guder. 

Nu  sidder  han,  hvor  Hulen  luder. 
Og  pønser  dybt,  og  vil  sig  hevne. 
Til  Ondskab  har  han  altid  Evne.  — 

Asynierne  gaae  at  bades. 

Han  mægtigt  af  Gudinder  hades. 
Thi  han  er  feig  og  lumsk  tillige; 
Sligt  elsker  ingen  Viv  og  Pige. 
Men  Blodets  Ild  han  mandler  ikke. 

Han  følger  dem  med  drukne  Blikke 
Til  Dammen,  som  af  Løvet  krandses; 
Der  seer  han,  hvor  paa  Græsset  dandses. 

Den  skionne  Freia  Siofn   omsvinger; 
Og  Ydun,  Eir  med  Fuglevinger 
Saa  yndeligt  paa  Blomster  hoppe. 

De  svinge  de  sneehvide  Kroppe, 
I   Græsset  Klædebonnet  falder. 

Alt,  hvad  i  favren  Ungdoms  Alder 
Forlyste  kan,  det  Loke  skuer: 

De  runde  Barmes  faste   Buer, 
Og  fyldig  Lænd,  og  smekkre  Midie. 

Saa  rank  og  smidig  som  en  Vidie, 
Hver  vender  sig  mod  Loke  ofte. 

Og  Ingen  skiuler  Bryst  og  Hofte; 
De  veed  ei,  at  den  Lumske  titter. 

Som  Svaner,  der  med  Dunet  hvidter 
Den  stille  Dammens  morke  Bolge, 
Saa  svømmer  dette  Pigefolge; 

I  Luften  Hig  Trækfugles  Skare, 
Naar  bort  den  vil  fra  Norden  fare, 
For  hist  et  Sommerland  at  finde. 

De  ofte  Arm  i  Arme  vinde, 
Og  dukke  ned  som  vilde  Ænder. 

De  bruge  de  sneehvide  Hænder, 
Som  Svømmefinner  Bølgen  trykke. 

Og  Bølgen  skummer  ved  sin  Lykke, 
Men  sortner  strax  i  stillen  Flade, 
Fordi  de  Skiønne  den  forlade. 

Men  den,  som  Loke  meest  betragter, 
Hvem  han  i  Dag  for  skiønnest  agter. 
Er  Sif,  den  Auk-Thors  høie  Frue. 

Han  blusser  ved  en  Viv  af  skue, 
Saa  mægtig  og  saa  skiøn  tillige. 

Thi  ei  behøver  hun  at  vige 
I  Deilighed  for  nogen  Dise, 

Undtagen  Freia,   som  den  vise. 
Den  stærke  Odin  Livet  skienkte. 
Da  han  paa  Verdens  Glæde  tænkte. 
Med  Freia  kan  ei  Sif  sig  maale. 

Hun  har  ei  denne  søde  Straale 
I  Øiets  Blaa,  som  Hiertet  smelter, 
Og  ligner  Maanen,  naar  den  vælter 
Sit  Skin  paa  Glommens  Aftenflade, 
Nedsænkt  igiennem  Birkens  Blade. 


Stærk  er  hun,  stor,  en  hoi  Heltinde, 
Og  dog  en  ægte  Danneqvinde. 

De  brede  Skuldre,  melkehvide. 
De  fulde  Arme,  til  at  stride 
Og  til  at  kryste  elskovshede, 
Til  Kamp  og  Glæde  lige  rede. 

De  Skuldre  Lok'  i  Øine  stikke. 
Hun  tirrer  med  de  stolte  Blikke 
En  stærk,  en  aldrig  næret  Lue. 

Tæt  Øienbrynets  stærke  Bue 
Er  sammenvoxet  under  Panden. 

Det  vilde  skæmme  hver  en  Anden, 
Men  Sif  det  gier  en  Ynde  mere; 

Det  mærker  hende  ud  blandt  Flere. 
Den  høie  Siæl  paa  disse  Bryne 
Tidt  vugger  sig,  og  blier  tilsyne. 

Ei  hendes  Barm  er  vellystfyldig. 
Hun  skuer  stolt  og  ligegyldig, 
Og  store  Hænder  har  Gudinden, 

Men  hvide,   som  i   Nattevinden 
Nyfalden  Snee  paa  Klippeaasen, 
Som  allerfinest  Duun  paa  Gaasen; 
Og  Negler  som  lombardske  Nødder. 

Fast  staaer  hun  paa  de  skiønne  Fødder, 
Og  langt  og  glandsfuldt  falder  Haaret, 
Til  Hælen  i  en  Fletning  baaret. 

As-Loke  seer  fra  Bøgestubben 
Thors  Viv,  saa  frisk  som  Rosenknoppen. 

Da  tænker  han:  „O,  hvis  jeg  kunde 
Engang  kun  trykkes  af  den  runde, 
Den  hvide  Arm  i  Birkelunden! 

O,  hvis  jeg  turde  klæbe  Munden 
Engang  mod  disse  Læber  røde. 
Der  aldrig  knibe  sig  i  Møde, 
Men  aabnes  kiækt,  mens  øiet  brænder. 
Og  vise  tvende  Rader  Tænder, 
Som  intet  Rovdyr  har   saa  friske! 

Og  medens  Thor  gik  ud  at  fiske, 
O,  kunde  jeg  ham  dog  til  Skamme 
I  Dammen  fiske  med  det  samme!" 

Saa  tænker  han,  og  slu  sig  skiuler, 
Thi  Sif  gaaer  hen  til  sine  Huler 
Paa  Dovrefield,  hvor  Birken  hvælver. 

Af  Attraa  stærkt  den  Blege  skiælver. 
Imens  med  guldbaldyret  Kofte 
Hun  sig  bedækker  Bryst  og  Hofte. 

Hun  sætter  Hielmens  blanke  Hule 
Fast  trindt  omkring  de  Lokker  gule, 
Lidt  mørke  dog  endnu  af  Vandet. 

Han  følger  hende  fiernt  paa  Landet, 
Seer  hende   gaae  i   Biergehallen, 
Hvor  Fossen  med  en  selsom   Skralden 
I  Søvne  strax  den  Skiønne  dysser. 

Men  Vinden  trækker  ind,  og  kysser 
De  fugtige  Lokker  under  Kyse, 
Og  giør  dem  atter  gyldenlyse. 


VOLAS    SPAADOM 

Da  Thor  nu  stille  sad,  og  endt  var  Kampen, 
Da  steg  en  langsom  Røg  af  Jetteblodet, 
Og  hvid  og  tyk  opløftede  sig  Dampen. 

Da  skiælved  Loke  brat,  og  tabte  Modet, 

Thi  midt  i  stærke  pludselige  Taage 

Der  steg  en  Skikkelse  med  Slør  om  Ho'det. 

Halvt  lukte  sig  de  hvalte  Øienlaage, 

Hun  høi  som  Hallen  var,  og  bleg  som  Døden. 

Da  blaaned  Blus  i  alle  Fieldets  Kroge. 

I   Klippekloiten   skiælved   Morgenrøden, 
Som  der  alt  smiilte  med  sin  unge  Lue. 
Paa  Lokes  Pande  tegnede  sig  Brøden. 

Med  roligt  Blik  betragted  Biergets  Frue 
Den  stille  Thor,  og  dybt  Medlidenheden 
Aftvang  et  Suk  fra  Barmens  dækte  Bue. 

Alvorligt  hendes  Ansigt  var,  og  Freden 
Omsvæved  alle  Træk;  en  selsom  Ynde 
Forbandt  med  Strenghed  sig,  og  mildned  Vreden. 

„Jeg  maa  dig  tunge  Tidender  forkynde," 

Til  Thor  hun  sang.  „Du  smittet  har  din  Ære, 

Den  lumske  Loke  lærte  dig  at  synde. 

Kun  stakket  skal  du  end  din  Miølner  bære. 
Det  drøver  mig,  thi  du  est  god  og  bold, 
Og  evigkiært  vil  mig  dit  Minde  være. 

Men  denne  Rust,  som  pletter  nu  dit  Skiold, 
Kan   kun   det  hele  Verdenshav   bortvaske. 
Saa  hør  da,  Thor!  din  Skiebne  rolig,  kold. 

Thi  brænder  end  Alskabningen  til  Aske, 
Hvad  evigt  er,  kan  Luen  ei  forbrænde; 
Fra  Jorden  brister  kun  den  fæle  Maske. 

Jeg  synger  dig  en  Sang  om  Verdens  Ende: 
Fordærv  i  Valhal  trænger  ind  med  Smerte, 
Den  falske  Glands  vil  eders  Øine  blænde. 

Det  rører  dybt  den  gode  Baldurs  Hierte; 
Forgieves  dog  han  varsler  —  hores  ikke. 
En  himmelsk  Frigga  blier  en  jordisk  Herthe. 

Kun  Vellyst  brænde  vil  i  Freias  Blikke, 
Grum  vorder  Thor,  og  Asa-Odin  svag, 
Da  knytter  Loke  paa  sin  Fangestrikke. 

Da  lakker  det  mod  Verdens  sidste  Dag; 
Letsindighed  med   Lumskhed    sig   forbinder, 
Da  brister,  Breidablik!    dit  Perletag. 


Det  grumme  Spyd  i  Mørket  Loke  finder: 
Ved  Brodermordet  køles  Kiærligheden, 
Og  Alfers  Flok  fra  Valaskialfen  svinder. 

Da  glæder  ikke  meer  paa  Jorden  Freden, 
Sværdtid  og  Skiægtid  raser:   Askurs  Stamme 
Fordærves  daglig  meer;  da  brydes  Eden. 

I  Vældens  Haand  vil  Sværdet  Fromhed  ramme, 

Afguder  dyrkes  blot  af  Steen  og  Træ, 

Hvor  fordum  brændte  reent  en  hellig  Flamme. 

Til  Odin  offres  Mennesker,  som  Fæ, 

Til  Hertha  druknes  Trælle  dybt  i  Lunden. 

Hvor  finder  da  Uskyldighed  et  Læ? 

Den  gamle  Ærlighed  er  plat  forsvunden. 
Dog,  Loke!  kort  kun  faaer  du  Glæden  sm.agt, 
Af  egen  Svig  du  seer  dig  overvunden. 

Thi  har  du  Grumhed  først  i  Valhal  bragt, 
Vil  ogsaa  Grumhed  straffe  dig,  som  raser. 
Du  fangen  vorder  i  en  Hvælving  lagt. 

Der  strække  dig  til  Steen  de  vrede  Aser: 
Een  Klippe  bærer  Skulderblad  og  Arme, 
Een  Lænder,  og  den  tredie  dine  Haser, 

Da  vil  sig  Ingen  over  dig  forbarme. 
Som  Ulve  dine  Børn  sig  sønderrive, 
Da  bindes  du  med  egne  Sønners  Tarme. 

Dog  skal  din  Hustru  tro  tilbageblive. 
De  giftige  Slanger  hænge  Par  og  Par, 
Og  dryppe  dig  med  Gift,  kun  halv  i  Live. 

Da  staaer  din  Sigyn  kiærlig  med  et  Kar, 
Og  holder  Skaalen,   for  fra  Giftens  Vælde 
At  redde  den,  som  eengang  elsket  var. 

Er  Karret  fyldt,  da  maa  hun  ud  det  helde; 
Imedens  drypper  Gift  paa  dine  Læber, 
Du  skiælver  —  og  da  ryste  Jordens  Fieide. 

Da  kaster  Odin  Spydet  ud,  og  dræber 

I  Verden  Folk,  for  sig  paa  Mord  at  mætte, 

Til  Fredens  hvide  Liin  selv  Blodet  klæber. 

Hvor  finder  da  et  Hvilested  den  Trætte? 
Da  kommer  som  Gudinde  frem  Guldveige, 
Da  dyrkes  hendes  Malm  paa  Field  og  Slette. 

Hun  binder  vilden  Ulv  med  Strikker  seige; 
De  onde  Mænd  forstaaer  hun  bedst  at  hyre, 
Og  skienker  sine  Skatte  til  den  Feige. 

Da  vorde  gode  Raad  i  Valhal  dyre, 

Thi  Mimer  længst  har  Guders  Lund  forladt. 

Og  boer  paa  Brøndens  Dyb,  som  et  Uhyre. 

I  Pant  har  Odin  ham  sit  Øie  sat. 
For  Lyset  end  i  bælne  Mulm  at  skue. 
Det  hielper  ei;  hans  Syn  blier  mere  mat. 

Liigkysten  viser  aaben  Fieldets  Bue: 

Der  gaber  Nastrond  rød  med  sorte  Slanger; 

Da  drypper  Gift,  da  blusser  Svovellue. 

Did  styrte  Mænd,  som  aldrig  følte  Anger; 
Og  fælt  omkring  den  Lastefuldes  Krop 
Sig  spraglet  Ormen  vikler,  før  den  stanger. 

Som  Oxe  stor,  med  frygtelige  Hop, 
Der  kniber  Hierterne  med  sine  Tænger 
Samvittighedens   Kæmpe-Edderkop. 

Nidhugger  med  sin  Tand  i  Kiødet  flænger. 
De  stærke  Luer  dybt  i  Grunden  brage, 
Da  hores  Bragis  Harpespil  ei  længer. 

Ned  i  Hvergelmer  bruser  Elivage. 

Da  rundt  paa  hver  en  Kyst  maa  Livet  daane, 

De  gamle  Gran-  og  Ege-Skove  knage. 

Nu  sluger  Maanegarm  den  blege  Maane, 
Da  mørknes  Solen,  som  en  udbrændt  Glød, 
Med  Latter  Jetter  Aserne  forhaane. 

Utgarde-Loke   dybt  i   Biergets  Skiød 
Til  sine  Børnebørn  skal  heftig  tale. 
Og  minde  dem  om  deres  Fædres  Død. 


Sodrøde  Fialarhane   høres   gale, 

Høit  lyder  Hundens  Glam  fra  Gnypa-Hule, 

Da  aabner  Hel  med  Raslen  sine  Sale. 


Med  blanke   Hielme,   Flaggerlokker  gule, 

Valkyriarne  ride  da  til   Strid, 

Thi  Norner  kan  ei  længer  Skiebnen  skjule. 

Da  kommer  Vindtid,   Sværdtid,   Øxetid. 
Med  Grumhed  Broderen  sin  Broder  rammer, 
Og  Ingen  skaaner  meer  den  Anden  blid. 

Da  skiælver  Ygdrasil,  og  staaer  i  Flammer. 

Kun  Rædsel  man  i  Asers  Øine  læser, 

Og  Fieldets  Suk  gientager  Jordens  Jammer. 

Forfærdeligt  i  Hornet  Heimdal  blæser 

Paa  Buen  til  den  frygteligste  Kamp, 

Mens  Midgardsormen  løfter  sig,  og  hvæser. 

Den  skiønne  Regnbu  hyller  sig  i  Damp. 
Ned  ride  Guderne  —  da  Broen  brister. 
Og  Skyen  suger  Dunsten  som  en  Svamp. 

Sin  bedste  Prydelse  da  Himlen  mister, 
Mens  ud  af  Sumpens  dunkle  Mosevand, 
Af  Jetter  fuld,  sig  Nagelfare  lister. 

Utgarde-Loke   staaer   for  Snekkens   Rand, 

Det  sorte  Flag  sig  ned  i  Bølgen  sænker. 

Da  seiler  frem  til  Kamp  hver  Klippens  Mand. 

Nu  bryder  Fenrisulven  sine  Lænker, 
Og  giøer  saa  høit  og  hilser  Jettevrimlen, 
At  Fraaden  hele  Havet  overstænker. 

Af  Skræk  nedfalde  Stiernerne  fra  Himlen, 

I  Havet  slukkes  de  med  Hvislelyd, 

Og  død  paa  Fladen  flyder  Fiskevrimlen. 

Da  nærmer  langsomt  Mulmet  sig  fra  Syd: 
Dybt  i  den  sorte  Stotte  Flammen  brænder 
Med  blaalig  Ild,  til  alle  Jetters  Fryd. 

Det  Surtur  er,  som  Afgrundssvælget  sender. 
Den  frygteligste   Mulmets   Kæmpe   stor, 
Med  staalblaae  Sværd  i  begge  sorte  Hænder. 

Han  naaer  fra  Valhal  lige  ned  til  Jord, 

Han  ruller  frem  paa  Skyer,  og  Skyer  og  Dampen 

Med  Tuden  trindt  sig  om  hans  Tinding  snoer. 

Mod  Surtur  iler  Freier  kiækt  i  Kampen, 
Men  blegner  —  thi  han  mistet  har  sit  Sværd. 
Da  høres  der  en  vældig  Hestetrampen: 

As-Odin  rider  op  til  Kampens  Færd, 
Geirsoddens   Mærker  ham  i  Panden  blode, 
Hans  Hest  er  hvid,  hans  Hielm  har  gyldne  Skiær. 

Med  Gugner  styrter  Ulven  han  i  Møde; 
Dog  dræber  Fenris  Valhals  Herre  god. 
Da  lyser  der  en  stakket  Morgenrode; 

Thi  morgenrødt  er  Asa-Odins  Blod. 
Nu  seer  man  Frigga  vride  sine   Hænder 
I  Skyen  bleg,  og  tirre  Vidars  Mod. 


Som  Hvirvelvind  i  Dunst  sin  Søn  hun  sender; 
Da  er  ei  Vidar  længer  taus,  han  hviner 
Og  brummer  gyseligt,  mens  Øiet  brænder. 

Ham  Fenrisulven  frækt  i  Møde  griner; 
Da  kuer  Vidar  Ulven  som  en  Hund, 
Nedstøder  ham,  og  paa  hans  Hoved  triner. 

Nu  nærmer  sig  en  stor  og  vigtig  Stund: 
Ved  Ildens  Kraft  bortdunster  ganske  Vandet, 
Og  Havet  viser  frem  sin  hvide  Bund; 

Der  krymper  Midgardsormen  sig  paa  Sandet, 
Den  vaander  sig  i  Krigens  hede  Flammer, 
Den  ei  forstaaer  at  bugte  sig  paa  Landet. 

Da  kommer  Asa-Thor  med  løftet  Hammer. 
Saa  skiøn  en  Strid  tilforn  man  aldrig  saae, 
Skiøndt  længe  Thor  kun  blindt  i  Skællet  rammer. 

Med  List  vil  Slangen  Halen  om  ham  slaae, 
For  i  det  røde  Kobber  ham  at  qvæle 
Imellem  sine  Ringe  mørkeblaae. 

De  stride  begge  lang  Tid  uden  Mæle. 

Da  hores  der  et  Skrig,  thi  Asa-Thor 

Har  Slangen  dræbt,  og  træder  den  med  Hæle. 

I  Døden  den  sig  om  hans  Fødder  snoer, 
Den  oversprciter  ham  med  Gift,  og  sukker; 
Blod  farver  Panden  rød,  hvor  Mosset  groer. 

Thor  gaaer  med  Seier  bort;   men  blegnet  bukker 
Sig  Helten  snart:   ni  Skridt  derfra  han  gik, 
Saa  synker  han,  og  brustent  Øie  lukker. 

Saa  smeltende  var,  Thor!   dit  sidste  Blik, 
At  alle  Diser  døe  af  Sorg  og  Smerte, 
Din  Hedenfart  blev  dem  et  Daggertstik. 

Garm  dræber  Tyr;  Tyr  traf  Uhyrets  Hierte. 
Fra  Krogen  springer  Loke  frem,  som  Katten, 
Og  strider  med   en  Nastronds   Svovelkerte. 

Hans  Hoved  dækkes  dybt  af  Kobberhatten; 
Men  Heimdal  styrter  ham  til  Nastronds  Lukke, 
Saa  svinder  Heimdal  selv,  som  Farv'  i  Natten. 

Nu  hores  Dverge  dybt  i  Fieldet  sukke, 

De  døe  af  Skræk;  end  lyner  Auk-Thors  Kærre, 

Saa  ruster  den,  saa  døe  de  hvide  Bukke. 

Nys  glimted  svage  Lys,  nu  glimte  færre, 
Alskabningen  nedsank  i  Regn  og  Dod. 
Da  er  igien  Alfader  ene  Herre. 

Jeg  sang  om  Guders  og  om  Verdens  Nød; 
Nu  tolker  jeg  det  Haab,  den  Trøst,  som  følger: 
En  nyskabt  Jord  staaer  frem  af  Havets  Skiød. 

Ungt  speiler  Græsset  sig  i  friske  Bølger, 
Biergfossens  Skum  skal  atter  Klippen  tvætte, 
Hvor  Skyen  svæver,  og  hvor  Ørnen  følger. 

Da   samles   Aserne  paa   Ida-Slette, 

De  vaagne  mildt  til  Liv  og  Glæden  atter. 

Og  mindes  neppe  meer  den  gamle  Trætte. 

Og  da  har  Solen  født  en  deilig  Datter, 
Som  vandrer  stolt  sin  Moders  kiendte  Veie; 
Langt  mere  skiøn  end  hiin  den  Alle  skatter. 

Da  Mennesker  igien  skal  Livet  eie: 

Lif  og  Lifthraser  vækkes  af  en  Slummer, 

Og  Morgenduggen  skal  dem  kiærligt  pleie. 

Som  selsom  Drøm  da  mindes  hver  en  Kummer. 

I  Skoven  hen  sig  skynder  Asers  Skare, 

Hvor  Kildevældet  mellem  Blomster  skummer. 

Der  vil  Alfader  selv  sig  aabenbare; 

Sit  Runeskiold  han  dem  fra  Skyen  skikker, 

Hvis  høie  Viisdom  vogte  vil  for  Fare. 


99 


I   Græsset,  hvor  Kiærminden   venligt  nikker, 

De  finde,  tegnet  med  en  sindrig  Skrift, 

Et  gyldent  Brætspil,  og  med  gyldne  Brikker. 

Hvert  Tegn  da  lyser  som  en  Livsbedrift; 
Hvad  før  var  Daad,  er  nu  et  Spil  kun  vorden. 
Og  Lægedom,  hvad  fordum  var  en  Gift. 

Usaaede  Ax  fremskyde  sig  af  Jorden. 
Alt  Ondt  forsvinder,  ingen  Snoge  vrimle 
Ved  Blomsterskyggen;   Alting  er  i   Orden. 

Da  strækker  hoit  sig  over  Valhals  Himle 
De  Saliges,  de  Godes  Sommerlyst, 
Det  helligstedsurokkelige   Gimle. 

Der  finder  Baldurs  Hierte  rigt  sin  Trost, 
Der  favner  atter  han  sin  Broder  Heder, 
Der  trykker  Ydun  Bragi  til  sit  Bryst. 

Sin  Husbond  Odur  ogsaa  Freia  moder. 
Der  finder  Freir  igien  sin  Gerda  tro, 
Og  Thor  sin  Sif;  og  intet  Hierte  bløder. 

Men  Miolner  findes  ei  i  Gimlebo: 

Alfader  skienker  Thor  et  Sværd,  hvis  Hialte 

Staaer  som  et  Kors,  hvori  sig  Lilier  snoe. 


Nu,"  raabte  Vola,  „jeg  dig  Alt  fortalte, 
Hvad  Tiden  skiuler.  Vaer  nu  paa  mit  Ord! 
Jeg  synke  maa  for  den,  som  mig  fremkaldte. 

Som  saa  hun  qvad,  hun  sank  i  sorten  Jord. 

En  rædsom  Susen  hylte  giennem  Bierget, 
Og  ene  fandt  i  Field  sig  Asa-Thor. 

I  Skiødet  Hamren  laae,  han  kiendte  Værget. 
Dybt  ved  hans  Side  slumred  rolig  Thialf. 
Liighoben  vidned,  at  han  havde  hærget. 

Da  foer  han  atter  op  til  Valaskialf. 

Sin  Aabenbaring  Odin  han  bebuder; 

Han  taug  —  da  grubled  hver  en  As  og  Alf. 

Her  ender  Sangen  om  de  høie  Guder. 


DE    TVENDE     KIRKETAARNE 

Det  var  sig  Herr  Asker  Ryg, 
Hannem  lyster  i  Leding  at  gange; 
Først  træder  han  i  den  Kirke  liden, 
At  høre  de  Ottesange. 

Muren  var  af  det  gule  Leer, 
Og  Taget  det  sorte  Straa; 
Det  var  sig  Herr  Asker  Ryg, 
Misnøiet  han  saae  derpaa. 

Det  var  sig  Herr  Asker  Ryg, 
Sit   Hoved  maatte  han  boie; 
Loftet  det  var  saa  meget  lavt, 
Og  Kæmperne  vare  saa  hoie. 

Væggen  var  baade  muggen  og  gron, 
Den  havde  saa  dyb  en  Revne; 
Tiden  æder  med   skarpen  Tand, 
Saa  lidet  monne  hun  levne. 


Fort  hun  gnaver  med  skarpen  Tand, 
Dertil  hun  haver  stor  Drift. 
Alt  da  voxte  den  liden  Smaablomst 
Udi  den  Kirkerift. 

Alt  da  snoede  den  grønne  Humle 
Sig  ad  den  Kirkeside. 
Storken  sidder  udi  Redet  strunk, 
Og  seer  hun  ud  saa  vide. 

„Og  hør  du,   kiære  Fru  Inge! 
Du  est  en  Qvinde  saa  puur; 
Ei  sømmer  det  sig,  at  bede  til  Gud 
I  sligt  brøstfældigt  Skuur. 

Vinden  blæser  udi  Kirken  ind. 
Og  Regnen  ned  mon  dryppe. 
Christus  er  steget  til  Himmelens  Sal, 
Han  nøies  ei  meer  med  en  Krybbe. 

Hør  du,  allerkiæreste  Hustru  min! 
Jeg  siger  dig  det  for  sand: 
Op  skalst  du  bygge  Kirken  af  ny, 
Mens  jeg  er  dragen  af  Land. 

Taget  du  dække  med  røde  Tegl, 
Af  Steen  du  føre  den  Muur; 
Ned  da  skalst  du  rive  saa  brat 
Det   usselig   Kirkeskuur. 

Tage  du  saa  mit  Skarlagenskind, 
Af  Floiel  det  vel  maa  være; 
Alt  til  et  Alterklæde  skiont 
Du  snildelig  saa  det  skære." 

Det  var  sig  Fru  Inge, 
Hun   svared   sin   Husbond  med   Ære; 
„Som  I  siger,  min  ædelig  Herre! 
Saa  bør  det  vel  sig  være." 

„Hør  du,  kiære  Fru  Inge! 
Gud  haver  velsignet  dit  Liv; 
Føder  du  mig  en  Son  saa  bold, 
Da  est  du  en  Danneviv. 

Føder  du  mig  saa  bold  en  Son, 
Da  giør  du  mig  Tankerne  glade. 
Føder  du  mig  en  Dotter  skiøn  — 
Jeg  vil  hende  ikke  hade. 

Hør  du,  kiære  Fru  Inge! 
Du  est  en  Qvinde  velbaarn; 
Føder  du  mig  en  Son  saa  bold, 
Da  bygge  du  Kirken  et  Taarn. 

Føder  du  mig  en  Dotterlil, 
Da  sætte  du  kun  et  Spiir; 
Ridderen  kneiser  saa  strunk  og  stolt, 
Men  Qvinden  er  Ydmyghed  Ziir." 

Det  var  sig  Herr  Asker  Ryg, 
Han  beder  sadle  sin  Hest, 
Saa  rider  han  i  det  Ledingstog, 
Som  til  en  Brudefest. 

Tredive  vare  hans  Svende, 
Og  alle  med  Brynier  nye; 
Hvor  han  stedtes  i  Kampen  hen, 
De  Fiender  brat  monne  flye. 

Det  stod  hen  udi  Uger, 
Ja  vel  udi  Maaneder  ni; 
Det  var  sig  Herr  Asker  Ryg 
Han  seired  i  alle  di. 

Det  var  sig  den  giævelig  Helt, 
Hannem  lyster  nu  hiem  at  fare; 
Hielmene  var  af  hiin  røde  Guld, 
Hannem  fulgte  saa  favr  en  Skare. 

Der  han  drog  igiennem  den  Skov, 
Da  fulgte  ham  tredive  Svende; 
Der  han  kom  til  Finnesløvlille, 
Da  red  den  Herre  alene. 

Solen  skinner  om  Morgenen  rød. 
Og  Røgen  falder  paa  Græs. 
Det  var  sig  Herr  Asker  Ryg, 
Han  spored  saa  vel  sin  Hest. 

105 


Satte  den  Herre  Guldkringlen 
Dybt  udi  sin  Gangers  Side. 
Det  vil  jeg  for  Sanningen  sige, 
Hans  Tanker  løbe  saa  vide. 

Over  den  gule  Hvedemark 
Der  kneiser  en  Bakke  grøn, 
Bagved  ligger  Finneslovlil, 
En  By  vel  stor  og  skion. 

Det  var  sig  Herr  Asker  Ryg, 
Han  bad  vel  ved  vor  Frue: 
„Give  det  Gud  i  Himmerig, 
At  jeg  et  Taarn  maatte  skue!" 

Det  var  sig  Herr  Asker  Ryg, 

Saa  listelig  da  han  loe: 

Der  han  kom  paa  den  grønne  Brink, 

Han  skued  de  Taarne  to. 

Over  den  Kirke  stoltelig 
De  kneised  i  Luften  blaa. 
Lærken  sang  i  den  Hvedemark, 
Mens  Solen  skinte  derpaa. 

Tak  have  stolten  Fru  Inge! 

Hun  var  en  Danneviv; 

Hun  skienkte  sin  Husbond  Sønner  to 

Til  Gammen  og  Tidsfordriv. 

Den  første  af  de  Sonner  to 

Den  kaldte  han  Esbern  Snare; 

Han  blev  saa  stærk,  som  den  vilde  Bas, 

Og  mere  snel,  end  en  Hare. 

Den  Anden  kaldte  han  Axel, 
Han  blev  en  Biskop  from; 
Han  brugte  sit  gode  danske  Sværd, 
Som  Paven  sin  Stav  i  Rom. 

Faldet  er  nu  det  ene  Taam, 
Og  Krattet  voxer  af  Gruus; 
Axel  og  Esbern  Snare 
De  taarne  det  danske  Huus. 

Mosset  dækker  den  gamle  Steen 
Alt  over  den  sorte  Jord; 
Axel  og  Esbern  Snare 
De  hæve  sig  høit  i  Nord. 

Styrte  vil  snart  det  andet  Taarn 
Alt  i  den  Kirkeby; 
Axel  og  Esbern  Snare 
De  kneiser  i  evigt  Ry. 

Christ  signe  den  ædelig  Danneqvinde! 
Hun  hviler  for  Altret  i  Kirke; 
Hun  satte  tvende  mægtige  Taarne 
Paa  Danemarks  Danevirke. 

Hil  være  den  Kæmpe,  som  seierrig 
Hiem  drager  med  stolten  Skare, 
Og  finder  i  Vuggen  Tvillinger  to, 
Som  Axel  og  Esbern  Snare! 


HIEMVEE 

Underlige  Aftenlufte! 
Hvorhen  vinker  I  min  Hu? 
Milde,  lune  Blomsterdufte! 
Siig,  hvorhen  I  bølge  nu. 
Gaaer  I  over  hviden  Strand 
Til  mit  elskte  Fødeland? 
Vil  I  der  med  eders  Bølger 
Tolke,  hvad  mit  Hierte  dølger? 

Matte  Sol!  bag  Biergets  Stene 
Luerød  du  daler  ned; 
Og  nu  sidder  jeg  alene 
I  min  dunkle  Eensomhed. 
Hiemme  var  der  intet  Field; 
Ak!  saa  er  jeg  ude  vel? 
Skal  i  Nat  ei  barnligt  blunde 
I  min  Herthas  grønne  Lunde. 

Norges  Søn!  jeg  vel  kan  mindes, 
Du  har  sagt  med  smeltet  Bryst, 
At  i  Hiemmet  ene  findes 
Rolighedens  stille  Lyst. 

Schweizer,  som  paa  Klippen  boer! 
Du  har  talt  de  samme  Ord. 
Selsom  Længsel  drev  med  Vælde 
Eder  til  de  vante  Fieide. 


Troer  I  da,  kun  Klippen  ene 
Præger  sig  i  Hiertet  ind? 
Ak!  fra  disse  nøgne  Stene 
Vender  sig  mit  bange  Sind. 
Synger  Granens,  Fyrrens  Lov! 
Hvor  er  Danmarks  Bøgeskov? 
Gustne  Flod,  som  mat  sig  krummer, 
Dysser  ei  min  Siæl  i  Slummer. 


Hiemme  rinder  ingen  Floder 
I  en  sid  og  leret  Grav; 
Livets  Kilde,  Glædens  Moder 
Taarner  sig,  det  sølvblaa  Hav, 
Slynger  sig  med  venlig  Arm 
Om  sin  Datters  fulde  Barm, 
Og  ved  Blomsten  sig  forlyster 
Paa  de  unge,  trinde  Bryster. 


Stille!  stille!  hisset  gynger 
Baaden  mellem  Siv  og  Krat; 
Sødt  en  Mø  ved  Cithren  S)mger 
I  den  tause,  lune  Nat. 


Hvilke  Toner!  Milde  Lyst, 
Hvor  du  strømmer  i  mit  Bryst! 
Men  hvad  savner  jeg,  og  græder, 
Mens  hun  dog  saa  venlig  qvæder? 


Det  er  ei  den  danske  Tunge, 
Det  er  ei  de  vante  Ord, 
Ikke  dem,  jeg  horte  siunge, 
Hvor  ved  Hytten  Træet  groer. 
Bedre  er  de  vel  maaskee. 
Ak,  men  det  er  ikke  d  e ! 
Bedre,  troer  jeg  vist,  hun  qvæder; 
Men  —  tilgiver,  at  jeg  græder! 


Tager  ei  min  Sang  for  Andet 
End  et  ufrivilligt  Suk! 
Længselsfuldt  heniler  Vandet, 
Aftnen  er  saa  blid  og  smuk. 
Mangen  saadan  Aftenstund 
Sad  jeg  i  min  kiære  Lund; 
Mindet  vender  nu  tilbage. 
Det  var  Aarsag  i  min  Klage. 


Tidlig  misted  jeg  min  Moder, 
O,  det  giorde  mig  saa  vee! 
Danmark  er  min  anden  Moder, 
Skal  jeg  meer  min  Moder  see? 


Livet  er  saa  svagt  og  kort, 
Skiebnen  vinker  længer  bort. 
Skal  jeg  med  den  sidste  Varme 
Trykke  mig  i  hendes  Arme? 


HAVFRUEN  BESØGER  KONNING 
HELGE 

Dagen  er  lang,  og  Sommeren  heed, 
Snart  Morgen  paa  Aften  følger. 
Konning  Helge  gaaer  til  sit  Badehuus  ned, 
At  qvæges  i  Havets  Bølger. 

Af  Biælker  bygt,  i  rindende  Vand 
Det  staaer  ved  Pæle  betrygget. 
Det  vender  mod  Nord  til  klaren  Strand, 
Af  Almetræer  beskygget. 

Et  Sovekammer  er  Badet  nær, 

En  Løibænk  bredes  derinde. 

Det  dunkle  Kammer  har  grcnligt  Skiær, 

Thi  Lovet  vogter  for  Vinde. 

Konning  Helge  springer  i  Badet  ud. 
Han  sig  i  Vandet  forlysted; 
Han  ligner  Ægir,  den  stærke  Gud, 
Naar  Bølgen  ham  spiller  om  Brystet. 

„Her  er  for  snevert,  her  er  for  trangt." 
Han  aabner  den  Brædeluge. 
„Derude  Badet  er  mere  langt; 
Der  skal  mig  Bølgerne  sluge." 

Han  tumler  sig,  som  den  muntre  Fisk, 
Af  Strømmen  vugget  og  baaret; 
Han  er  saa  deilig,  saa  ung  og  frisk, 
Og  Sivet  sig  vikler  i  Haaret. 

Hist  Hyrdepigen  bag  Træet  staaer, 
Og  ud  fra  Buskene  titter; 
Stærkt  hende  Hiertet  i  Livet  slaaer 
Bag  Løvets  skiulende  Gitter. 

De  Trælle  vente  med  Dugen  hvid, 
Deri  sig  Konningen  hyller. 
Det  er  saa  kølt  i  den  Aftentid, 
Og  Bølgen  mod  Pælene  skyller. 

„Forlader  mig  nu,  I  Trælle  to! 
Jeg  vil  paa  Bænken  mig  strække." 
Der  finder  han  snart  en  qvægsom  Ro 
Paa  Sivets  flettede  Dække. 

Han  slumrer  ind  ved  Bølgernes  Larm, 
Saa  sagte  sig  snige  de  Strcmme. 
Han  stotter  sit  Hoved  paa  sin  Arm, 
Og  smiler  i  Heltedromme. 

Ham  synes  at  see  Valkyrier  tre, 
Der  ned  fra  Regnbuen  stige: 
Som  krystet  af  den  hvideste  Snee, 
Hver  rosenfarvede  Pige; 

Den  ene  med  Sværd,  den  anden  med  Stang, 
Den  tredie  med  fiærede  Pile. 
De  siunge  Kongen  en  Heltesang, 
Imens  de  kyssende  smile. 

Han  strækker  sin  Arm  saa  kiærligøm, 
At  gribe  Møen  om  Livet; 
Da  vaagner  han  af  sin  skiønne  Drøm  — 
Og  ligger  ene  paa  Sivet. 

Men  underligt  i  det  nære  Bad 

Han  hører  Noget  at  klynke. 

Han  lytter  —  grunder  —  han  veed  ei  hvad 

Og  maa  dog  Klageren  ynke. 

Snart  tykkes  det  ham,  som  var  det  Vind, 
Der  foer  fra  Havet  i  Røret. 
Snart  selsomt  det  bevæger  hans  Sind, 
Og  klinger  saa  lystigt  i  Øret. 

Han  aabner  Døren  af  Granefiæl, 
Hvor  Røsten  synes  at  stige; 
Da  skuer  han  paa  den  nedhamrede  Pæl 
En  frysende  Tiggerpige. 


"5 


Hun  sidder  ved  den  aabnede  Dor 
Med  Lokker  drivende,  gule; 
I  Bølgen  bag  de  skummende  Ror 
De  spæde  Fødder  sig  skiule. 

Om  Livet  en  Kofte  knapt  sig  slaaer; 
Af  Kuld  han  seer  hende  grue. 
Hun  er  kun  lidt  over  fiorten  Aar, 
Og  fast  som  Barnet  at  skue. 

„Ak,  Herre!  min  Moder  har  mig  forladt 
I  Badet,  og  mod  min  Villie; 
Tillad  mig  at  sove  den  eneste  Nat 
I  Kammeret  paa  din  Tilie." 

Ung  Helge  foler  en  selsom  Lyst, 
De  Blik  i  Hiertet  sig  bore; 
Bag  Koften  knopper  et  Liliebryst, 
Og  Øinene  tindre  saa  store. 

„Og  kom  du  kun,  mit  vakkre  Barn! 
Det  blæser  saa  koldt  derude." 
Om  Haaret  har  hun  et  Fiskergam, 
Det  ruller  hun  til  en  Pude. 

Hun  strækker  sig  paa  det  haarde  Træ; 
Det  Konning  Helge  bedrøver. 
„Hvad  gavner  hende  det  lune  Læ, 
Naar  jeg  hende  Leiet  berøver? 

Du  hvile  dig  ved  min  Side  her! 
Du  kiender  mit  Helterygte; 
Jeg  lægger  imellem  os  mit  Sværd, 
Saa  har  du  Intet  at  frygte." 

Nu  smiler  hun  sødt  i  rolige  Blund, 
Mens  Barmen  synker,  og  hæves. 
Ung  Helge  prøver  at  sove,  som  hun, 
Men  prøver  det  kun  forgieves. 

Han  Øiet  tidt  over  Axel  skød, 
Stærkt  funkled  Helten  i  Lue: 
„Og  kosted  det  end  min  visse  Død, 
Jeg  maa  dog  Soversken  skue." 

Da  vender  han  sig,  og  bliver  vaer. 
Med  Arme  svulmende,  hvide, 
Den  største  Skiønhed,  Jorden  har, 
At  slumre  ved  hans  Side. 

Den  sorte  Kofte  sig  meer  ei  snoer, 
Og  Pigens  Yndighed  glemmer. 
Et  tyndt  og  flagrende  Sølvermor 
Indhyller  de  deiligste  Lemmer. 

Tre  Timer  virked  som  hele  Aar: 
Som  Barn  hun  klynked  paa  Tilie; 
Hun  faldt  i  Søvn  som  en  Knop  i  Vaar, 
Og  vaagnede  som  en  Lilie. 

De  Øine,  blaae  som  Kiærminder,  seer 
Med  smægtende  Blik  og  Taarer. 
Da  kiender  Helge  sig  selv  ei  meer  — 
Og  Hexen  Helten  bedaarer. 

„Farvel,  min  allerkiæreste  Ven!" 
Saa  spotter  hun  ham  med  Latter; 
„I  Dag  et  Aar  jeg  kommer  igien, 
Og  bringer  dig  her  din  Datter." 

Saa  synger  hun  vildt,  og  reiser  sig  op; 
Til  Skæl  forvandles  de  Klæder, 
Og  fælt  hun  bugter  sin  Slangekrop 
Hen  ad  de  fugtige  Bræder. 

Konning  Helge  griber  med  opbragt  Sind 
Sit  Sværd,  og  hugger  til  Krybet; 
Da  saarer  han  kun  den  lette  Vind  — 
Og  Havfruen  dandser  paa  Dybet. 


DANMARK    HAR    KUN    ET    ENESTE 
FIELD 

Danmark  har  kun  et  eneste  Field. 
Risler  i  Roskilde,  Kildevæld! 
Klækker  i  Lunden  Blomsterne  frem. 
Skynder  jer,  Piger!  at  binde  dem, 
Fletter  en  duftende  Urtekrands. 
Seer  I  ei  Bruden  i  Skiønhedens  Glands? 
Skuer  I  ikke  den  Asa-Mø, 
Hvor  hun  reiser  sig  stolt  over  Sø? 
Seer  I  vel,  hvor  til  Mændenes  Lyst 
Yndig  hun  blotter  det  svulmende  Bryst? 
Stormen  køler  det  fyrige  Blod, 
Bølgen  kysser  den  sneehvide  Fod, 
Bøgenes  Krands  hun  har  om  sit  Haar, 
Tusinde  Lokker  i  Vinden  slaaer. 
Hvilket  Field  paa  det  faste  Land 
Ligner  vel  Fieldet  paa  Danmarks  Strand? 
Stenen  er  hvid,  og  Bølgen  er  blaa, 
Græsgrønne  Bøge  paa  Toppene  staae. 
Eia,  hvor  prægtig  i  Morgensø 
Bader  sig  hisset  den  danske  Mø! 

SLOTTET 

Hiemmets  Erindring,  som  Borgmurens  Rester, 
Kneiser  ved  Barndommens  speilklare  Flod; 
Og  hvad  alt  Drengen  at  fole  forstod, 
Føler  ei  bedre  den  ældere  Mester. 

Donauen  flyder, 

Nilen  sig  bryder 
Vei  giennem  Steen,  over  Dal,  giennem  Krat; 
Udspringet  skiules  af  evige  Nat; 
Men  for  de  Vover,  saa  mægtige,  vilde, 
Takker  kun  Floden  sin  hellige  Kilde. 


Ildlandets  Søn  i  sin  dyriske  Rede 
Elsker  sin  Taage,  sin  Pels  og  sin  Snee. 
Lad  Kamtschadalen  Italien  see; 
Alt,  hvad  han  foler,  er  Mathed  og  Hede. 

Bring  Lazzaronen 

Hurtig  fra  Zonen, 
Hvor  han,  som  Fugl,  under  Hvælvingen  boer, 
Hermelinklædt,  til  det  taagede  Nord; 
Heller  han  ligger  paa  Steen  ved  dit  Alter, 
Sanct  Januar!  som  en  Tigger  i  Pialter. 


Selve  den  stille,  koldsindige  Borger, 
Ikke  for  fattig,  og  mindre  for  rig, 
Bien  i  Cellen,  i  Bikuben  Hig, 
Altid  betænkt  kun  paa  Næringens  Sorger; 

Vaager  og  sover. 

Intet  sig  lover. 
Intet  gienkalder,  af  Drømme  forført  — 
Føler  dog  m.eer,  end  sædvanlig,  sig  rørt, 
Naar  han  det  Huus  og  den  Stue  forlader. 
Hvor  han  forst  kiendte  sin  Moder  og  Fader. 


Stilhed  og  Storhed,  I  høie  Gudinder ! 
Først  har  I  opdraget  Sangerens  Bryst. 
Eensomheds  gyselighellige  Lyst 
Giester  min  Bakke,  naar  Somren  forsvinder. 

Sneen  bedækker 

Træer  og  Hækker, 
Stormen  afholder  den  mylrende  Sværm, 
Natten  kun  raaber:  Erindring  dig  nærm! 
Og  over  Lindenes  klare  Krystaller 
Kneiser  mit  Slot  med  de  dæmrende  Haller. 


Her  har  jeg  vanket  i  tidlige  Morgen, 
Herlige  Tim.er  tilbragte  jeg  her, 
Følte  ved  Sneens  oplivende  Skiær 
Kunsten,  hvis  Genius  byggede  Borgen. 

Huldt  Malerier 

Barnet  indvier 

I  den  fortryllende,  brogede  Kunst. 
Lidet  jeg  mærkte  til  Taagernes  Dunst. 
Yndige  Landskaber!   deilige  Q vinder, 
Hiertets  fortryllende,  forste  Veninder! 

Hisset  jeg  seer  dig,  du  blomstrende  Skionne! 
Smekker,  i  staalf arvet  Taft  er  du  snørt; 
Kulsorte  Maske  fra  Panden  du  rort 
Hæver,  for  sodt  med  et  Smiil  mig  at  lønne. 

Hisset  en  Pige, 

Frisk  uden  Lige, 
Sidder  med  Sytoi  og  Naal  i  sin  Haand, 
Underlig  klædt,  med  kalkunrode  Baand, 
Kinden  oplives  af  Ungdommens  Tonder; 
Hun  er  en  Datter  af  romerske  Bonder. 

Oppe  paa  Loftet  er  Gudernes  Taffel. 
Hist  sidder  Jupiter,  stærkest  af  Magt; 
Venus  i  Nøgenheds  blændende  Dragt. 
Guderne  bruger  ei  Kniv  og  ei  Gaffel. 

Gyldene  Kummer 

Nectaren  rummer. 
Hist  sidder  Hercules,  kraftig  og  stor. 
Skyerne  bære  det  herlige  Bord; 
Og  mens  de  tomme  de  kunstige  Skaaler, 
Sundhed  og  Glæde  fra  Læberne  straaler. 

Kunde  jeg  smage  den  svulmende  Drue 
Hist,  som  paa  Billedet  vinker  saa  rod! 


Tavlen  er  flad  kun,  og  Farven  er  død. 
Kan  du  ei  smage,  saa  kan  du  dog  skue. 

Siælen  ved  Øiet 

Seer  sig  fornøiet. 
Reneste  Nyden,  som  aldrig  forgaaer! 
Ikke  du  trænger  til  rigere  Kaar. 
Gubben  i  Hytten  og  Jarlen  paa  Borgen 
Frydes  ved  Solen  hver  Aften  og  Morgen. 

Ind  i  den  lyseste  Sal  vil  jeg  træde, 
Grøn,  som  mit  Haab,  og  med  Billedet  klædt. 
Frelseren  straaler  i  klar  Majestæt. 
Hvorfor  maa  Qvinden  saa  bitterlig  græde? 

Lumsk  Pharisæer, 

Stolt  Saddusæer! 
Herlige  Rubens!  jeg  aner  din  Magt. 
Frelserens  Skiønhed,  Forræderens  Pragt! 
Hvortil  med  Stene  den  ivrige  Kasten? 
Skrøbelighed,  kan  den  tugtes  af  Lasten? 

Evig  i  Skummet  her  Klippen  sig  bader. 
Sarpen  nedbruser  i  Afgrunden  brat. 
Hist  aabenbarer  i  dæmrende  Nat 
Mørk  sig  for  Helten  den  myrdede  Fader. 

Abildgaard  taler 

Steds,  naar  han  maler. 
Mørk  var  hans  Siæl,  men  hoitidelig  stor. 
Skiønte  du  paa  ham,  du  taagede  Nord? 
Ild  var  hans  Aand;  hvad  hans  Pensel  forærte. 
Atter  de  heftige  Luer  fortærte. 

Her  sidder  Christian  med  Purpur  og  Krone, 
Rigsæblet  blinker,  og  Silken  er  hvid. 
Malet  af  Juel  med  den  træffende  Flid, 
Skulde  det  sendes  barbariske  Zone. 

Vel,  at  Barbarer 

Ei  det  bevarer! 
Taus,  som  en  Skytsengel  sidder  han  her. 
Reen  er  Demanten  paa  Scepter  og  Sværd. 
Sang  mig  en  Digter  om.  Fyrsten  i  Pragten, 
Hed  jeg  hid,  for  at  udfinde  Dragten. 

Oldtidens  Kroner  og  Sceptre  jeg  glemte, 
Agted  ei  Guldets  og  Stenenes  Skat, 
Naar  paa  sin  Hest,  med  sin  kantede  Hat, 
Hisset  mig  modte  Kong  Fredrik  den  Femte. 

Aftnen  var  rolig; 

Ned  i  sin  Bolig 
Dalede  Solen,  og  kasted  sit  Skiær. 
Munter  han  iler  paa  Gangeren  der. 
Frodig  den  skummer,  og  gron  er  ham  Dragten, 
Fredelig  Drot  er  en  Elsker  af  Jagten. 

Digteren  siunger  ved  Harpen  med  Rette: 
„Sindet  indsnærpes  i  Sneverheds  Muur". 
Hiertet  udvides  ved  Kunst  og  Natur; 
Hvo  vil  om  Sandhed  saa  soleklar  trætte? 

Hvælvede  Sale 

Diærvere  tale. 
Tale  til  Siælen  et  ædlere  Sprog, 
End  den  forkuende,  fugtige  Krog. 

Barnlige  Blikke,  som  dvælte  paa  Gaarden, 
Tidlig  alt  væntes  til  Skiønhed  og  Orden. 

Her,  hvor  om  Somren  i  prægtige  Række 
Konge  med  Dronning  og  Større  med  Stor 
Sidde  ved  hvide,  draperede  Bord, 
Hvilket  de  sølverne  Fade  bedække; 

Her  i  November, 

Selv  i  December 
Drengen  gik  om,  af  Comødier  fuld, 
Agted  ei  Eensomhed,  mærked  ei  Kuld, 
Digted  et  Skuespil,  spilled  det  ene, 
Høit,  for  Lampetternes  gyldene  Grene. 

Kirken  sig  aabner,  saa  yndig  og  liden. 
Folte  jeg  mere  paa  Vandringen  vel, 
Da  jeg  besaae  det  sixtinske  Capel?  — 
Christus  ved  Nadveren,  Judas  ved  Siden. 

Orglet  sig  hæver. 

Tonerne  bæver. 
Elfenbeens,  sølverne  Piber  saa  smaae, 
Prædikestolen  med  Timeglas  paa! 
Kirken  var  tom;  men  for  indbildte  Christen 
Snart  var  jeg  Præsten,  og  snart  Organisten. 

Solen  saa  venlig  til  Sneen  udvinker. 
Jernporten  kiøre  de  Bønder  forbi. 
Løverdags-Eftermiddagen  er  fri. 
See,  hvor  Demanten  paa  Grenene  blinker! 

Bønderne  bane 

Vei  for  min  Kane. 
Drengen  med  Slæde  ved  Slotsporten  staaer, 
Snoren  bag  Vognen  behændig  han  slaaer, 
Sidder,  og  slingrer,  og  kiører  mod  Vinden, 
Fryser  paa  Fingre  med  Roser  paa  Kinden. 


Grusomme  Bonde,  som  trued  min  Glæde, 
Da  du  at  kiore  Tilladelse  gav, 
Blot  for  at  røve  mig,  listig  og  lav. 
Vinterens  Morskab,  min  elskede  Slæde! 

Hen  du  dig  bøied 

(Lumskhed  i  Øiet), 
Gribe  du  vilde  den  strammede  Snor. 
Da  var  min  Skræk  og  Forfærdelse  stor. 
Ikke  dog  derfor  jeg  Modet  lod  glippe, 
Slog  dig  med  Kieppen;  da  maatte  du  slippe. 


Hvorfor  jeg  Slæden  saa  nødig  mon  miste, 
Skiønt  den  var  slet  kun  af  umalet  Træ? 
Længe  paa  Loftet  bestøvet  i  Læ 
Stod  den  i  Mørket,  og  Ingen  det  vidste. 

Hvem,  kan  I  giette? 

Fredrik  den  Siette, 
Fredrik  som  Barn  har  min  Slæde  tilhort. 
Danemarks  Konning  i  Slæden  har  kiort. 
Skulde  da  nedrig  jeg  lade  mig  rane 
Feig,  som  en  Niding,  af  Bonden  min  Kane? 

Henne  paa  Dammen  jeg  glider  et  Stykke, 
Hisset  jeg  seiler  paa  Gadekiærs-lis. 
At  jeg  da  ikke  blev  Bølgernes  Priis, 
Var  for  Aladdin  en  uventet  Lykke. 

Skibet  var  strandet, 

Dybt  alt  i  Vandet 
Skipperen  laae;  man  i  Veiret  ham  trak, 
Drivende  vaad  fra  sin  Skiorte  til  Frak. 
Da  han  kom  ind,  og  fik  tørrede  Klæder, 
lilte  han  atter  til  Skøiternes  Glæder. 


Tusmørket  kommer,  og  Aftnen  sig  nærmer. 
Drengen  sig  sniger  fra  Vinterens  Gys 
Ind  til  sit  Bord  med  det  enkelte  Lys. 
Vældige  Mure  for  Stormen  beskiermer. 

Fattige  Stue! 

Svag  er  din  Lue, 
Stærk  nok  for  Stilen  i  Bogen  at  see. 
„Hør,  hvor  den  fyger  den  vældige  Snee!" 
Lidet  han  mærker,  at  Stormene  brage, 
Læser  i  Reineke  Fos  og  Rolf  Krage. 


Hovdet  til  Armen  han  støtter  paa  Bordet, 
Medens  paa  Brikken  hans  Moder  saa  kiær 
Smører  ham  Brødet,  og  Pølsen  ham  skær. 
Neppe  fra  Moderen  mærker  han  Ordet. 

Langt  over  Søen 

Er  han  paa  Øen 

Hisset  hos  Robinson,  elsker  hans  Daad, 
Hielper  ham  trolig  at  hugge  sin  Baad, 
Følger  i  Hulen  ham  tidlig  og  silde, 
Gyser  for  Fredag,  og  skyder  de  Vilde. 

Gamle  Romaner,  min  tidlige  Glæde! 
Eder  om  Vintren  i  Bøndernes  Flok 
Hented  fra  Staden  jeg,  bar  paa  min  Stok, 
Bundet  som  Bylt  i  et  blaatærnet  Klæde. 

Felsenborgs  Klipper 

Aldrig  jeg  slipper, 
Scheherazade!  din  morsomme  Nat, 
Brune  Mands  Skrifter,  og  Fablernes  Skat, 
Uglspil,  og  Wessel,  Tom  Jones,  Clarisse, 
Hellige  Bibel,  og  aandelig  Vise. 

Fader  i  Slaaprok,  i  Lænestol-Krogen, 
Hoit  for  os  læste  saa  mangen  en  Gang, 
Medens  i  Barmen  den  lille  Present 
Tidt  ham  forstyrred,  og  slikkede  Bogen. 

Klokken  nu  brummer, 

Talen  forstummer. 
Nu  er  det  Tid,  man  sig  foier  til  Seng: 
Fader  og  Moder  og  Datter  og  Dreng. 
Af  man  sig  klæder.  Naar  Lyset  ei  brænder. 
Aftenbøn  læses  med  foldede  Hænder. 


SKOLERNE     OG    KIRKEN 

To  Huse  kneise  hist  bag  Træers  Grene. 

Det  ene 
Er  pudset  op,  saa  det  har  Skik; 
Men  da  det  bar  endnu  sin  gamle  Kiole, 

En  Skole 
Det  var,  hvor  Børn  tilsammen  gik, 
At  lære  læse,  strikke,  sye  i  Ramme 
Af  en  halvfierdsindstyve  Aars  Madame. 

Knap  fire  Aar  var  endt  i  Paradiset, 

Med  Riset 
Min  Fader  mig  af  Eden  jog. 
Jeg  seer  endnu  ham  true  mig  i  Nakken 

Paa  Bakken; 
Jeg  troer  dog  ikke  just,  han  slog. 
Jeg  skulde  ned,  min  Kundskab  at  udvide. 
Og  vilde  heller  paa  min  Kiephest  ride. 

I  Skole  nødig,  som  man  vel  kan  tænke, 

Paa  Bænke 
Jeg  med  de  andre  Poge  sad. 
Den  gamle  Kone  holdt  os  strengt  i  Ave. 

Oehlenschlager 

At  stave 
Vi  lærte,  læse  udenad. 

Og  naar  vi  ei  hvert  Bogstav  kunde  kiende, 
Saa  slog  hun  os  med  Ovnens  Bøgebrænde. 


Hun  havde  ogsaa  den  blandt  flere  Skikke, 

At  pikke 
I  Hovedet  med  Fingerbol. 
For  Resten  var  hun  inderlig  gudsfrygtig, 

Og  dygtig 
At  tæmme  Byens  unge  Føl. 
Var  Lectien  lært,  vi  aldrig  turde  snakke. 
Men  legte  med  lidt  Fnug  af  vores  Frakke. 


Som  hisset  i  de  gyldne  Qvindesale 

Omphale 
Heracles  lærte  Traaden  snoe, 
Saa  lærte  her  at  strikke  Bomuldsstrømper 

Jeg  Stymper, 
Og  holde  mig  i  stille  Ro. 
Men  da  jeg  havde  rigtig  lært  min  Fibel, 
Fik  jeg  Vangeliebog  og  Hiibners  Bibel. 


O,  søde  patriarchiske  Noveller! 

Hvad  heller 
Vel  læste  jeg,  end  eder,  da? 
Om.  Abraham,  som  folte  Faderlonnen, 

Da  Sønnen 
Han  vilde  offre  Jehova; 
Om  Toraebusken,  tændt  af  Himmel-Ilden, 
Og  om  Rebecca  med  sin  Spand  ved  Kilden. 


Paa  Libanon  de  høie  Cedre  groede. 

Hist  snoede 
Sig  Tempelsøilen  underfuldt. 
Her  Levi  Stamme  blæste  høit  i  Tuber. 

Cheruber 
Paa  Arken  smiilte  englehuldt. 
Hist  Sodoma  sank  ildrød  i  sin  Aske; 
Her  David  stod  som  Dreng  med  Kiep  og  Taske. 


O,  kunde  hver  en  plump  og  nedrig  Vælde 

Man  fælde 
Saa  let,  som  David  Goliath! 
Men  siden  lærte  jeg,  at  Hydra  eier 

Til  Seier 
Talløse  Hovder  i  sin  Nat, 
Og  at  selv  Løven  i  sin  Ørk  maa  grue 
For  Slangen  og  den  giftiglumske  Flue. 


Fra  Pogeskolen  Drengen  avanceerte, 

Studeerte 
Hos  Degnens  lærde  Substitut. 
Med  Grammatiken  da  i  lærde  Classen 

Herr  Lassen 
Mig  vilde  sætte  absolut. 
Herr  Wibe  selv  var  velbelæst  og  tapper. 
I  gule  Kiole  bar  han  sorte  Knapper. 


Kun  Kirkesangen  bragte  ham  i  Knibe; 

Som  Vibe 
Da  ynkelig  han  ofte  skreg. 
Dog  lod  Herr  Bruun  sig  ei  af  Sligt  anfegte 

Med  ægte 
Begeistring  han  paa  Prækestolen  steg, 
Og  naar  han  tolked  Jesu  Dod  og  Smerte, 
Da  smelted  han  det  barnlig-omme  Hierte. 


Om  Somren  kun  i  Trinitatis-Tiden 

Med  liden 
Opmærksomhed  jeg   hørte  til. 
Bag  Orglet  med  de  andre  Byens  Poge 

I  Kroge 
Aftalte  jeg  det  kiære  Spil, 
Og  mens  de  sang  derinde  Litaniet, 
Jeg  spilte  Klink  med  Bernt  paa  Sacristiet. 


Tilgiv,  du  ædle  Præst,  som  hisset  hviler! 

Du  smiler; 
Du  saae  i  Drengens  unge  Bryst. 
Du  hørte  ham  med  svag,  med  uvant  Tunge 

At  siunge 
Sin  Psalme  med  begeistret  Røst. 
Igiennem  Kirken  kunde  du  fornemme 
Fra  Orgelet  den  spæde  Digterstemme. 


O,  hvilken  Fryd  om  Julen!  Lysekronen 

Til  Tonen 
Da  brændte  med  sin  Messingglands. 
O,  hvilken  Pragt,  naar  hist  for  Confirmanden 

I  Kanten 
Af  Stolen  plantet  blev  en  Krands! 
De  grønne  Løv  med  røde  Baand  var  ziret, 
Og  Bladguld  flagrede  fra  Voxpapiret. 


Endnu  jeg  hører  Barnets  spæde  Raaben 

Ved  Daaben. 
Forgieves  man  det  tysse  vil. 
Fra  lille  nøgne  Hoved  Huen  viger; 

Det  skriger, 
Man  døver  det  med  Orgelspil. 
Forsigtig!  bryd  den  ikke!  spæd  er  Staven, 
Kort  Veien  er  fra  Daaben  og  til  Graven. 


Du  kiære  Orgel  med  metalne  Piber! 

End  griber 
Din  Lyd  mit  Bryst  med  selsom  Fryd. 
Ak,  mindes  du,  da  hver  en  Søndagmorgen 

Fra  Borgen 
Jeg  kom,  at  siunge  til  din  Lyd? 
Din   Stierne   klang  ved  Paaske   Morgenrode, 
Men  Tremulanten  skiælved  for  den  Dode. 


Jeg  sorte  Kiste  seer  for  Altret  sættes, 

Og  lettes 
Fra  Gulvet  af  de  sorte  Mænd. 
Nu  gaae  de  langsomt  ud  paa  Kirkegaarden 

I    Orden, 
At  jorde  deres  døde  Ven. 
Paa  friske  Jord  jeg  hen  for  Graven  træder, 
Hvor  Rebet  hviler  paa  de  løse  Bræder. 


Den  lille  Bunke  hvide  Sand  for  Præsten, 

Og  Resten 
Kun  sorte  Muld  og  gule  Leer. 
Nu  synker  Kisten,  Rebet  op  man  trækker. 

Nu  dækker 
Ham  Jord,  han  seer  ei  Lyset  meer, 
Før  hist  paa  Dommedag,  naar  Englen  kommer, 
At  kalde  ham  fra  Graven  for  sin  Dommer. 


Ved  skumle  Beenhuus,  hvor  man  Knokler  giemte. 

Jeg  glemte 
Min  Frygt,  og  saae  nysgierrigt  ind: 
Mon  ei  de  brune  Been  vil  sig  bevæge. 

Og  lege 
Som  et  Skelet  i  Maaneskin, 
Og  dandse  for  mig  i  de  hvide  Straaler, 
Og  klappre  med  de  tørre  Hofteskaaler? 


Naar  da  den  mindste  Vind  i  Gravens  Buske 

Mon  ruske, 
Jeg  foer,  forfærdet  som  en  Muus, 
Afsted,  hen  over  Kirkegaardens  Høie. 

Mit  Øie 
Var  blindt  af  Phantasiens  Ruus. 
Den  fæle  Døde  fulgte  mig  paa  Gaden; 
Liigskiorten  klinet  var  til  Skulderpladen. 


Bort,  fæle  Syn!  —  Og  dog,  de  bange  Dage 

Tilbage 
Jeg  ønsker  mig  som  Ældre  tidt. 
Som  Barn  for  meget  Eventyrets  Rygter 

Man  frygter; 
Som  Ældre  frygter  man  for  lidt. 
Kun  Nattens  Mørke  viser  os  de  Stierner, 
Som  Lyset  slukker,  og  som  Dagen  fierner. 


Nu  kommer  Englen  heller  ei  med  Vinger, 

Og  bringer 
Om  Julen,  hvad  min  Siæl  attraaer, 
Og  svinger  sig  fra  Stiernehimmel-Buen 

Til  Stuen, 
Hvor  blanke  Fad  paa  Bordet  staaer; 
Og  ringer,  mens  paa  Knæ  i  næste  Kammer 
Jeg  synger  Psalmer,  Evangeliet  stammer. 


Dog  jo!   han  kommer.  Aldrig  Englen  svigter 

Sin  Digter. 
I  mine  Børn  som  Barn  endnu 
Jeg  glæder  mig  ved  Juletræets  Have, 

Dets   Gave ; 
Med  mine  Børn  jeg  føler  Gru, 
Naar  jeg  fortæller  dem  om  Trolde  stygge. 
End  har  mit  Liv  sit  Solskin  og  sin  Skygge. 


TIL    MIN    SØSTER 

Sophia!  Solen  flammer; 
Forlad  dit  Kammer, 
Kom,  lad  os  med  hverandre 
I  Lunden  vandre. 


Du,  som  med  mig  har  leget, 
Saa  sødt  bevæget, 
Vinter  og  Sommer  ene 
Bag  disse  Grene! 

Din  Fødselstid  jeg  mindes, 
Min  Tanke  bindes 
Til    Sommer-Morgenstunden, 
Da  du  blev  funden 


Paa  Slottet  af  din  Broder 
Hos  elskte  Moder. 
I  Svøbet  blev  du  tysset, 
Og  ofte  kysset. 

Jeg  seer  din  lysblaa  Trøie 
Med  Mindets  Øie. 
Jeg  seer  dig  hist  i  Marken, 
Paa   Vinterparken. 

Ak,  husker  du,  paa  Trappen, 
I  Lærerkappen, 
Din  Broer,  som  forelæste, 
Naar  Stormen  blæste? 

Sneemanden,    plump    ophoiet. 
Med  Kul  i  Øiet, 
Med   røde   Steen  i   Munden, 
I  Vindveslunden? 

Naalstukne   Sommerfugle? 
Den  store  Ugle, 
Som   styrted   i   Kaminen? 
Dens   Nattehvinen  ? 

Husk  paa,  da  med  din  Broder 
Du  saae  din  Moder 
Den  sidste  Qval  at  lide, 
Med   Døden   stride. 

Ved  hendes  hellige  Smerte, 
Og  ved  det   Hierte, 
Hvorunder   begge   baaret 
Til  Liv  er  kaaret; 

Kom,  lad  os  føle  sammen 
Den  første  Gammen, 
Som  Børn  os  atter  fryde, 
Violer  bryde. 

Følg  med  de  søde  Glutter, 
Som  aande  lutter 
Hellige   Uskylds    Glæder, 
Paa  disse  Steder. 

Lad  Børn  os  atter  være! 
Kundskabens  Lære 
Os  ei  fra  Eden  jage! 
Vi  gaae  tilbage 

Til  Paradiset  atter 
Som  Søn  og  Datter. 
Cheruben  ei  med  Sværdet 
Os  spærrer  Gierdet. 

Han  seer  de  Mindres  Blikke, 
Og  nænner  ikke 
Os  fra  de  Smaae  at  rive. 
Vi  sammen  blive! 


MORGENVANDRING    I    HAUGEN 

Ingen    os   seer.    Forladt   end   staaer    den    blomstrende 

Løvsal; 

Hoben  med  Myggene  først  sværmer,  naar  Solen  gaaer 

ned. 

Kom  kun  i  Morgendragt,  o  Moder!  med  dine  Glutter; 

Perlefarvede  Bænk  venter  ved  Floden  os  hist. 

Ingen  os  møder;  maaskee  Jomfru  Ørenberg,  naar  hun 

svæver 

Nær  med  Aaget  forbi,  standser  sin  ilende  Flugt, 

Neier  med  Gratie  dybt,  og  holder  Balance  formedelst 

Spandenes  Par,  som  fyldt  tjmge,  bekrandste  med  Lov. 

Fieer   Skovjomfruer   knap   vi   saa   tidlig   i   Haven   vil 

træffe. 

Kom  kun!  hurtig  af  sted!  Lotte  med  Frugter  i  Kurv, 

Hans  med   Glasset,  indsvøbt  i  Papir,   og  Moder  med 

Brødet, 

Fader  med  Bog.  Karavantoget  til  Bænken  nu  gaaer. 

William  laaner  sin  Faders  Stok,  ham  passer  Cathrine. 

Seer  I?  nu  er  vi  der  alt.  Ha,  det  var  trykkende  varmt! 

Men  her  spøger  i  Krat  Titanias  Alfer,  og  vifte 

Køling  til  os  fra  Siv.  Kølighed  Busken  os  gav.  — 

Seer  I  den  gamle  Ruin,  Smaabørn!  hist  ovre  paa  hiin 

Kant 
Floden?  Der  boede  tilforn  Axel,  den  mandige  Bisp. 
Tidt  fra  sin  By  han  iled  herud;  han  bygged  en  Lyst- 

gaard 
Her  bag  Skoven.  I  seer  epxd  den  bevoxede  Muur. 
Mange  troe,  det  er  kunstig  giort,  og  ganske  modernt 

kun; 
Hvis  I  det  Modsatte  troe,  vil  det  fornøie  jer  meer.  — 
Skiælv   ei,  Moder!   fordi  en  Ulykkelig   endte  sit  Liv 

her; 
Bleg,  fortvivlet,  han  sprang  ud  i  den  qvælende  Flod. 
Ikke  det  Morgen  var,  ei  Solen  straalte  sit  Haab  ham; 
Sildig  paa  Natten  det  var,  Maanen  paa  Himmelen  loe. 
Ak,  han  føled  ei  Glæder,  som  vi;  ham  trykkede 

Smerten. 
Intet  smilende  Noer  giorde  vel  Livet  ham  kiaert. 
Sikkert  han  Fader  ei  var;   eller  var  han  Fader,  den 

Arme, 
Uden  at  kunne  med  Brød  mætte  de  Spæde,  som  vi? 
Gud  tilgive  din  Synd!  Du  har  udstridt.  Ikke  din 

Henfart 
Skræmmer  med  Ængstelighed  os  fra  den  elskede 

Bænk. 
Hist  i  Græsset  maaskee  din  Aand  nu  svæver  blandt 

Alfer, 
Glad  over  Andres  Held;  Kummer  ei  trykker  dig 

meer.  -— 
Lotte  tager  sit  Glas,  hun  vil  til  Kilden.  Velan  da! 
Nyde  det  klare  Krystal  skal  du  i  Nymphernes  Hiem. 

„Hvor  er  Nympherne,  Faer?  Jeg  seer  kun  den  krogede 

Caspar." 
Nympherne  bade,  min  Glut!   hisset  i  Bølgerne  sig. 
Seer  du  ei  Svanen  der,  med  det  svulmende  Bryst,  og 

med  Halsen 
Rank  over  Vandet?  Det  er  Nymphen.  Hun  morer 

sig  nu 
Ved  at  flyde  som  Jupiters  Fugl  paa  de  kolige  Vover. 
Men  naar  det  lakker  ad  Qvæld,  stige  som  Jomfruer  de 
Op  af  Vandet,  indhyllet  i  Siv,  og  smutte  til  Kilden, 
Hvor  bag  fugtige  Steen  hvælver  sig  skiøn  deres 

Hal.  — 
Men  hvi  skiuler  sig  Solen  brat?  En  dæmrende 

Regnsky 
Dækker    Himlen.    Af  sted!    Regnen    alt    drypper    paa 

Blad. 
Hen  til  det  store  Kastanietræ!  dets  Blade  som  Palmer 
Hvælver  en  Kæmpeskierm  over  os  alle,  saa  grøn. 
Leger  med  Qviste  kun  her  og  med  de  brune  Kastanier! 
Snart  vil  Solen  med  Kraft  splitte  den  revnede  Sky. 
Regnens  Genier  kun  har  kolt  os  Luften,  og  fugtet 
Støvet  under  vor  Fod.  Fort  nu  lader  os  gaae! 


KIRKEGAARDEN 

Høstaftnen  er  saa  kølig  og  saa  klar. 

Forladt  den  skionne  Flora  Jorden  har. 

Autumnus  kom  paa  Stormen,  fulgt  af  Støv, 

I  Skoven  steg  han  af  blandt  visne  Løv. 

Guld  har  han  nok,  af  Purpuret  kun  lidt. 

Med  tunge  Krone  gaaer  han  sagte  Skridt, 

Og  hvisker  truende  til  hver  en  Lind, 

Som  ryster  Hovedet,  med  Graad  paa  Kind. 

Hvad  Hemmelighed  har  han  Skoven  sagt? 

„At  han  har  Døden  i  sit  Følge  bragt." 

Hvid  Vinter  i  en  Beenrads  Klædebon 

Bag  Muren  staaer  med  Leen  alt  i  Haand. 

Den  stærke  Høst  drev  Sommeren  paa  Flugt, 

Nu  plyndrer  han  fra  hvert  et  Træ  dets  Frugt, 

Udskriver  Alnaturen  streng  til  Skat, 

Og  hviner  i  den  gyselige  Nat. 

Hans  kolde  Hofmænd  i  den  strenge  Luft 

Forfængeligt,   som  Blomster  uden  Duft, 

Ham  følge,   gule,  brune,   gyldenklædt, 

Og  bukke  for  den  skumle  Majestæt. 

Det  ædle  Blaa,  det  muntre  Røde  sank; 

Kun  hist  og  her  en  Aster  rund  og  rank 

opliver  Græsset,  som  en  Skiønhed  bold, 
Men  uden  Ømhed  og  for  Elskov  kold. 

Det  hielper  ei  at  stride  meer,  Natur! 
Din  Time  kom,  udrundet  er  dit  Uhr. 
Din  gode  Konge,  Sommeren,  er  død. 
Snart  følger  du  ham  nu  i  Gravens  Skiød. 
Hor  Uglen  hist  bag  Bøgens  sorte  Blad! 
Hun  sidder  nu,  hvor  Nattergalen  sad, 
Og  tirrer  som  en  Hex,  en  gammel  Qvind 
I   Røverkulen,   Vintrens   Mordersind. 

O,  sover  sødt  i  eders  Kurve,  Smaae! 
I,  Efterslægtens  Haab,  ei  vandre  maae 
Med  Fader  i  den  sørgelige  Nat. 
Giem,  Hytte  luun  og  tryg!  min  elskte  Skat. 
Som   Svibler  i  den  varme  Blomsterbænk 
De  slumre.  Sundhed,  Gud!  de  Elskte  skienk, 
At  de  kan  spire  stærkt,  og  bære  Frugt, 
Naar  deres  Faders  Øie  længst  er  lukt. 

Jeg  vil  med  Digterlyren  i  min  Arm 
I  denne  Time  trodse  Nattens  Harm. 
Men   stille!   Blæsten  lægger  sig,  og   hist 
Nedstirrer  Straalen  paa   den  vaade   Qvist. 
O,  rene  Himmel!   om  en  bedre  Vaar 
Du  minder  mig,  som  sikkert  forestaaer. 
Ved  Kirkespiret  jeg  din  Maane  seer. 
Det  hvide  Ansigt  græder,  mens  det  leer. 

Og  viser,  som  en  syg,  men  deilig  Mø, 
At  det  er  sødt,  af  Kiærlighed  at  døe. 
Den  er  bedrøvet,  men  den  skiælver  ei, 
Den  iler  freidig  ad  sin  Sølvervei, 
Adlyder  uden  Knurren  Skiebnens  Bud, 
Og  stoler  fromt-uskyldig  paa  sin  Gud. 

Og  saa  vil  jeg.  Bort,  bort,  du  fæle  Syn! 
Den  mørke   Mismod  svandt  med  skumle  Bryn. 
Nu  venlig,  som  et  Barn,  jeg  atter  staaer 
Med  stille  Gysen  for  min  Kirkegaard. 

Men  hvad  er  dette?  Op  fra  Gravens  Ro 
Opsige,  Arm  i  Arm,  de  Døde  to; 
Den  ene  hist  fra  Kirkemurens  Læ, 
Og  denne  fra  sit  lille  sorte  Træ. 
Fortrolige  jeg  seer  dem  tale  blidt, 
De  blege  Qvinder  gaae  med  lange  Skridt, 
GaaeKirken  rundt  —  de  staae  for  mig  —  o.  Gru !  — 
Og  spørge:  Digter!  kiender  du  os  nu? 

O,  elskte  Moder!   seer  jeg  dig  igien? 
Kom  nærmere,  kom  til  din  Søn,  din  Ven, 
Lad  ham  betragte  disse  kiære  Træk  — 
Han  skiælver  ei,  han  foler  ingen  Skræk  — 
Din  Pande,  dine  Øine,  denne  Mund, 
De  sorte  Haar,  det  hulde  Smiil,  som  kun 
Du  straalte,  naar  du  aned,  hvad  jeg  blev, 
Naar  mit  Forsøg  jeg  paa  din  Skammel  skrev. 

o,  du  har  ei  oplevet  denne  Lyst, 

At  trykke  mig  som  Digter  til  dit  Bryst! 

Jeg  har  ei  nydt  den  Salighed,  at  see 

Din  Moderfryd;  jeg  deelte  kun  din  Vee. 

Og  denne  Siæl  —  den  fik  jeg  dog  fra  dig, 

Dit  eget  Billed  skued  du  i  mig, 

Din  Ild  indstrømte  du  den  spæde  Dreng 

Med  Aftenpsalmer  ved   hans   lille   Seng, 

Du  lærte  ham  i  Qval  at  føle  Mod, 

Du  lærte  ham  at  være  øm  og  god. 

Din  varme,  store  Siæl  var  kun  for  mørk, 

Og  Livet  var  dig  længe  kun  en  Ørk. 

Hist  hviler  ved  din  Fod  det  stakkels  Noer, 

Som  bragte  dig  ned  i  den  sorte  Jord.  — 

Hvor  er  hun?  Ak,  hun  svandt!  Hun  slumrer  sødt; 

Thi  hist  Veninden   har  hos  Gud  hun  mcdt, 

Som  svæver  hen  ved  Kirkemuren  der. 

Og  seer  paa  mig  ved  Maanens  Trylleskiær. 

Hun  hende  har  om  hendes  Son  fortalt, 

Og  hvert  et  Minde  tidt  tilbagekaldt. 

Sov,  elskte  Moder!   sødt  ved  denne  Sti. 
Din  gamle  Husbond   gaaer  dig  tro   forbi 
Hver   Søndag,  naar  han   iler  hisset  ind, 
Med   Orgelklang  at   røre   christne    Sind. 
Jeg  fik  i  Arv  fra  ham,  imens  du  leed, 
Hans  Sundhed,   Styrke,  og  hans  Munterhed. 
End  blusser  han  i  Kraft  med  hvide  Haar, 
Og  nyder  fro  sin  Vinter  som  en  Vaar. 

Har  du  ei  seet  mig  med  de  hulde  Smaae 
I  Sommer  ofte  her  ved  Porten  staae, 
Ved  Sprinkelværket?   Saae  du  ei  din  Søn 
Med  sine  Børn  at  giøre  taust  en  Bøn? 
Tilgiv,  vi  ei  kom  ind  til  dig  i  Aar! 
Jeg  seer  ei  gierne  Børn  paa  Kirkegaard. 

Du  Skygge  hisset  over  Gravens  Skiød! 
Hvi  har  du  mig  bedrøvet  ved  din  Død? 
For  sværmerisk  dit  skiønne  Hierte  foer, 
Og  kaldte  dig  for  tidlig  fra  vor  Jord. 
Hvi  har  din  Ven  saa  hurtig  du  forladt? 
Jeg  seer  dit  Aasjm  i  den  klare  Nat, 
Det  samme  rene  Smiil,  det  samme  Blik, 
Som  kom  fra  Himlen,  og  til  Siælen  gik. 
Ak,  mindes  du,  hvor  oprømt  og  hvor  glad 
Hist  med  din  Ven  i  Vennekreds  du  sad. 
Og  følte  dig  saa  styrket  og  saa  fri 
Ved  Venskab,  Munterhed  og  Poesie? 
Og  nu  —  det  er  forbi,  du  gik  herfra. 
Sov  sødt  i  Gravens  Skiød,  Amalia! 
Huldt  for  den  Hulde.  Hvergang  Vaarens  Luft 
Udklækker   Martsviolers   milde   Duft, 
En  Krands  af  disse  dødligblege  Smaae 
Din  Ven  skal  om  din  hvide  Urne  slaae. 

Det  luftige,   det  blege   Syn  forsvandt, 
Og  Maanen  skiuler  sig  bag  Skyens  Kant. 
Farvel,  du  skumle  Kirkegaard!  tilgiv. 
Jeg  dig  forlader;  Livet  elsker  Liv. 

Naar  jeg  er  død,  maaskee  du  mine  Been 
Skal  giemme  bag  en  opreist  Kampesteen. 
Da  mangen  Vandrer  standse  vil  sin  Gang, 
Paa  Graven  see,  og  tænke  paa  min  Sang. 
Nu  iler  jeg  til  Mennesker  igien. 
Den  sunde  Siæl  er  altid  Livets  Ven, 
Det  vinker  mig,  det  aabner  mig  sin  Skat, 
Og  nu,  min  gamle  Kirkegaard!  god  Nat! 


ROESKILDE     DOMKIRKE 

Jeg  atter  træder 

Til  disse  hellige  Steder, 

I  skiønne  Kirke, 

Som  monne  fortryllende  virke 

Paa  Skialdens  Hierne, 

Da  i  sin  Ungdom  han  gierne 

Sig  lod  omføre. 

De  gamle  Sager  at  høre. 

De  ældste  Mærker 

At  see,  fra  kraftige  Værker. 

Du   Hvælving   høie! 
Hvor  qvæger  du  atter  mit  Øie. 
Ei  Heden  føle 
Jeg  kan  i  Gangene  køle. 
Adskilt   fra   Tiden, 
Jeg  nu  —  som.  da  jeg  var  liden  — 
Forbauset    stirrer; 
Og   Tanken  sig   gierne   forvirrer 
I  Oldtidstaage. 
Dybt  aabner  her  sig  en  Laage, 

Hvor   Øiet   finder 

En  Levning,   der  ikke  forsvinder, 

Til  Stedet  bundet  — 

Skiøndt  Helten  længst  er  forsvundet. 


Hvor   herligt  hvælver 
Sig  Loftet!   Ikke  jeg  skiælver 
For  dristig  Bue. 
Sligt  Syn  kan  Modet  ei  kue; 
Thi    Sikkerheden 
Forbinder  sig  fast  med  Freden 
I   Dødens   Halle, 
Hvor  roligt  slumre  de  alle. 
Der  mægtigt   strede, 
Mens    Lidenskaberne    lede. 


Af   Kalken   træder 
Nu   i  fornyede   Klæder 
Du,  Blaatand   Konning!   — 
Svend  Estrithsøns  venlige   Dronning 
Han  selv,  den  Kiække, 
Den  Lærde.   Danmark   en   Række 
Gav   han   af   Sønner, 
Af  Konger.  —  Graven  belønner 
Dig,   Vilhelm  blide! 
Du   staaer  ved  Konningens   Side; 
Dig,  Vilhelm   kiække! 
Som  lod  dig  ikke  forskrække, 

Men  Svend  du  mødte, 

Med  Staven  tilbage  ham  stødte 

I   Kirkens   Porte, 

Da  han  med  Tankerne  sorte 

En  Flok  lod  myrde; 

Du  Christnes  kraftige   Hyrde! 

Og  kun  han  fanger 

Igien  ved  hiertelig  Anger 

For  store  Brøde 

Tilgivelsen. 

Længst  er  de  døde; 
Dog  Murens  Larve 
Fremtræder  med  friskere  Farve, 
At  ældste  Minde 
Saa  reent  ei  skulde   forsvinde. 


Margreta   hviler 
Endnu  paa  Kisten.  Du  smiler, 
Guldkrands  om  Haaret, 
Selv  hvid,  i   Stenen  udskaaret. 
Og  Solen  kaster 
En  Glands  paa  dit  Alabaster, 
Hvor  Saga  siger: 
Hun  ened  de  nordiske  Riger. 


Ei  længer  Bræder 
Tilnagle  de  herlige  Steder. 

Harsdorff!  dit  Minde 

Skal  ei  fra  Norden  forsvinde. 

Og  Sarcophager, 

Som  yndigt   Øiet  hendrager 

Til   Værker  skionne, 

Skal  dig,  vor  Wiedewelt!   lønne 

Rigt   efter  Doden, 

Med   Æren  betale  dig   Nøden. 

O,   tier  stille, 
I    Kunstnere,   som   ei   ville, 
At  Stilen  blandes! 
Her  maa  nødvendig  dog  sandes, 
At  Sagas  Halle 

Huldt  maatte  forene  dem  alle. 
Ei  blot  forene 

Maa  dybt  hun  Heltenes  Bene; 
Men  Kunstens  Værker, 
Hvorved   sig    Tiden   forstærker, 
Maae   med   forenes, 
Og  Følelsen  selv  forstenes, 
For  ei  at  svinde. 
Men   giemme   Kunstnerens   Minde. 

I  det  jeg  iler 
Mod  Døren,  hvor  Solen  smiler. 
For  ud  at  træde, 
Mig   moder   tryllende    Glæde. 
En   Mand   indkommer 
Fra  friske,  blomstrende   Sommer; 

Med  Drengeklynge 

Vil  han  ved  Orgelet  synge, 

For  Stemmer  at  øve, 

For  nye  Hymner  at  prøve. 

Han  mig  bevæger. 
Hartmann   paa   Orgelet   leger. 
Ved   Aftenrøde 
Hans  Toner  iblandt  de  Døde 
Som  Engle  suse; 
Pedalbasunerne    bruse. 
Og  Drenge  siunge 
Med  kraftig  levende  Tunge. 
Jeg  Døden  glemmer 
Ved  disse  barnlige  Stemmer; 
Hvert  Oldtidsminde 
For  Nutid  brat  maa  forsvinde, 
Og  Kirken  er  givet 
Med  Sangen  Haabet  og  Livet. 


Og  Aftenrøden, 

Som  blidt  her  smiler  til  Døden 

I  Veemods-Sorgen, 

Snart  viger  for  kraftige  Morgen. 

Da  Kirken  fyldes. 
Mens  Tvillingspiret  forgyldes 
Af  Dagen  klare, 
Der  seer  den  stimlende  Skare 

Til  Andagt  ile, 

Hvor  Oldtidsheltene  hvile. 

Da  diærvt  de  virke, 

Naar  Bøn  i  ærværdige  Kirke 

Har  Aanden  qvæget 

Og  først  til  Fromhed  bevæget; 

Naar  Egennytten 

Ei  med  fra  Borgen  og  Hytten 

Didhen  dem  fulgte, 

Ei  Billigheden  fordulgte; 

Naar  Hevn  og  Naget 

Af  Lidenskaben  —  som  Vraget 

Af  Stormen  drevet  — 

Er  Bølgernes  Bytte  blevet; 

Naar  reen  er  Siælen, 

Og  hverken  grum  eller  kiælen  — 

Men  manddomstyrket 

Har  Sandhedsurteme  dyrket. 


Bort,  Hovmods-Nisse! 
Jeg  seer  dig,  prægtig  tilvisse, 
I  Skrud  og  Pandser 
At  pleie  de  groveste  Sandser. 
Jeg  seer,  du  sidder 
Paa  vrinskende  Ganger  som  Ridder; 
Vel  stor  i  Tiden, 
For  Efterverden  kun  liden. 
Mens  Bonden  træller. 
Glad  dine  Grunker  du  tæller. 

Mens  Bonden  sveder 

Paa  hestetrampede  Heder, 

Huult  lyder  Hornet; 

Du  jager  Hiorten  i  Komet. 

Du  smedder  Lænker, 

Og  hader  Manden,  som  tænker. 


Bort,  Frækheds-Nisse! 
Jeg  seer  dig,  lurvet  tilvisse, 
Med  Ladheds  Pialter 
At  knæle  for  Mordets  Alter; 
At  hvæsse  Dolken. 
Den  kalder  du  —  Sandhedstolken! 
Alt  Stort  du  hader. 
Alt  Ædelt.  I  stinkende  Gader 
Du  staaer  som  Taler; 
Og  Løgn,  Spidsfindighed  galer 
Som  Oprørshane. 
Det  er  din  kiæreste  Vane. 
„Alt  vorde  Lige!" 
Det  pleier  du  helst  at  sige. 
Saa  blier  det  Slette 
Saa  lige  jo,  som  det  Rette. 


Men  danske  Stænder 
Sig  broderligt  række  Hænder. 
Ei  kiende  disse 
Den  prægtig-pialtede  Nisse, 

Der  staaer  til  Skamme; 

Thi  det  er  —  Een  og  den  Samme, 

Der  vexler  Larven 

I  Tiden,  og  skifter  Farven 

I  Pragt,  i  Gruset: 

Selvkiærligheden,  beruset. 


Men  her,  hvor  tolket 
Kun  Retfærd  vorder  af  Folket; 
Hvor  de  frembære 
Den  danske  Konge  til  Ære 
Beskedne  Bonner, 
Som  siette  Frederik  lonner 
Med  Fadersmilet  — 
Her  stige,  hvor  længst  de  hviled, 
Konger  af  Graven, 
At  indvie  Konningegaven. 
Med  sieldent  Snille 
Svend  Estrithson  fra  sin  Pille; 
Margreta  haster 
Fra  Altret  af  Alabaster; 
Og  Dybet  sukker. 
Thi  fierde  Christian  oplukker 
Sit  Kobbergiemme, 
At  blande  sin  stærke  Stemme 
Med  Folkesangen, 
Der  lyder  til  Orgelklangen. 


MIN    KAKKELOVN 

Ak,  min  Trøst!  min  Elskerinde! 
Hvor  din  Ynde  lokker  mig. 
Altid  her  i  Stuen  inde 
Ventende  jeg  finder  dig. 


Alderen  paa  dig  ei  tager, 
Skiøndt  din  Ungdom  ligger  fiem; 
Og  dit  Hierte  mig  behager, 
Skiøndt  det  hamret  er  a£  Jern. 


Kold  du  est  vel  af  Naturen, 
Men  du  let  kan  vorde  heed; 
Naar  kun  bruges  Bøgecuren, 
Strax  du  føler  Kiærlighed. 

Da  mit  mørke  Vinterkammer 
Livner  du  med  munter  Brand, 
Og  din  Mund  —  med  Heimdals  Flammer 
Viser  mig  sin  Gyllentand. 

Da   med   roligtstille    Hierte 
Stirrer  hen  jeg  uden  Ord, 
Drømmer  ved  din  Tryllekerte, 
Til  der  kommer  Lys  paa  Bord. 

Hvert  et  Barndomsminde   hitter, 
Som  en  Alf,  i  Stuen  ind. 
Mens  derude  Maanen  titter 
Fra  sin  Sky  med  blege  Kind. 

Ingen  Veemod,   kolde   Maane! 
Det  er  Livet  ei  til   Gavn; 
Hist  hvor  dine  Straaler  blaane, 
Drømmer  Længsel  kun  og  Savn. 

Her  ved  Kakkelovnens  Lue 
Synes  Verden  mig  saa  smuk. 
Og  i  dæmringslorte  Stue 
Leger  Alfen  Blindebuk. 


JOACHIM    CONRAD   OEHLENSCHLAGER 

Maj  1827. 

Den  unge  Mai  udspringer  atter  fro, 

Og  Sangfugl-Skaren  vender  glad  til  Nord, 

Med  Græsset  dækker  sig  den  skiøre  Jord, 

Og  spæde  Blade  frem  af  Knoppen  groe. 

Og  regnbuf arvet  Blomsterskaren  staaer; 

Alt  sig  fryder. 

Alting  tyder 

Paa  et  nyt  livsaligt  Aar. 

Paa  Bakken  hæver  sig  den  sunde  Borg 

Med  sine  ranke  Fløie,  som  tilforn; 

Men  Klokken  kimer  hist  fra  Kirkens  Taarn, 

Den  lille  stille  Skare  tyder  Sorg, 

En  Kiste  bæres  hen  paa  sorten  Baar 

Giennem   Haven 

Ned  til  Graven 

Paa  den  øde  Kirkegaard. 

Hvo  bringes  did?  —  Ak,  savner  du  ham  ei: 
Den  Olding,  som  saa  tidt  med  muntre  Blik, 
Med  sneehvidt  Haar  imellem  Blomster  gik. 
Selv  en  Decemberrose  —  frisk  i  Mai: 

Som  ene,  med  sin  Stok,  sin  lille  Hund, 

Var  at  mode 

I  den  sode 

Aftenklare  Sommerstund  ? 


Haandværkeren  med  Kalk  og  Kosten  her 

Oppudser  flittigt  end  den  smukke  Muur, 

Der  kneiser  kongelig  i  fri  Natur; 

Men  Borgens  gamle  Foged  savnes  der. 

Han  passer  længer  ei  opmærksomt  paa; 

Lyse  Øie 

Maatte  boie 

Sig  i  Dødens  skumle  Vraa. 


Du  diærve  Gubbe,  som  blev  aldrig  træt. 
Som  slog  dit  Orgel,  sang  med  stærken  Rost! 
Tilsidst  dog  isnet  Døden  har  dit  Bryst, 
Betale  maatte  du  Natur  sin  Ret. 
Halvhundred  Aar  paa  Bakken  ung  du  gik, 
Saae  de  Andre 
Heden  vandre, 
Kraftig  end,  med  stærke  Blik. 


Da  Døden  blev  fortørnet,  for  den  ei 
Dig  kunde  saare  langsomt  med  sin  Lee; 
Din  Kind  kun  rodmed  mere  frisk  i  Snee, 
Og  Hosten  saae  dig  stærk  paa  gyldne  Vei: 

En  Feberalf  til  Hielp  den  kaldte  frem, 

Dine  Kræfter 

Seent  gav  efter  — 

Og  din  Gud  dig  kaldte  hiem. 


Nu  sidder  du  ei  meer  ved  Vintertid 
Nær  Buegangen  i  den  lune  Krog, 
Og  stirrer  tausopmærksom  i  din  Bog, 
Mens  Storm  og  Skyer  larme  vildt  i  Strid. 
Fra  Vindvet  glimter  ikke  meer  dit  Lys. 
Det  er  slukket, 
Øiet  lukket, 
Brustet,  ak!  i  Dødens  Gys. 


De  Træer,  du  planted  i  din  Urtegaard 

For  mange  Somre  siden,  savne  dig; 

Naar  Gravenstenen  atter  pynter  sig. 

Og  hvid  af  Blomster,  guul  af  Æbler  staaer. 

Du  paa  det  skiønne  Træ  ei  henrykt  seer. 

Ingen  Sommer, 

Naar  den  kommer. 

Glæder  dig  paa  Bakken  meer. 


Og  naar  jeg  digter  et  begeistret  Qvad, 
Og  Danerfolket  lytter  til  min  Sang, 
Da  giør  det  dig  ei  meer  —  som  mangen  Gang 
Saa  stærktbevæget  og  saa  faderglad. 

Og  dine  Børneborn,  den  hulde  Flor, 

Skal  ei  trykke  — 

Tabte  Lykke!  — 

Dig  til  Hiertet,  modenstor. 


Men  glemmes  vil  du  ei  paa  Fredriksberg, 
Saa  længe  Slottet  kneiser,  Kirken  staaer; 
Thi  virket  har  du  der  halvhundred  Aar, 
Bergelmer,  for  det  hulde  Fredens  Bierg. 
Og  mangt  et  Sagn  om  dig  der  hores  vil, 
Naar  i  Kammer 
Maanen  flammer. 
Og  ved  helligt  Orgelspil. 


Om  Aftnen  tidt,  naar  Skyggen  falder  lang, 
Vil  Pigen  gyse,  naar  hun  troer,  din  Aand 
Staaer  bleg  med  Hovednøglen  i  sin  Haand, 
Og  skynder  sig  hen  ad  den  dunkle  Gang. 
Hun  troer,  du  sysler  end  paa  kiære  Borg, 
Paa  de  Steder, 
Hvor  med  Glæder 
Stundom  blandte  sig  din  Sorg. 


O,  frygt  kun  ei!  thi  saligt  er  hans  Liv; 
Høit  over  Luften  blaa  i  Englebo, 
Der  finder  nu  hans  varme  Hierte  Ro 
Hos  sine  Dott"e,  hos  sin  Venneviv. 

Hans  Søn  med  Hustru,  Børn  ved  Graven  staaer 

Taaren  flyder, 

Ønsket  lyder: 

Skienk  os,  Gud!  hans  Kraft,  hans  Aar. 


Men  ikke  vi  blot  røres  ved  hans  Savn; 
Han  var  sin  Konge  kiær,  en  ærlig  Svend; 
Han  glemmes  ei  af  vakkre  Dannemænd, 
Thi  i  sin  lille  Kreds  han  stifted  Gavn. 
Og  tidt  afhialp  han  arme  Broders  Nød, 
Skabte  Glæder; 
Derfor  græder 
Ærlig  Troskab  ved  hans  Død. 


Ja,  Somren  selv  med  et  bevæget  Sind 

Farvel  ham  sagde:  Dagen  før  hans  Død, 

Du  lille  Nattergal!  din  Stemme  lød 

Tæt  ved  hans  Vindver  i  den  grønne  Lind. 

Jeg  aldrig  før  har  hørt  dig  synge  der. 

Ikke  siden  — 

Kun  i  Tiden 

Af  hans  Aftens  sidste  Skiær. 


O,  alt  for  skiønne  Vaar  ved  Gubbens  Grav! 
I  dig  ei  skumle  Mismod  trives  kan. 
Hist  smiler  Tidens  Segl  med  blegen  Rand, 
Og  Solen  synker  i  et  Rosenhav, 

Og  Haabets  Grønt  selv  farver  Skyen  varm. 

Ingen  Klage! 

Kun  tilbage 

Sank  han  i  sin  Skabers  Arm. 


TIL 
CHARLOTTE  O E HLE NS CHL A GE R 

Mit  elskte  Barn!  jeg  fandt  mig  taaligt  i, 
At  du  for  nogen  Tid  forlod  de  Kiære. 
Ei  spærre  vilde  jeg  din  Blomstersti; 
Hvi  skulde  jeg  din  Fredsforstyrrer  være? 

Du  borte  var.  Saa  venligt  Solen  leer 

I  Hiørnestuen  —  dog  forsvandt  ei  Sorgen; 

Dit  Sytøi  laae  i  Vindvet  ikke  meer, 

Du  kom  ei  ind  at  hilse  mig  Godmorgen. 

Dog  blev  jeg  rolig.  Ak,  men  da  jeg  saae 
Pianofortet,  da  jeg  det  berørte, 
Da  randt  min  Taare,  og  jeg  tænkte  paa, 
Hvor  tidt  jeg  her  din  skiønne  Stemme  hørte. 

Det  staaer  forladt.  Nu  du  min  Digteraand 
Ei  med  det  sode  Trylleri  forlyster; 
Nu  paa  Tangenterne  m.ed  uvant  Haand 
Kun  spiller  mig  en  Sang  din  lille  Søster. 

Reis  lykkelig!  Favn  mig  til  næste  Vaar, 
Saa  vil  jeg  Savnet  og  min  Længsel  glemme. 
Naar  Nattergal  igien  i  Bøgen  slaaer, 
Da  lyder  kiærligt  mig  Charlottes  Stemme. 


Hun  kom  igien.  Da  klang  den  hulde  Røst 
Mig  atter  yndigt  —  men  kun  nogle  Dage; 
Da  drog  hun  til  den  ubekiendte  Kyst, 
Hvorfra  man  aldrig  kommer  meer  tilbage. 


KAREN  MARGARETA  RAHBEK, 
FØDT  HEGER 

See  Graveren  i  aarle  Stund 

I  Dødens  kolde,  sneebedækte  Have, 

Han  hugger  i  den  frosne  Bund 

Et  Hul  paa  ny  blandt  de  nedsiunkne  Grave. 

I  klare  Luft  fra  Taarnet  Klokken  klinger. 

Mens  man  en  Kiste  ned  fra  Bakken  bringer. 


Hvo  kommer  der  ved  sørgelige  Giald, 
Hvis  Veemodstoner  giennem  Luften  bølge? 
En  Præst,  to  Brødre  med  en  gammel  Skiald: 
Det  er  det  hele  høitidsfulde  Følge. 
Han  ønsked  ingen  Vidner  til  sin  Klage, 
Beskedent  traadte  Vennerne  tilbage. 


Thi  Venner  havde  hun,  som  Faa, 
Og  Faa,  som  Camma,  Vennerne  fortiente. 
De  skal  ei  meer  til  dig  paa  Bakken  gaae. 
Hvor  Giestfrihed  og  Munterhed  dem  vente; 
Hvor  yndig  Vittighed,  som  Livet  fryder, 
Dem  strax  paa  Tærskelen  velkommen  byder. 

Hvi  døde  du  i  Vintrens  Kuld, 

Du,  alle  Blomsters  kiærlige  Veninde? 

Hvi  maatte  de,  fremspiirt  af  Foraarsmuld, 

I  store  Krands  sig  ei  omkring  din  Kiste  vinde? 

Naar  næste  Vaar  den  unge  Rose  kommer, 

Den  bøier  sorgfuld  Knoppen  i  sin  Sommer. 


Forladt  man  visne  Grønning  seer, 

Thi  ei  du  vander  meer  de  spæde  Buske, 

Og  maler  ei  med  stærke  Farver  meer 

Paa  hvide  Bræt  de  fagre  Blomsterduske. 

Hvergang  din  Hauge,  Camma!   du  besøgte, 

Da  smiilte  Flora  selv,  og  Vestenvinden  spogte. 


Men  ei  kun  Blomsterbladet  blev 

Dit  Hierte  kiært,  du  sindrige  Veninde! 

Det  Blad,  som  Tænker  og  som  Skiald  beskrev, 

Det  yndte  du,  som  Roser  og  Kiærminde, 

Og  Sproget  kiendte  du  i  hver  en  Farve, 

Der  smykte  Følelsen  som  Blomsterlarve. 


Det  er  forbi.  Nu  staaer  du  ikke  meer. 

Og  danner  smukke  Skriin  til  Vennegave. 

I  sidste,  sorte  Skriin  jeg  seer 

Dig  langsomt  bæres  til  de  Dodes  Have. 

I  treti  Aar  du  bar  alt  paa  din  Smerte; 

Ei  nænte  Dødens  Haand  at  knuse  store  Hierte. 

Dit  stakkels  Legem  tær'des  hen, 

Lidt  efter  lidt  forsvandt  de  sidste  Kræfter; 

Men  Siælen  var  dog  karsk  igien, 

Og  ei  dit  Mod  gav  slap  for  Angsten  efter. 

Og  hvad  til  sidste  Stund  selv  Qval  ei  kunde  bøie. 

Det  var  dit  herlige,  dit  tankefulde  Øie. 


Det  nedsank  aldrig  svagt  og  mat, 

Det  mægted  ingen  Piinsler  at  fordunkle; 

Som  Stiernen  i  sin  sorte  Nat, 

Vi  saae  det  giennem  Lidelserne  funkle. 

Da  brast  det  endelig  ved  Dødens  Stemme; 

Dets  Engleblik  kan  ingen  Ven  forglemme. 


Hvor  meget  sig  forandred  ei. 
Mens  Bakkehusets  Vraa  stod  uforandret! 
Jeg  vandred  paa  min  Ungdoms  Vei, 
Hvergang  jeg  ud  til  Digterhytten  vandred. 
Nu  Tæppet  faldt.  —  Dog  nei,  du  kiære  Stue! 
End  vinker  venligt  mig  din  Amelue. 


Der  finder  jeg  min  Ungdoms  Ven 

Paa  Bakken,  tæt  omringt  af  Floras  Dale; 

Der  skal  endnu  vi  tidt  igien 

Med  Kiærlighed  om  dig,  vor  Camma!  tale. 

Naar  ved  dit  Minde  da  vort  Øie  flammer, 

Som  Stierne  blinker  du  fra  Himlen  til  dit  Kammer, 

Ja,  Margarita!  reen  og  klar, 

Med  alle  Aandens  Evner,  Hiertets  Dyder, 

Du  var  en  Perle  dyrebar, 

Du  var,  hvad  os  dit  elskte  Navn  betyder. 

Vi  sees  igien!  Den  fromme  Tanke  trøster 

Din  Mand,  din  Slægt,  din  Ven,  din  Broder  og  din  Søster. 


RAHBEKS     MINDE 

CANTATE, 
opført  i  Studenter-Foreningen  den  I6de  luni  1830. 

Q VARTE  T 

Et  venligt  Billed  til  os  seer, 
Fra  Væggen  hist  det  smiler; 
Men  gamle  Rahbek  ikke  meer 
Nu  til  vort  Samqvem  iler. 
Ak,  dybt  i  Graven  hviler, 
Vor  Vens  afsiælte  Leer! 

CHO  R 
Men  med  kiærlige  Krandse  vi  pryde 
Faderens,  Vennens,  Broderens  Træk; 
Og  vore  sønlige  Sange  skal  lyde. 
Harpe!  kling,  som  veemodige  Bæk, 
Over  den  Bølge,  med  venlige  Klage, 
Ak  —  som  aldrig  vender  tilbage; 
Mens  med  kiærlige  Krandse  vi  pryde 
Faderens,  Vennens,  Broderens  Træk. 

RECITATIV 

Vi  høre  ham  ei  meer  fra  Lærerstolen: 
Han  fører  os  fra  Skyggen  ei  i  Solen, 

Hvor  Kunstens  skionne  Blomster  staae, 

Der  aldrig  visnede  forgaae. 

Den  vise  Gartner  ikke  længer 

Giør  os  opmærksom  paa  det  fine  Blad. 

Nu  Sorgens  Lilie  skiller  Kalken  ad, 

Og  paa  hans  lille  Grav  med  Stilken  hænger. 

SANG 

Men  aldrig  skal  en  Sang  vi  synge 
Til  Vinens  Priis  i  Broderklynge, 
Og  mindes,  Rahbek!  ei  din  Sang. 
De  friske  Blomster  af  dit  Lune 
Skal  ingen  høstlig  Kulde  brune, 
De  spire  skal  ved  Bægerklang. 

De  skal  med  friske  Farver  dufte 
I  mangen  Ynglings  Foraarslufte, 
Og  stemme  Siælen  glad  og  mild; 
Med  Lastens  fine  Gift  ublandet, 
For  Kongen  og  for  Fædrelandet 
Opflamme  Kiærlighedens  Ild. 


Efter  Talen. 

SANG 

Naar  Fanen  os  til  Marken  vinker, 
I  Solen  Bajonetten  blinker, 
Dit  Minde,  Rahbek!  for  os  staaer. 
Det  Sværd,  som  rustent  paa  din  Kiste 

Din  Kiærlighed  til  Standen  viste, 
Bar  du  i  treti  Hædersaar. 


Skiøndt  ikke  du  var  vaabenøvet, 
Din  Aand  dog  var  i  Faren  prøvet, 
Begeistret  var  du  for  din  Stand. 
Og  gierne  havde  strax  du  Livet, 
Hvis  Pligten  kræved  det,  hengivet 
For  Konning  og  for  Fædreland. 


DUET 

Videnskaberne  vare  dig  kiære, 

I  din  Kundskab  du  satte  din  Ære, 

Sad  i  den  lille,  skygfulde  Krog, 

Glad  ved  den  Vises  sindrige  Bog. 

Ak,  nu  stande  de  herlige  Skatte 

Støved',  forladte, 

Savne  den  vittige,  tænksomme  Ven, 

Spredes  vel  snart,  som  Avnerne,  hen! 


CHO'R 

Han  var  en  brav  Student, 

Det  er  hans  Monument, 

Og  derfor  skal  Studenten  høit  ham  prise 

Med  hæderlige  Vise 

Til  sildig  Alder,  velfortient. 

Han  Musers  Ild  i  mangen  Barm  har  tændt. 

C  ;  stod  det  ei  paa  Prent, 

Vi  vidste  det  dog  alle; 

Vi  hørte  ham  i  Axelhalle. 

Vor  elskte  Lærer  var  en  brav  Student, 

Taknemligt  mindes  vi  ham  alle. 


CHRISTIANE 
I 

VED    HENDES    GRAV 

Visselulle  nu,  Barnlil! 
Sov  nu  sødt,  og  sov  nu  længe, 
Skiøndt  din  Vugge  stander  stil, 
Uden  Duun  og  uden  Gænge. 

I  din  Sommers  første  Tid 

Storm  ei  hvined  over  Stubben; 

Morgenen  var  blaa  som  blid, 

Da  som  Blomst  du  sprang  af  Knoppen. 

Frisk  som  Rose  blussed  du 
I  din  Skiønheds  feire  Dage. 
Atter  vorder  ung  min  Hu, 
Naar  paa  dem  jeg  seer  tilbage. 

Da  med  os  hver  Hyttens  Giest 
Christianes  Fødsel  signed; 
I  den  muntre  Rosenfest 
Selv  hun  sine  Roser  ligned. 

Juli!  du  i  Aar  oprandt 

Ung,  som  for,  med  Rosenroden  — 

Christiane  du  ei  fandt, 

Livet  skifted  om  med  Døden. 

Hulde  Roser  samme  Glands, 
Som  i  hendes  Ungdom,  viste; 
Men  de  skienkte  kun  en  Krands 
Til  den  Bleges  sorte  Kiste. 

Visselulle  da,  Barnlil! 
Sov  nu  sødt,  og  sov  nu  længe, 
Skiøndt  din  Vugge  stander  stil. 
Uden  Duun  og  uden  Gænge. 

Som  Aladdin  staaer  din  Ven  — 
Halvt  Aarhundred  snelt  bortiilte  - 
Tænker  paa  den  Tid  igien. 
Da  til  første  Sang  du  smiilte. 

I  din  Lottes  Blomsterbed 
Hviil,  hvor  alle  Sorger  tie; 
Smiil  fra  Himlen  Lykke  ned 
Til  din  elskede  Marie! 

„Tag  dem,  Gud!  i  Varetægt," 
Lod  til  Himlen  dine  Bonner. 
Hulde  Skytsaand!  folg  din  Slægt, 
Sign  din  Husbond,  dine  Sonner. 

Børnebørn,  de  kiære  Smaae, 
End  ei  veed,  hvad  de  forliste, 
Vil  den  Kiærlighed  forstaae. 
Som  du  dem  i  Svøbet  viste. 

Moder  var  du  blot  ei  dem  — 
Armod  vilde  du  beskytte, 
Og  du  fandt  dit  Hiertes  Hiem 
Atter  i  saamangen  Hytte; 

Følte  dybt,  hvad  Næsten  leed, 
Og  for  Svages  Hielp  at  fremme, 
Du  med  skiøn  Veltalenhed 
Hæved  bedende  din  Stemme; 

Negted  selv  dig  Fryd  og  Lyst, 
Tarveligt  du  monne  vandre, 
Oftest  med  bekymret  Bryst, 
Thi  du  deelte  Sorg  med  Andre. 

Ingen  Veemod  føles  nu. 
Hist  forstumme  Støvets  Klager, 
Salig  gienfødt  smiler  du, 
Ingen  Sorg  dit  Hierte  nager. 

Christiane!  —  men  dit  Savn  — 
Hvor  skal  jeg  min  Lindring  j5nde? 
Hvad  har  jeg  igien?  —  Dit  Navn 
Og  dit  dyrebare  Minde. 

Oehlenschlager  12 

Og  de  Børn,  som  du  mig  gav, 
Elskte  Sønner,  elskte  Datter, 
Trøste  skal  mig  til  den  Grav, 
Hvor  vi  gienforenes  atter. 

Stedse,  til  du  mig  forlod, 
Mine  Sange  var  dig  kiære; 
Ja,  din  Aand  min  Aand  forstod. 
Og  min  Ære  var  din  Ære. 

Naar  jeg  nu  har  endt  en  Sang, 
Søger,  efter  gamle  Vane, 
Dig  —  da  lyder  Harpens  Klang 
Aldrig  meer  for  Christiane. 

Ved  din  Grav,  til  sorgfuldt  Sind, 
Harpen  toner  svagt  og  ene, 
Som  en  vildsom  Nattevind 
I  de  vaade  Vintergrene. 

Visselulle  da,  Barnelil! 
Sov  nu  sødt,  og  sov  nu  længe! 
Skiøndt  din  Vugge  stander  stil, 
Uden  Duun  og  uden  Gænge. 

II 

PAA   EN   SKØN  SOMMERDAG,   KORT   EFTER 
HENDES   DØD 

Solen  skinner  ikke  meer  paa  dig, 
Meget  Solskin  ei  du  nod  i  Livet. 

178 


Veemodsfuldt  erindres  du  af  mig, 
Du  til  Hustru  blev  af  Gud  mig  givet. 
Kiærligt  mindes  jeg  din  Ungdomsvaar  — 
Der,  som  Sommerfugl,  min  Tanke  sværmer, 
Levende  jeg  seer  den,  som  i  Gaar, 
Naar  sig  Mindet  atter  Siælen  nærmer. 

Du  var  kraftig,  du  var  sund  og  skiøn, 
Deilig  Rosenknop  i  Morgenrøden. 
Hvilken  Forskiel,  da  du  laae  i  Løn 
Bleg,  og  droges  ubevidst  med  Døden! 
End  som  Moder  kan  jeg  grandt  dig  see 
Med  de  Smaae  —  o,  hvilken  yndig  Scene! 
Gode  Gud!  beskyt  de  kiære  Tre; 
Christiane  slumrer  hos  den  Ene. 

End  jeg  seer  dig:  Intet  du  attraaer 
For  dig  selv,  du  lever  kun  for  Andre. 
Og  naar  Solen  høit  i  Zenith  staaer, 
„Kiærlighedens  Sti"  jeg  seer  dig  vandre. 
Søde  Urter  du  os  hente  vil. 
Du  ved  Bordet  vil  os  gierne  fryde; 
Men  du  selv  —  vi  faae  dig  ei  dertil, 
V  i  skal  nyde,  d  u  vil  Intet  nyde. 

Ak!  du  var  saa  ivrig  og  saa  tro. 
Men  du  vandred  ei  ad  Glædens  Bane. 
End  jeg  seer  dem  hist,  de  gamle  Skoe, 
Og  din  brune  Kaabe,  Morgiane! 

Din  Aladdin  var  jeg,  skiondt  din  Mand; 
Og  igiennem  alle  Livets  Kampe 
Trøstede  dig  i  din  Ægtestand 
Poesiens  underfulde  Lampe. 


Denne  Verden  ei  du  ret  forstod, 
Derfor  ængsted  dig  for  megen  Smerte. 
Ivrig  var  du  —  men  du  var  saa  god, 
Naar  ei  spændt,  uroligt  var  dit  Hierte. 
Nu  er  Hiertet  roligt.  Du  er  glad 
Hos  din  Gud  —  din  Huusbond  er  bedrovet. 
Skiondt  jeg  veed,  vi  kort  kun  skilles  ad, 
Salig  Aanden  svinger  sig  fra  Støvet. 


Folg  mig  som  en  Skytsaand  paa  min  Vei, 
Vift  i  mine  hostliggule  Blade, 
Smiil  i  Vaar  som  en  Forgietmigei! 
Aldrig  du  din  Digter  maa  forlade. 
Giv  til  mangen  Sang  mig  Ild  og  Lyst, 
Lær  med  Jordens  Sorg  mig  at  forsone, 
Og  naar  Døden  isner  dette  Bryst  — 
Salige!  bring  mig  til  Naadens  Throne. 


PAA    MIN    MODERS    GRAV, 

DA   HUN    NYLIG    VAR   JORDET 

Det  er  forbi! 

Jorden  ruger  paa  dit  Bryst  i  Gravens  Giemme. 

De  ile  hver  til  Sit,  som  fulgte  dig; 

Kun  Kirkeklokken  lyder  sørgelig, 

Og  døver  lydende  min  brudte  Stemme. 


Det  er  forbi! 

Kulde  sover  i  dit  før  saa  varme  Hierte, 

Som  slog  for  mig  med  ømme  Moderslag. 

O,  evig  mindes  jeg  den  skumle  Dag, 

Da  skiælvende  det  brast  i  Dødens  Smerte. 


Du  var  mig  huld! 

Faa  kun  elske  mig  paa  denne  mørke  Klode; 
D  u  elskte  mig  —  og  reves  fra  min  Favn, 
Nu  staaer  jeg  bleg  ved  Mindet  om  mit  Savn, 
Jeg  seer  dig  aldrig,  aldrig  meer,  du  Gode! 

Paa  haarde  Fiel 

Koldt  og  blegt  dit  elskte  Legem  hviler. 

O,  Moder!  end  i  Doden  var  du  blid, 

Du  salig  laae  som  Himlens  Engel  hvid, 

Jeg  seer  dig  end  paa  Baaren,  hvor  du  smiler! 

Jeg  trykker  end 

Hede  Kys  paa  dine  kolde  Arme, 

Som  sank  i  Dødens  Kamp  saa  kraftesløse  ned. 

O,  de  har  baaret  mig  i  Barndoms  Kraftloshed, 

Og  favnet  mig  med  Moderømheds  Varme! 


Jeg  stirrer  end 

Modløs  paa  dit  lukte,  brustne  Øie. 

Det  smiler  aldrig  til  den  arme  Yngling  meer. 

Det  nedsank  koldt  og  mørkt,  som  Gravens  Leer, 

For  aldrig  meer  at  straale  til  den  Høie. 


Det  er  forbi! 

Klokken  tier.  Jorden  ei  dig  savner. 

O,  sov  da  sødt!  Den  Siæl,  du  skienkte  mig. 

Skal  varmt  og  veemodsfuldt  erindre  dig, 

Indtil  forklaret  hisset  jeg  dig  favner. 


SOPHIAS     GRAV 

Du,  som  iler  med  Lyst  at  husvales  i  Løvenes  Høisal, 
Vandrer!  stands  dine  Fied,  læs  den  Begravedes  Navn; 
Thi  her  slumrer  et  Hierte,  som  elskte  Naturen  og 

Skiønhed 
Inderlig  varmt,  som  du  selv  —  ak!  men  det  banker  ei 

meer. 
Tidt,  som  du,  hun  sig  skyndte  forbi  til  vaarlige 

Glæder; 
Eengang  standse  du  skal,  sænkes  i  Mulden,  som  hun. 
Fredriksberg  var  den  Elskede  kiært,  nu  hviler  Sophia, 
Hvor  hun  bag  skyggende  Træer  følte  sin  Fryd  og  sin 

Qval. 
Elskte  Søster!  hvergang  jeg  forbigaaer,  falder  mit  Øie 
Giennem  den  sprinklede  Port  hen  paa  din  Gravs 

Monument. 
Frem  og  tilbage  din  Broder  en  Tidlang  vandrer  i 

Solskin 
Graven  forbi,  og  en  Dag  —  standser  hos  dig  han 

tilsidst. 

FØLGEN    AF    THORS    HAMMERTAB 

Thor  mistet  har  sin  Hammer, 
Han  opbragt  var  i  Sind; 
Hvad  hialp  i  Sky  hans  Flammer, 
Og  hvad  hans  Hvirvelvind? 
Hvad  hialp  de  Luftens  Lege? 
Man  loe  ad  Gudens  Harm, 
Og  Jetter  ei  bevæge 
Sig  lod  af  Kærrens  Larm. 


Vel  Ydun  kom  tilbage, 
Vel  Fenris  fnøs  i  Baand; 
Men  Havets  glubske  Drage 
Fik  daglig  Overhaand. 
Den  spændte  Jorden  mere, 
Høit  Hel  i  Hulen  bød. 
Hver  Dag  man  hørte  Flere, 
Som  døde  Sottedød. 


Nu  Askurs  svage  Sønner 
Reent  tabte  deres  Mod. 
De  planted  Ærter,  Bonner, 
Men  Krig  de  ei  forstod. 

De  blev  spidsfindig  kloge, 
De  tugted  Børn  med  Riis, 
Og  alt  som  Lærepoge 
Hver  var  som  Mimer  viis. 


De  undersøgte  Solen, 
De  fældte  Verdens  Dom; 
Men  angst  de  faldt  af  Stolen, 
Saasnart  en  Fiende  kom. 
For  dem  end  meer  at  giekke, 
Som  med  et  visnet  Løv, 
Gav  Drengene  dem  Sække 
Med  Guld-  og  Sølver-Støv. 


Nu  sloges  de  om  Støvet, 
Som  for  en  vigtig  Sag. 
Sin  Beiler  blev  berøvet 
Ungmøen  mangen  Dag. 
Hun  maatte  vente  længe. 
De  skiønne  Roser  svandt, 
Naar,  hvad  man  kaldte  Penge, 
Ei  hendes  Beiler  vandt. 


En  Alf,  en  lystig  Broder, 
Skrev  Billeder  paa  Skiold 
Om  Fader  og  om  Moder, 
Gav  dem  et  Barn  i  Vold. 

Nu  Svenden  op  sig  blæste, 
Hvergang  han  Skioldet  saae; 
Naar  han  de  Runer  læste, 
Blev  han  af  Hovmod  blaa. 


Han  troede  sig  en  Herre, 
Fordi  hans  Far  var  Mand. 
Nu  kiorte  han  i  Kærre, 
Det  kaldte  han  sin  Stand. 
Og  spurgtes  om  Bedriften, 
Da  tog  han  Pladen  klar, 
Beviste  dem  af  Skriften, 
Han  havde  havt  en  Faer. 


En  Faer  har  Hver  paa  Jorden, 
Og  stod  med  Runer  Alt, 
Hvad  der  i  Syd  og  Norden 
Af  Manddom  forefaldt, 
Saa  vilde  Hver  vel  finde 
Tilsidst  en  Formand  bold. 
Hvorved  han  kunde  vinde 
Sig  Runer  paa  sit  Skiold. 


Men  da  en  Hob  forst  eied 
Den  klogtopfundne  Ret, 
De  Alting  overveied 
Til  Held  for  deres  Æt. 

Saa  blev  da  Byrd  og  Guldet, 
Hvad  Mimer  var  og  Thor. 
Da  reiste  sig  af  Muldet 
De  Riser  over  Jord. 


Fru  Ydun  klynked  saare, 
Svindsotig,  lidet  fri; 
En  Skiald  blev  kaldt  en  Daare, 
Og  Elskov  Sværmeri. 
Ei  følte  man  det  Høie 
Meer  i  Naturens  Favn. 
Det  var  kun  at  f  o  r  n  ø  i  e. 
Nu  skulde  stiftes  Gavn. 


Ved  Gavn  og  Borgernytte 
Fandt  nu  kun  Verden  Ro. 
Nu  Harald  bygte  Hytte, 
Og  Sigvald  flikte  Sko. 
Nu  solgte  Rerek  Skofter, 
Som  Skialm  og  Alger  nød, 
Og  Asbiørn  syede  Kofter, 
Før  han  var  rigtig  død. 


Hvorfor  man  skulde  spise, 
Hvorfor  i  Huse  boe, 
Hvi  sig  i  Klæder  vise. 
Og  hvorfor  gaae  i  Skoe, 

Det  fik  man  ei  i  Panden 
Paa  den  forrykte  Flok; 
Een  gavnede  den  Anden, 
Og  dermed  var  det  nok. 


Men  egentlig  kun  gavned 
Sig  selv  det  kloge  Slæng. 
Naturens  Kræfter  savned 
Sit  store  Sammenhæng. 
Man  undgik  visse  Lyder, 
Man  alskens  Ting  opfandt; 
Men  Eenfolds  store  Dyder 
Med  Heltelivet  svandt. 


Den  Ene  vel  den  Anden 
Saa  tidt  ihiel  ei  slog; 
Nu  brugte  man  Forstanden, 
Man  ærgred,  og  bedrog. 
Man  folte  sieHen  kiærligt, 
Man  smiilte  flint  med  Spot. 
Man  talte  hoit  og  herligt, 
Og  håndled  lavt  og  smaat. 


Thors  Hammer  meer  ei  knuste, 
Ei  blinked  Freiers  Sværd. 
Keithaandet  Tyr  kun  bruste; 
Forfængelige  Færd! 

Mercurius  fra  Syden 
Man  selv  for  Odin  tog. 
Da  var  det  meest  for  Gryden 
Og  Sulet,  at  man  slog. 


Stundom  i  Biergets  Rifter 
Dog  Hamren  man  gienfandt; 
Ved  mandige  Bedrifter 
Da  Kæmpen  Seier  vandt. 
Da  Dvergen  ei  bedaarte, 
Med  List  og  Flitterbram; 
Men  —  snart  var  Helten  borte, 
Og  Hammeren  med  ham. 


FÆDRELANDS-SANG 

Der  er  et  yndigt  Land, 
Det  staaer  med  brede  Bøge 
Nær  salten  Østerstrand; 
Det  bugter  sig  i  Bakke,  Dal, 
Det  hedder  gamle  Danmark, 
Og  det  er  Freias  Sal. 


Der  sad  i  fordums  Tid 

De  harniskklædte  Kæmper, 

Udhvilede  fra  Strid; 

Saa  drog  de  frem  til  Fienders  Meen, 

Nu  hvile  deres  Bene 

Bag  Høiens  Bautasteen. 


Det  Land  endnu  er  skiønt. 
Thi  blaa  sig  Soen  bælter. 
Og  Lovet  staaer  saa  gront; 
Og  ædle  Qvinder,  skionne  Møer, 
Og  Mænd,  og  raske  Svende 
Beboe  de  Danskes  Øer. 

Vort  Sprog  er  stærkt  og  blødt, 
Vor  Tro  er  reen  og  luttret, 
Og  Modet  er  ei  dødt. 
Og  hver  en  Dansk  er  lige  fri; 
Hver  lyder  tro  sin  Konge, 
Men  Trældom  er  forbi. 


Et  venligt  Syd  i  Nord 

Er,  grønne  Danarige! 

Din  axbeklædte  Jord. 

Og  Snekken  gaaer  sin  stolte  Vei. 

Hvor  Ploug  og  Kiølen  furer, 

Der  svigter  Haabet  ei. 


Vort  Dannebrog  er  smukt. 
Det  vifter  hen  ad  Havet 
Med  Flagets  røde  Bugt. 
Og  stedse  bar  sin  Farve  hvid 
Dit  hellige  Kors  i  Blodet, 
O  Dannebrog!  i  Strid. 


Karsk  er  den  Danskes  Aand, 

Den  hader  Fordoms  Lænker 

Og  Sværmeriets  Baand. 

For  Venskab  aaben,  kold  for  Spot, 

Slaaer  ærlig  Jydes  Hierte 

For  Pige,  Land  og  Drot. 

Jeg  bytter  Danmark  ei 
For  Ruslands  Vinterørkner, 
For  Sydens  Blomstermai. 
Ei  Pest  og  Slanger  kiende  vi, 
Ei  Vesterlandets  Tungsind, 
Ei  Østens  Raseri. 


Vor  Tid  ei  staaer  i  Dunst, 
Den  hævet  har  sin  Stemme 
For  Videnskab  og  Kunst. 
Ei  Bragis  og  ei  Mimers  Raab 
Har  vakt  i  lige  Strækning 
Et  bedre  Fremtids  Haab. 


Ei  stor,  vor  Fodestavn! 

Dog  hæver  sig  blandt  Stæder 

Dit  stolte  Kiøbenhavn. 

Til  bedre  By  ei  Havet  kom, 

Ja  ingen  Flod  i  Dalen, 

Fra  Throndhiem  og  til  Rom. 


Med  hellig  Varetægt 
Bevare  du.  Alfader! 
Vor  gamle  Kongeslægt. 
Kong  Fredrik  ligner  Fredegod; 
Hvor  er  en  bedre  Fyrste 
Af  bedre  Helteblod? 

192 


Hil  Drot  og  Fædreland! 

Hil  hver  en  Daneborger, 

Som  virker,  hvad  han  kan! 

Vort  gamle  Danmark  skal  bestaae, 

Saa  længe  Bøgen  speiler 

Sin  Top  i  Bølgen  blaa. 

